text:
Category:བཀའ་རྒྱུད་པ་
༄༅།།བཀའ་བརྒྱུད་པ། རྩོམ་པ་པོ། ཐུའུ་བཀྭན་བློ་བཟང་ཆོས་ཀྱི་ཉི་མ།
༅། ། ངེས་དོན་ཟབ་མོའི་བདུད་རྩིས་ཆེར་མྱོས་པས། ། གཉུག་མ་འོད་གསལ་དོན་དམ་གཤིས་ཀྱི་ངང་། ། ལྡང་འཇུག་སྤྲོས་པ་མེད་པར་རྟག་མནལ་བ། ། བཀའ་བརྒྱུད་པར་གྲགས་གྲུབ་མཐའི་བྱུང་བ་གླེང་། །བཀའ་བརྒྱུད་པ་བྱུང་ཚུལ་ལ་གསུམ། བཀའ་བརྒྱུད་པ་སོ་སོའི་བྱུང་ཚུལ་དང་། དེ་དག་གི་ལྟ་སྒོམ་སོགས་ཀྱི་རྣམ་གཞག དེ་ལ་ཅུང་ཟད་དཔྱད་པའོ། །
(༡) བཀའ་བརྒྱུད་པའི་མིང་བྱུང་ཚུལ།
༄༅། ། དུས་ཕྱིས་ཀྱི་འབྲུག་པའི་ཡི་གེ་འགའ་ཞིག་ན། མར་མི་དང་། གླིང་རས་པ་སོགས་ན་བཟའ་དཀར་པོ་གསོལ་བ་ཙམ་ལ་བསམས་དཀར་འཐད་བརྒྱུད་ཅེས་བྲིས་པའང་སྣང་མོད། བཀའ་བརྒྱུད་ཅེས་སོགས་ཡོངས་སུ་གྲགས་པ་འཐད་དེ། བཀའ་བབས་ཀྱི་གདམས་པའི་བརྒྱུད་འཛིན་ཡིན་པས། དེ་སྐད་དུ་གྲགས་པས་སོ། །
(༢) བཀའ་བརྒྱུད་སྤྱིའི་བྱུང་ཚུལ།
༄༅། ། བཀའ་བརྒྱུད་པ་ལ། མར་བའི་བརྒྱུད་འཛིན་དང་། ཁྱུང་པོའི་བརྒྱུད་འཛིན་གཉིས་བྱུང་བ་ལས། རྡོ་རྗེ་འཆང་ནས་ཏེ་ལོ་ནཱ་རོའི་བར་དུ་བྱོན་པའི་བཀའ་བབས་ཀྱི་གདམས་པ་རྣམས་མར་བ་ལ་མངའ་བས། དེའི་ཆོས་བརྒྱུད་འཛིན་པ་རྣམས་ལ་བཀའ་བརྒྱུད་པ་ཞེས་ཟེར་རོ། །
བཀའ་བབས་ཀྱི་གདམས་པ་བྱོན་ཚུལ་ནི། ཏེེ་ལོ་བ་བཀའ་བབས་བཞིའི་གདམས་པ་མངའ་སྟེ། རྡོ་རྗེ་འཆང་། རྒྱལ་པོ་ཨིནྡྲ་བྷཱུ་ཏི། ཀླུ་ལས་གྱུར་པའི་རྣལ་འབྱོར་མ། ས་བདག་བྷི་ས་ཀལྤ། ས་ར་ཧ། ཀླུ་སྒྲུབ་ཞསབ། ཏེེ་ལོ་བ་སྟེ། གསང་འདུས་དང་། གདན་བཞི་དང་། ཆོས་དྲུག་གི་སྒྱུ་ལུས་དང་། འཕོ་བའི་བཀའ་བབས་དང་། རྡོ་རྗེ་འཆང་། ཡེ་ཤེས་ཀྱི་མཁའ་འགྲོ་མ། ཀུ་ཀུ་རི་པ། ཙཪྻ་ཡ་པ། ཏེེ་ལོ་བ་སྟེ། སྒྱུ་མ་ཆེན་པོ་དང་། ཆོས་དྲུག་གི་རྨི་ལམ་གྱི་བཀའ་བབས་དང་། རྡོ་རྗེ་འཆང་། ཕྱག་ན་རྡོ་རྗེ། ཌོམྲི་ཧེ་རུ་ཀ། བྷི་ན་བཛྲ། ལྭ་བ་པ། ཏིལ་བརྡུང་ཞབས་ཏེ། བདེ་མཆོག་སོགས་མ་རྒྱུད་མཐའ་དག་དང་། ཆོས་དྲུག་གི་འོད་གསལ་གྱི་བཀའ་བབས་དང་། རྡོ་རྗེ་འཆང་། ཕྱག་ན་རྡོ་རྗེ། ཡན་ལག་མེད་པའི་རྡོ་རྗེ། པདྨ་བཛྲ། ཌྰ་ཀི་མ་སྐལ་བ་བཟང་མོ། ཏེེ་ལོ་བ་སྟེ། དགྱེས་པ་རྡོ་རྗེ་དང་། ཆོས་དྲུག་གི་གཏུམ་མོའི་བཀའ་བབས་རྣམས་སོ། ། བཀའ་བབས་བཞིའི་ངོས་འཛིན་དང་གོ་རིམ་ཅུང་ཟད་མི་འདྲ་བ་འགའ་རེ་ཡང་སྣང་ངོ་། །
མཁས་གྲུབ་ཁྱུང་བོ་ལ་ཡང་། ཡེ་ཤེས་ཀྱི་མཁའ་འགྲོ་མ་གཉིས་སོགས་ལས་བྱུང་བའི་བཀའ་བབས་ཀྱི་གདམས་པ་མངའ་བས་དེའི་བརྒྱུད་འཛིན་རྣམས་ལའང་བཀའ་བརྒྱུད་པར་འབོད་དོ། ། དེ་ལྟ་ན་བཀའ་བརྒྱུད་པ་ལ་གཉིས་ཏེ། ཤངས་པ་བཀའ་བརྒྱུད་དང་། དྭགས་པོ་བཀའ་བརྒྱུད་དོ། །
(༣)བཀའ་བརྒྱུད་སོ་སོའི་མིང་བྱུང་ཚུལ།
ཤངས་པ་བཀའ་བརྒྱུད།
༄༅། ། སྔ་མ་གོང་ལ་ཟེར་ནི་མཁས་གྲུབ་ཁྱུང་བོ་ལས་བརྒྱུད་པ་སྟེ། དེ་ནི་རུས་ཁྱུང་བོ་གཞོན་ནུའི་དུས་བོན་ལ་ཞུགས་པས་ཐུགས་ལམ་འཐད་པ་རྫོགས་ཆེན་བསླབས། དེ་ལའང་ཐུགས་བློ་མ་ཁེལ་བར་བལ་བོར་སུ་མ་ཏི་ལ་ལོ་ཙཱ་བསླབས་ནས་ཆོས་ཀྱི་འབྱུང་ཁུངས་རྒྱ་གར་དུ་བྱོན། ལོ་ལྔ་བཅུ་ཙམ་གྱི་རིང་ལ་རྒྱ་བལ་བོད་གསུམ་དུ་འབྱོན་བཞུད་མཛད། རྒྱ་བལ་དུ་བླ་མ་མཁས་པ་དང་གྲུབ་པ་ཐོབ་པ་བརྒྱ་དང་ལྔ་བཅུ་བསྟེན་ནས། མདོ་སྔགས་ཀྱི་གཞུང་དང་མན་ངག་མཐའ་ཡས་པ་ཐུགས་སུ་ཆུད། ཐུན་མོང་གི་བླ་མ་རྡོ་རྗེ་གདན་པ་ཆེན་པོ། མེེ་ཏྲི་བ། སྦས་པའི་རྣལ་འབྱོར། རཱ་ཧུ་ལ་སྟེ་བཞི། ཐུན་མོང་མ་ཡིན་པ་ཡེ་ཤེས་ཀྱི་མཁའ་འགྲོ་མ་ནི་གུ་མ། སུ་ཁ་སི་ངྔྷི་སྟེ་དྲུག་པོ་དེ་གཙོ་བོར་མཛད། ནི་གུ་མ་ནི་ནཱ་རོ་བའི་ལྕམ་ཡིན་ལ་འཇའ་ལུས་བརྙེས་ནས་མཁའ་འགྲོའི་ཚོགས་དཔོན་ལ་འབྱོན་པ་དང་མཇལ། སྒྱུ་ལུས་ཀྱི་ལམ་གྱི་དབང་དང་། ཆོས་དྲུག་རྡོ་རྗེའི་ཚིག་རྐང་། སྒྱུ་མ་ལམ་རིམ་སོགས་གདམས་པ་མང་དུ་གསུངས། མེེ་ཏྲི་བ་ལས་ཡེ་ཤེས་མགོན་པོའི་ཆོས་སྐོར་གསན། བོད་དུ་བྱོན་ནས་གླང་རི་ཐང་བ་ལས་བསྙེན་པར་རྫོགས། འཕན་ཡུལ་འཇོག་པོ་རི་ལ་བཞུགས་སྐབས། རྒྱ་གར་ནས་བླ་མ་རཱ་ཧུ་ལ་གུཔྟ་བཛྲ་ཆོས་སྒོ་སྐྱེལ་དུ་བྱོན་ནས་རྒྱུད་སྡེ་ལྔའི་དབང་དང་། མགོན་པོའི་སྐོར་སོགས་སྤྱི་ལ་གྲགས་པ་དང་མ་གྲགས་པའི་གདམས་པ་མཐའ་ཡས་པ་གནང་། མཁའ་འགྲོས་ལུང་བསྟན་པ་བཞིན་གཡས་རུ་ཤངས་སུ་བྱོན་ནས་ལོ་གསུམ་གྱི་ནང་དུ་ཞང་ཞང་གི་དགོན་པས་གཙོས་པའི་དགོན་པ་བརྒྱ་རྩ་བརྒྱད་བཏབ། དེ་ཕྱིན་ནས་ཤངས་པ་བཀའ་བརྒྱུད་དུ་གྲགས། གྲྭ་བ་ཁྲི་ཚོ་བརྒྱད་འདུས། དེར་ལོ་སུམ་ཅུའི་རིང་འགྲོ་དོན་མཛད། སྐུ་ལུས་ཀྱི་བཀོད་པ་བརྒྱ་རྩ་བརྒྱད་གཅིག་ཅར་སྟོན་པ། རི་བྲག་ལ་ཐོགས་མེད་དུ་བཞུད་པ། བུམ་པའི་ནང་དུ་ཞག་བདུན་བཞུགས་པ། ནམ་མཁའ་ལ་བཞུགས་ནས་ཆོས་གསུངས་པ་སོགས་ཡ་མཚན་པའི་རྣམ་ཐར་མང་། སློབ་མ་བསམ་གྱིས་མི་ཁྱབ་ཀྱང་གཙོ་བོ་ནི། སྨེའུ་སྟོན་པ། གཡར་པོ་རྒྱ་མོ་ཆེ། རྡུལ་སྟོན་རིན་དབང་། ལ་སྟོད་དཀོན་མཆོག་མཁར། རྨོག་ལྕོགས་པ་རིན་ཆེན་བརྩོན་འགྲུས། ཞང་སྒོམ་ཆོས་སེང་རྣམས་ཡིན། རྨོག་ལྕོགས་པའི་སློབ་མ་སྐྱེར་སྒང་བ་ཆོས་ཀྱི་སེང་གེ། དེའི་སློབ་མ་གཉན་སྟོན་ཆོས་ཀྱི་ཤེས་རབ། དེའི་སློབ་མ་སངས་རྒྱས་སྟོན་པ་སྟེ་དེ་ཡན་ཆད་ལ་བརྒྱུད་པ་རིན་ཆེན་བདུན་བརྒྱུད་ཟེར།
སངས་རྒྱས་སྟོན་པའི་སློབ་མ་ཨའི་སེང་གེས་གདན་ས་བསྐྱངས། ཤངས་སྟོན་གྱིས་འཇག་དང་། མཁས་བཙུན་གཞོན་ནུ་གྲུབ་ཀྱིས་བསམ་སྡིངས་བཏབ་པས་འཇག་བསམ་གཉིས་སུ་གྱེས། ཤངས་སྟོན་གྱི་སློབ་མ་རྒྱལ་མཚན་འབུམ། དེའི་སློབ་མ་འཇག་ཆེན་བྱམས་པ་དཔལ་ལ་རྗེ་བླ་མ་ཙོང་ཁ་པ་ཆེན་པོས་ཀྱང་། ཤངས་ཆོས་འགའ་ཞིག་གསན་ཅིང་། འཇག་པའི་སློབ་བརྒྱུད་མུས་ཆེན་མཁའི་རྣལ་འབྱོར་བ་ལ་མཁས་གྲུབ་ཐམས་ཅད་མཁྱེན་པས་མགོན་པོ་ཕྱག་དྲུག་པའི་ཆོས་སྐོར་སོགས་གསན་ནོ། ། ཕ་རྒོད་ཀུན་དགའ་བཟང་པོས་རྟ་ནག་རྡོ་རྗེ་གདན་བཏབ་ཅིང་། དེའི་སྲས་དྲན་ཆོས་དོན་ཡོད་རྒྱལ་མཚན་དང་། དེའི་སྲས་རྒྱལ་བ་དགེ་འདུན་རྒྱ་མཚོའི་ཡབ་རྗེ་ཀུན་དགའ་རྒྱལ་མཚན་དང་། ཕྱིས་ཀྱི་གྲུབ་ཆེན་ཐང་སྟོང་རྒྱལ་པོར་གྲགས་པ་ཡང་ཤངས་པའི་ཆོས་བརྒྱུད་འཛིན་པ་དང་འདྲ་བས་ལྕགས་ཟམ་ཕྱོགས་སུའང་ཤངས་ཆོས་དར་བར་སྣང་ངོ་།།
ཤངས་ཆོས་གཙོ་བོར་གྱུར་པ་ནི། བདེ་མཆོག ཀྱེེ་རྡོར། མ་ཧཱ་མཱ་ཡཱ། གསང་འདུས། རྡོ་རྗེ་འཇིགས་བྱེད་དེ་རྒྱུད་སྡེ་ལྔའི་སོ་སོའི་དབང་དང་། སྡོམ་པའི་དབང་། སྒྱུ་ལུས་དབང་མོ་ཆེ། མཁའ་སྤྱོད་བཀའ་ལྔ། ནི་གུའི་ཆོས་དྲུག སྒྱུ་མ་ལམ་རིམ། འཆི་མེད་འཁྲུལ་འཁོར། ལམ་ཁྱེར་སུ་ཁའི་སྐོར་སོགས། ཕྱག་ཆེན་གྭའུ་མ། ཡེ་ཤེས་མགོན་པོའི་ཆོས་སྐོར། བདེ་མཆོག་ལྷ་ལྔ། ཕག་མོ་གསང་སྒྲུབ། སྤྱན་རས་གཟིགས། རྣམ་འཇོམས། ཕྱག་རྡོར། མི་གཡོ་བ་སོགས་ཀྱི་དབང་བཀའ། སྐྱེར་སྒང་ལུགས་ཀྱི་སྤྱན་རས་གཟིགས་དང་རྟ་མགྲིན་སོགས་ཏེ། གྲུབ་མཐའ་ཐམས་ཅད་ལ་ཁྱབ་ཆེའོ། །
ཕྱག་ཆེན་གྭའུ་མ་ཞེས་པ་བདེ་བ་དང་། སྟོང་པ་གྭའུ་ཁ་སྦྱོར་བཞིན་དབྱེར་མེད་དུ་བསྒོམས་ནས་འོད་གསལ་མངོན་དུ་བྱེད་པའི་གདམས་པ་སྟེ། དྭགས་པོ་བཀའ་བརྒྱུད་ཀྱི་ཕྱག་ཆེན་དང་གནད་གཅིག་པར་སྣང་། མཁས་གྲུབ་ཁྱུང་པོས་མཛད་པའི་གཞུང་ཆེ་རིགས་མི་འདུག་པས། ལྟ་བའི་བཞེད་ཚུལ་ཞིབ་ཏུ་མ་ཤེས་ལ། བླ་མགོན་དབྱེར་མེད་ཀྱི་སྒྲུབ་ཐབས་སུ་རྟོགས་པ་སྐྱེས་ཚད་སྡོང་པོ་རྩ་བ་ནས་བཅད་པ་བཞིན་ཐག་ཆོད་ན་ཞེས་དང་། སྣང་སྲིད་རང་གྲོལ་ཞེས་དང་། ཡིད་ལ་བྱར་མེད་ཅེས་སོགས་ཀྱི་ཚིག་རིས་ནི་ཕྱག་ཆེན་པ་དག་གི་ཟེར་སྒྲོས་དང་མཚུངས་པར་སྣང་ངོ་། །
དྭགས་པོ་བཀའ་བརྒྱུད།
༄༅། ། དྭགས་པོ་བཀའ་བརྒྱུད་ནི། མར་བ་ལོ་ཙཱ་བ་ཆོས་ཀྱི་བློ་གྲོས་ལས་བྱུང་བ་ཡིན་ཏེ། དང་པོ་འབྲོག་མིའི་དྲུང་དུ་ལོ་ཙཱ་བསླབས། ཕྱིས་སུ་རྒྱ་གར་དུ་ལན་གསུམ་བལ་པོར་ལན་བཞིན་བྱོན། པཎ་ཆེན་ནཱ་རོ་བ། མངའ་བདག་མེེ་ཏྲི་བ། དཔལ་ཡེ་ཤེས་སྙིང་པོ། གྲུབ་ཆེན་ཞི་བ་བཟང་པོ་ལ་སོགས་པའི་མཁས་གྲུབ་ཀྱི་བླ་མ་བརྒྱ་རྩ་བརྒྱད་ལ་གཏུགས། གསང་བ་འདུས་པ་ལ་སོགས་པའི་རྣལ་འབྱོར་ཕ་མའི་རྒྱུད་ཀྱི་བཤད་པ་གདམས་ངག་ལག་ལེན་དང་བཅས་པ་ཞིབ་ཏུ་སྦྱངས། མེེ་ཏྲི་བ་ལ་བརྟེན་ནས་ཕྱག་རྒྱ་ཆེན་པོའི་རྟོགས་པ་མཐར་ཐུགས་པ་ཐུགས་ལ་འཁྲུངས། བོད་དུ་བྱོན་ནས་སློབ་མ་མང་དུ་བསྐྱངས་པ་ལས། གཙོ་བོ་ནི་ཀ་ཆེན་བཞིར་གྲགས་པ་སྟེ། རྔོག་སྟོན་ཆོས་སྐུ་རྡོ་རྗེ། མཚུར་སྟོན་དབང་ངེ་། མེས་སྟོན་ཚོན་པོ། མི་ལ་རས་པ་རྣམས་སོ། །
དེ་དག་ལས་མེས་རྔོག་མཚུར་གསུམ་ལ་བཤད་རྒྱུན་གྱི་བཀའ་བབས་པས། སློབ་བརྒྱུད་རིམ་པར་བྱོན་པ་རྣམས་ཀྱིས། གསང་བདེ། དགྱེས་རྡོར། གདན་བཞི། མ་ཧཱ་མཱ་ཡཱ་སོགས་ཀྱི་དབང་དང་བརྒྱུད་ཀྱི་བཤད་པ་རྒྱ་ཆེར་སྤེལ་ཞིང་། མཚུར་སྟོན་དབང་གི་རྡོ་རྗེ་ལས་བརྒྱུད་པའི་གསང་བ་འདུས་པའི་དབང་དང་རྒྱུད་ཀྱི་བཤད་པ་བུ་སྟོན་ཐམས་ཅད་མཁྱེན་པ་དང་རྒྱལ་བ་ཙོང་ཁ་པ་ཆེན་པོ་ལ་བྱོན་པ་ཡིན་ནོ། །
རྗེ་བཙུན་མི་ལ་རས་པ་ལ་སྒྲུབ་པའི་བཀའ་བབས་པ་ཡིན་ལ། དེ་ཉིད་མངའ་རིས་གུང་ཐང་དུ་འཁྲུངས། ཡབ་གཤེགས་སྔ་བར་བརྟེན་ཨ་ཁུ་དང་ཨ་ནེས་ཤིན་ཏུ་མནར་བས་མ་བཟོད་པས་མཐུ་བསླབས་ནས་དགྲ་མང་པོ་བསད། སླད་ནས་སྡིག་པ་ལ་འགྱོད་དེ་མར་བའི་དྲུང་དུ་བྱོན། སྡིག་པ་སྦྱོང་བའི་ཆེད་དུ་རེ་ཞིག་ཆོས་མ་གནང་བར་མཁར་ལས་སོགས་དཀའ་སྤྱད་མང་པོ་བྱེད་དུ་བཅུག་པའི་མཐར་དབང་དང་གདམས་ངག་རྫོགས་པར་གནང་། མོད་ལ་སྙིང་རུས་དང་དཀའ་སྤྱད་དྲག་པོས་བསྒོམས་པས་སྐུ་ཚེ་དེ་ཉིད་ལ་མཆོག་གི་དངོས་གྲུབ་བརྙེས། སློབ་མ་གྲུབ་ཐོབ་རས་རྐྱང་གྱོན་པ་བྱ་ཁྱུ་འཕུར་བ་ལྟ་བུ་བྱོན་པ་ལས་གཙོ་བོར་གྱུར་པ་ནི། ཉི་མ་ལྟ་བུ་དྭགས་པོ་ལྷ་རྗེ་དང་། ཟླ་བ་ལྟ་བུ་རས་ཆུང་བ་གཉིས་སོ། །
རས་ཆུང་བ་རྒྱ་གར་དུ་ལན་གཉིས་བྱོན་པའི་སྐབས། བླ་མ་ཝ་ལ་ཙནྡྲ་ལས་ཕྱག་རྡོར་གཏུམ་པོ་ཁྱུང་ཤམ་ཅན་གྱི་གདམས་པ་གསན། ཕྱི་མ་རྗེ་བཙུན་གྱི་བཀའ་ལས་ལུས་མེད་མཁའ་འགྲོའི་ཆོས་སྐོར་དགུ་ཡོད་པ་ལས་ལྔ་མར་བས་གདན་དྲངས། ད་དུང་བཞི་ཡོད་པ་ཁྱོད་སོང་ལ་ལོངས་ཤིག་གསུངས་པས། རས་ཆུང་བ་རྒྱ་གར་དུ་ཕྱིན་ནས་ནཱ་རོ་དང་མེེ་ཏྲི་གཉིས་ཀའི་དངོས་སློབ་ཏི་ཕུ་བ་ལ་ཞུས། གཞན་ཡང་གདམས་ངག་མང་དུ་གསན་ནས། བོད་དུ་བླ་མ་མི་ལ་ལ་ཕུལ། མི་ལས་ངམ་རྫོང་སྟོན་པ་ལ་གནང་བས། དེས་ཡིག་སྣ་ཡང་བརྩམས། དེ་ནས་མཆེད་པ་ལ་བདེ་མཆོག་སྙན་བརྒྱུད། རས་ཆུང་བ་ཉིད་ནས་གཞན་ལ་མཆེད་པ་ལ་རས་ཆུང་སྙན་བརྒྱུད་དུ་གྲགས་སོ། །
མི་ལའི་སློབ་མ་ཉི་མ་ལྟ་བུ་དྭགས་པོ་ལྷ་རྗེ་ནི། བཅོམ་ལྡན་འདས་ལ་མདོ་ཏིང་ངེ་འཛིན་རྒྱལ་པོ་ཞུ་མཁན་གྱི་ཟླ་འོད་གཞོན་ནུ་ཡིན་པར་བཤད། གཞོན་ནུའི་དུས་སྨན་བསླབས་ནས་མཁས་པར་གྱུར་པས་ལྷ་རྗེར་གྲགས། ཇོ་མོ་གཅིག་ཀྱང་ཁབ་ཏུ་བཞེས་པ་ལ་དགུང་ལོ་ཉི་ཤུ་རྩ་འགའ་བཞེས་དུས་ཇོ་མོ་དེ་འདས་པས་ཐུགས་སྐྱོ་སྟེ་བཀའ་གདམས་པའི་དགེ་བཤེས་ཤ་བ་གླིང་པ་ལས་བསྙེན་པར་རྫོགས། བྱ་ཡུལ་བ། སྙུག་རུམ་པ། ལྕགས་རི་གོང་ཁ་བ་རྣམས་ལ་བཀའ་གདམས་ཀྱི་ཆོས་མང་དུ་གསན། རྗེ་མི་ལའི་སྙན་པས་ཐུགས་འཕྲོག་སྟེ་མཇལ་དུ་བྱོན་པས་དགྱེས་བཞིན་དུ་རྗེས་སུ་བཟུང་སྟེ་གདམས་ངག་ཐམས་ཅད་རྫོགས་པར་གནང་ཞིང་བསྒོམས་པས་རྟོགས་པ་ཁྱད་པར་ཅན་ཐུགས་ལ་འཁྲུངས། བཀའ་གདམས་ཀྱི་ལམ་རིམ་དང་མི་ལའི་ཕྱག་ཆེན་གྱི་གདམས་པ་གཅིག་ཏུ་དྲིལ་ནས་ལམ་རིམ་ཐར་རྒྱན་མཛད། འདི་ནས་བཟུང་བཀའ་ཕྱག་ཆུ་བོ་གཉིས་ལ་འདྲེས་སུ་གྱུར། ཕྱག་རྒྱ་ཆེན་པོ་ལྷག་གཅིག་སྐྱེས་སྦྱོར་བྱ་བའི་ཁྲིད་རིམ་གྱིས་སློབ་མ་བཀྲི་བར་མཛད། མར་མི་སྒམ་པོ་ཕ་གསུམ་གྱི་རྣམ་པར་ཐར་པ་ནི་བསམ་གྱིས་མི་ཁྱབ་པས་འདིར་མདོ་ཙམ་ལས་འབྲིར་མ་ལངས་ཀྱང་། རྒྱས་པར་གཞན་དུ་ཤེས་སོ། ། མཉམ་མེད་དྭགས་པོ་ལྷ་རྗེའི་རྗེས་འབྲང་རྣམས་ལ་དྭགས་པོ་བཀའ་བརྒྱུད་པ་ཞེས་ཟེར་ཞིང་། དེ་ལ་ཡང་ནང་གསེས་ཀྱིས་ཕྱེ་ན། ཀརྨ་བཀའ་བརྒྱུད་དང་། དེ་བཞིན་དུ། ཕག་གྲུ་དང་། ཚལ་པ་དང་། འབྲི་གུང་བ་དང་། འབྲུག་པ་དང་། སྟག་ལུང་དང་། འབའ་རོམ་དང་། གཡའ་བཟང་དང་། ཁྲོ་ཕུའི་བཀའ་བརྒྱུད་རྣམས་སོ་སོར་གྱེས་སོ། །
(༡)ཀརྨ་བཀའ་བརྒྱུད།
ཀརྨ་བཀའ་བརྒྱུད་ནི། མཉམ་མེད་དྭངས་པོ་ལྷ་རྗེའི་སློབ་མ་ཀརྨ་བ་དུས་གསུམ་མཁྱེན་པའམ་ཁམས་པ་དབུ་སེ་ཞེས་གྲགས་པ་ལས་བརྒྱུད་པ་སྟེ། དེ་ནི་དགུང་ལོ་བཅུ་དྲུག་པ་ལ་ཏྲེ་བོ་མཆོག་གི་བླ་མ་ལས་རབ་ཏུ་བྱུང་། ཇོ་བོ་རྗེའི་སློབ་མ་ཡོལ་ཆོས་དབང་སོགས་བསྟེན་ནས་ཇོ་བོ་རྗེ་ནས་བརྒྱུད་པའི་གདམས་པ་གསན། དགུང་ལོ་བཅུ་དགུ་བ་ལ་དབུས་སུ་བྱོན་ནས་སྟོད་ལུང་རྒྱ་དམར་བ་དང་། ཕྱཱ་བ་ཆོས་ཀྱི་སེང་གེ་ལ་བྱམས་ཆོས་དང་དབུ་ཚད་གསན་ནས་མཁས་པར་བསླབས། ཤ་ར་བ་ལས་བཀའ་གདམས་ལམ་རིམ་དང་། པ་ཚབ་ལོ་ཙཱ་བ་ལས་དབུ་མ་གསན། མལ་འདུལ་འཛིན་ལས་བསྙེན་པར་རྫོགས་ཤིང་འདུལ་བ་བསླབས། དགུང་ལོ་སོ་གསུམ་པ་ལ་དྭགས་པ་ལྷ་རྗེ་དང་མཇལ་ཏེ་སྙིང་པོའི་དོན་ལ་སྒྲོ་འདོགས་ཆོད། ལོ་རོར་རས་ཆུང་བ་དང་མཇལ་ནས་ཆོས་དྲུག་སོགས་ནཱ་རོ་མེེ་ཏྲིའི་གདམས་ངག་ཇི་སྙེད་པ་གསན། གཞན་ཡང་བླ་མ་མང་པོ་ལས་གདམས་པ་དུ་མ་མནོས། དབེན་གནས་མང་པོར་སྒྲུབ་མ་མཛད་པས་གྲུབ་པའི་གོ་འཕང་མཐོན་པོར་གཤེགས། ཕྱིས་སུ་ཀརྨ་ལྷ་སྟེང་གི་དགོན་པ་བཏབ་པས་ཀརྨ་བ་ཞེས་ཐོགས་ཤིང་། མཚུར་ཕུར་ཡང་དགོན་པ་བཏབ། སྐལ་བཟང་གི་སངས་རྒྱས་དྲུག་པ་སེང་གེའི་རྣམ་འཕྲུལ་ཡིན་པར་བཤད་ཅིང་། སློབ་མ་སངས་རྒྱས་རས་ཆེན་དང་། དེའི་སློབ་མ་སྤོམ་བྲག་པ་སོགས་བྱུང་། དུས་གསུམ་མཁྱེན་པས་དབུ་ཞྭ་ནག་པོ་གསོལ་བས་ཞྭ་ནག་ཅན་དུ་གྲགས་ཟེར་ཡང་། ཀརྨ་པཀྴི་ལ་ཧོར་རྒྱལ་པོས་ལས་ཀའི་ཞྭ་ནག་པོ་ཞིག་ཕུལ་བས་དེ་ཕྱིན་གྱི་སྐྱེ་བརྒྱུད་རྣམས་ལ་ཞྭ་ནག་ཅན་དུ་གྲགས་པར་ངེས་སོ། །
དེང་སང་རྒྱལ་པོའི་བློན་པོ་རྣམས་ཀྱི་ལས་ཚན་ཆེ་ཆུང་ཞྭའི་ཏོག་གི་ཁྱད་པར་གྱིས་བྱེད་པ་འདི་ཆེན་པོ་ཆིང་གི་སྲིད་སྐྱོང་བའི་ལུགས་སྲོལ་གསར་བ་ཡིན་གྱི། ཧོར་དང་རྒྱའི་རྒྱལ་སྲིད་ཀྱི་དུས་སུ་ཞྭའི་དབྱིབས་ཀྱིས་འབྱེད་པས། རྒྱལ་པོའི་ཏི་ཤྲི་བཀུར་བ་རྣམས་ལ་ཞྭ་ནག་གསེར་མདོངས་ཅན་འབུལ་བའི་སྲོལ་ཡོད་པའི་དབང་གིས་ཡུང་ལོ་རྒྱལ་པོས་ཀྱང་བྱམས་ཆེན་ཆོས་རྗེ་སོགས་ལ་དབུ་ཞྭ་དེ་ལྟ་བུ་ཕུལ་སྣང་། དེས་ན་ཀརྨ་བ་ཚོས་ཞྭ་ནག་པོ་འདི་དུས་གསུམ་མཁྱེན་པ་ལ་མཁར་འགྲོ་མ་བྱེ་བ་འབུམ་གྱི་དབུ་སྐྲ་ལས་བྱས་ནས་ཕུལ་བ་ཡིན་ཟེར་བ་སོགས་ཆེ་བརྗོད་མང་པོ་སྒྲོགས་པ་ནི་སྒྲོ་བཏགས་ཀྱི་གཏམ་དུ་དོགས་སོ། ། དེ་བཞིན་དུ་རྟོགས་ལྡག་གྲགས་སེང་ལ་ལས་ཞྭ་དམར་པོ་བྱུང་བས་དེའི་བརྒྱུད་པ་ལ་ཞྭ་དམར་བ་ཟེར་བར་མངོན་ནོ། །
སྦོམ་བྲག་པའི་སློབ་མ་ཀརྨ་པཀྴི་སྟེ། ལ་ལས་དུས་གསུམ་མཁྱེན་པའི་སྐུ་སྐྱེ་ཟེར་ཡང་ས་ར་ཧའི་རྣམ་འཕྲུལ་དུ་གྲགས་པ་ལས་དུས་གསུམ་གྱི་སྐྱེ་བར་ལོ་རྒྱུས་ཁུངས་མ་རྣམས་སུ་མི་སྣང་། འོན་ཀྱང་ཀརྨའི་རབས་འདྲེན་པའི་དུས་སུ་གཉིས་པར་བྱེད་པ་འདྲའོ། །
པཀྴི་ཟེར་བ་སོག་སྐད་དུ་སློབ་དཔོན་ཟེར་བ་ཡིན་པས་ཧོར་ཡུལ་དུ་བྱོན་སྐབས་དེ་ལྟར་གྲགས་པ་ལས་མཚན་དངོས་ནི་ཆོས་ཀྱི་བླ་མ་ཞེས་པ་ཡིན་ནོ། ། པཀྴི་འདས་ཁར་གྲུབ་ཐོབ་ཨུ་རྒྱན་པ་ལས་གདན་ས་གཏད་ནས། ཉི་མ་ལ་སྟོད་ཕྱོགས་ནས་ཞྭ་ནག་པོའི་བརྒྱུད་པ་འཛིན་པ་ཞིག་འོང་། དེའི་བར་དུ་རྒྱལ་ཚབ་མཛོད་ཅེས་ཞྭ་ནག་གསེར་མདོངས་ཅན་ཨུ་རྒྱན་པའི་དབུ་ལ་བསྐྱོན། དེ་ནས་མི་རིང་བར་མྱ་ངན་ལས་འདས་ཏེ་སྐུའི་སྐྱེ་བ་ལ་སྟོད་མི་ལའི་འཁྲུངས་ཡུལ་དུ་བྱོན་པ་ནི་སྤྲུལ་སྐུ་རང་བྱུང་རྡོ་རྗེའོ། །
དེ་ལྟ་ན་ཀརྨ་རབས་དང་པོ་དུས་གསུམ་མཁྱེན་པ། གཉིས་པ་པཀྴི། དེ་ནས་སྤྲུལ་སྐུ་རིམ་པར་བྱོན་པ་སྟེ། གསུམ་པ་རང་བྱུང་རྡོ་རྗེ། བཞི་བ་རོལ་བའི་རྡོ་རྗེ། ལྔ་བ་དེ་བཞིན་གཤེགས། དྲུག་པ་མཐོང་བ་དོན་ལྡན། བདུན་པ་ཆོས་གྲགས་རྒྱ་མཚོ། བརྒྱད་པ་མི་བསྐྱོད་རྡོ་རྗེ། དགུ་བ་དབང་ཕྱུག་རྡོ་རྗེ། བཅུ་བ་ཆོས་དབྱིངས་རྡོ་རྗེ། བཅུ་གཅིག་པ་ཡེ་ཤེས་རྡོ་རྗེ། བཅུ་གཉིས་པ་བྱང་ཆུབ་རྡོ་རྗེ། བཅུ་གསུམ་པ་ད་ལྟ་བཞུགས་པའི་བདུད་འདུལ་གྲགས་པ་རྡོ་རྗེ་རྣམས་རིམ་པར་བྱོན་ནོ། །
ཞྭ་དམར་ཅན་ནི། རྗེ་བཙུན་ཏལླི་པའི་སློབ་མ་ཁོལ་པོ་དགའ་ཞེས་པ་ལས་ཚེ་འཕོས་ནས། ནཱ་རོ་བའི་སློབ་མ་ཛ་ལནྡྷཱ་རར་སྐྱེས་པ་བྲམ་ཟེ་ཀུན་རིག་བྱ་བ་ཞིག་བོད་དུ་འོངས་ནས་རྗེ་བཙུན་མི་ལ་དང་མཇལ། བལ་བོད་མཚམས་སུ་དཀའ་ཐུབ་ལ་གནས་པ་ཚེ་འཕོས་ཏེ། ཚུལ་ཁྲིམས་དཔལ་ཞེས་པར་འཁྲུངས། རྗེ་སྒམ་པོ་བ་དང་རས་ཆུང་བའི་སློབ་མར་གྱུར། དེའི་སྐྱེ་བ་དགེ་སློང་ནམ་མཁའ་རྗེ་དུས་གསུམ་མཁྱེན་པའི་སློབ་མར་གྱུར། དེའི་སྐྱེ་བ་བཀྲ་ཤིས་གྲགས་པ་པཤྐིའི་སློབ་མར་གྱུར། དེའི་སྐྱེ་བ་རྟོགས་ལྡན་གྲགས་པ་སེང་གེ་སྟེ། རྗེ་རང་བྱུང་རྡོ་རྗེ་སོགས་བླ་མ་མང་པོ་བསྟེན། མདོ་སྔགས་ཀྱི་གསན་པ་རྒྱ་ཆེ་ཞིང་། ལུང་རྟོགས་ཀྱི་ཡོན་ཏན་མཐའ་ཡས་པ་མངའ། སློབ་མ་ཡང་གཡའ་སྡེ་པཎ་ཆེན་སོགས་མང་དུ་ཐོན། དེའི་སྐྱེ་བ་ཞྭ་དམར་སྤྲུལ་སྐུ་མཁའ་སྤྱོད་དབང་པོ། དེའི་སྐུ་སྐྱེ་ཆོས་དཔལ་ཡེ་ཤེས། དེའི་སྐྱེ་བ་ཞྭ་དམར་ཅོད་པན་འཛིན་པ་བཞི་བ་ཆོས་ཀྱི་གྲགས་པ་ཡེ་ཤེས་དཔལ་བཟང་པོ། དེ་ནས་དཀོན་མཆོག་ཡན་ལག གར་དབང་ཆོས་ཀྱི་དབང་ཕྱུག དཔལ་ལྡན་ཡེ་ཤེས་སྙིང་པོ། ཆོས་ཀྱི་དོན་གྲུབ། དེ་ནས་སྐྱེ་སྲིད་ཡིན་རྒྱུ་འགའ་ཞིག་བྱུང་། ཡང་རྒྱལ་ཚབ་དང་། དཔའ་བོ་དང་། སི་ཏུ་རྣམས་ཀྱི་སྐྱེ་བརྒྱུད་ཀྱང་སྣང་ངོ་།།
ཞྭ་དམར་ནག་གི་སྐྱེ་བརྒྱུད་དེ་རྣམས་ཕལ་ཆེ་བ་མཁས་པ་དང་གྲུབ་པའི་རྣམ་ཐར་ཅན་ཏེ་བསྟན་བཅོས་བརྩམས་པའང་མང་ལ། རང་བྱུང་རྡོ་རྗེས་རྩིས་ཀྱི་བསྟན་བཅོས་དང་། སངས་རྒྱས་ཀྱི་སྐྱེས་རབས་སོགས་བརྩམས་པ་དར་རྒྱས་ཆེ། མི་བསྐྱོད་རྡོ་རྗེ། ནང་དོན་རིག་གནས་ཐམས་ཅད་ལ་མཁས་པས་ལེགས་བཤད་ཀྱི་རྩོམ་པ་ཤིན་ཏུ་མང་། གཞན་ངོར་རྗེ་རིན་པོ་ཆེ་ལ་དགག་པ་མཛད་ཀྱང་། ཐུགས་ཀྱི་གཏིང་མོས་པས་སེ་ར་རྗེ་བཙུན་པ་ལ་གོ་ཤཱཀ་གི་ལན་བརྩམ་པའི་སྐུལ་མ་དང་། རང་ཉིད་ཀྱིས་བྱམས་པའི་དགོངས་པ་གཞན་སྟོང་དུ་བཀྲལ་ནས་ཕར་ཕྱིན་གྱི་ཡིག་ཆ་མཛད་པའང་། དགག་སྒྲུབ་གང་འོས་དགོས་གསུངས་པ་བཞིན། སེ་ར་རྗེ་བཙུན་པ་ཡབ་སྲས་ཀྱིས་དགག་ལན་སོགས་མཛད་ནས་ཕུལ་བས་ཐུགས་མཉེས་ཤིང་། ཕྱིས་སུ་རྗེ་རིན་པོ་ཆེའི་ཞལ་གཟིགས་ཀྱང་ཟེར། གང་ལྟར་ཡང་འགྱོད་བཤགས་དང་བསྟོད་པ་མཛད་འདུག
མི་བསྐྱོད་རྡོ་རྗེའི་སློབ་མ་དཔའ་བོ་གཙུག་ལག་ཕྲེང་བའང་མཁས་པར་བགྲང་དུ་རུང་བ་ཞིག་སྟེ། སྤྱོད་འཇུག་འགྲེལ་ཆེན་དང་། རྩིས་ཀྱི་བསྟན་བཅོས། ཆོས་འབྱུང་སོགས་མང་དུ་བརྩམས། སི་ཏུའི་སྐྱེ་བརྒྱུད་ཆོས་ཀྱི་ཉིན་བྱེད་བྱ་བས་ཁམས་སྡེ་དགེར་དཔལ་སྤུངས་ཆོས་སྡེ་བཏབ། དུས་ཕྱིས་ཐ་སྙད་རིག་གནས་ལ་འདི་ལས་མཁས་པ་མ་བྱུང་བ་ལྟ་བུ་སྣང་། གསར་འགྱུར་དང་འགྱུར་བཅོས་མཛད་པ་དང་། རིག་གནས་ཀྱི་རྩོམ་པའང་ཤིན་ཏུ་མང་། འོན་ཀྱང་དེའི་རྣམ་ཐར་ན་སི་ཏུ་དང་པོ་དབུ་མའི་ལྟ་བ་འཛིན་པ་ལ། རྙིང་མ་བ་ཞིག་གིས་ཇོ་ནང་བའི་ལྟ་བ་ལ་ཞུགས་ན་སྐུ་ཚེ་རིང་བར་ལུང་བསྟན་པས། མཆོད་རྟེན་བྱ་རུང་ཁ་ཤོར་གྱི་དྲུང་དུ་ཕྱིན་ཆད་དབུ་མའི་ལྟ་བ་དོར་ནས་གཞན་སྟོང་གི་ལྟ་བ་འཛིན་པར་དམ་བཅས་སོ། ། ཞེས་འདུག་པ་ནི་དབུ་རུལ་བ་ཤངས་ཀྱིས་མ་ཚོར་བའི་རྣམ་ཐར་དུ་འདུག་གོ །
ཀརྨ་བ་རིམ་བྱོན་དེ་རེ་རེ་ལའང་སློབ་མ་དང་ཡང་སློབ་མང་དུ་བྱོན་པས་མཐའ་དབུས་ཐམས་ཅད་ཀརྨ་ཀཾ་ཚང་གི་ཆོས་བརྒྱུད་དང་དགོན་སྡེ་མང་དུ་འཕེལ་ལོ།། ཀརྨ་མི་བསྐྱོད་རྡོ་རྗེ་དང་། དཔའ་བོ་གཙུག་ལག་ཕྲེང་བ། འབྲུག་པ་པདྨ་དཀར་པོ་སོགས་ཀྱིས་དུས་ལ་བབས་ཤིང་དོན་དུ་འགྱུར་བར་གཟིགས་པ་ལྟ་བུའི་རིག་གནས་སོགས་ཀྱི་སྤྲོས་པ་རྒྱ་ཆེར་མཛད་པར་བརྟེན། དེ་ཕྱིན་ཆད་ཀར་འབྲུག་ཕལ་ཆེར་ཐ་སྙད་ཀྱི་སྤྲོས་པ་ལ་དབུ་འཁོར་ནས་སྔོན་གྱི་སྒྲུབ་ཚིགས་བཟང་པོ་དེ་ཅུང་ཟད་ཉམས་པར་སེམས། སྡེ་བ་རིན་སྤུངས་པའི་བརྒྱུད་པ་ནོར་བུ་བཟང་པོ། སེམས་དཔའ་གཞོན་ནུ་རྒྱལ་མཆོག་པའི་སྦྱིན་བདག་མཛད་ནས། བྱམས་ཆེན་དུ་བྱམས་སྐུ་ཆེན་པོ་བཞེངས་པ་སོགས་དགེ་ལྡན་པ་དང་ཡོན་མཆོད་ཡིན་ནའང་། དེའི་རྗེས་མ་ཀུན་བཟང་དོན་ཡོད་རྡོ་རྗེ་སོགས་སྲིད་སྡེ་ཁ་ཤས་དགེ་ལུགས་པ་ལ་ཤིན་ཏུ་མི་མོས་པས་སྐྱི་ཤོད་དུ་དམག་ཡང་ཡང་བཤམས་པ་སོགས་དགེ་ལྡན་པ་ལྷག་མེད་དུ་གཏོང་བའི་སྦྱོར་བ་མང་དུ་བརྩམས། སྙན་དངགས་མཁན་འཇིག་རྟེན་དབང་ཕྱུག་འབངས་གྱེན་ལོག་གིས་སྲིད་ཤོར་བས། ཀརྨ་ཚེ་བརྟན། དེའི་བུ་ཕུན་ཚོགས་རྣམ་རྒྱལ། དེའི་བུ་ཀརྨ་བསྟན་སྐྱོང་དབང་པོ་རྣམས་རིམ་པས་སྡེ་སྲིད་བྱས་ཏེ། དགེ་ལྡན་པ་མཆོད་ཡོན་ཤིན་ཏུ་འོ་བརྒྱལ་བར་བྱས་པ་ན། ལེགས་བཤད་ལས། མེ་ནི་ཐུར་དུ་ཁ་བསྟན་ན། ། སྟོན་པ་པོ་ཡི་ལག་པ་འཚིག། ཅེས་པའི་དཔེ་བཞིན། གུ་ཤྲཱི་བསྟན་འཛིན་ཆོས་རྒྱལ་མཚོ་ཁ་ནས་བོད་དུ་བྱོན་ཏེ། དཔུང་ཤུགས་ཀྱིས་ཀར་སྲིད་ལྷག་མ་མེད་པར་བཅོམ། དེ་དུས་བསྟན་འཛིན་རྣམས་གྲུབ་མཐའི་ཉེ་རིང་མི་མཛད་པར་ཆགས་སྡང་རེ་དོགས་སོགས་ཀྱི་སྤྲོས་པ་དང་བྲལ་བའི་ཕྱག་རྒྱ་ཆེན་པོའི་ངང་ལ་བཞུགས་ཡོད་ན་སྦྱིན་བདག་གི་སྲིད་ཉམས་ཀྱང་། ཀར་བསྟན་ལ་འཕེལ་འགྲིབ་ཆེར་མི་འབྱུང་བ་གདོན་མི་ཟའོ། །
བོད་མཁས་པས། ཕྱག་ཆེན་བསྒོམས་པས་ཕྱག་ལས་ཇེ་མང་སོང་། ། ཟེར་བ་བཞིན། ཀརྨ་བསྟན་སྐྱོང་སོགས་ཀྱི་གྲོས་ངན་ལ་ཕུག་འཚང་ཞེ་གཏོགས་ཅི་རིགས་མཛད་མཁན་བྱུང་བར་བརྟེན། དེ་ནས་བཟུང་ཀར་བསྟན་ཉམས་དམས་པར་གྱུར། ལྷག་པར་ཕྱིས་སུ་བཀྲ་ཤིས་ལྷུན་པོར་སྡིག་ཅན་གྷོར་དམག་གིས་འཚེ་བར་བྱས་པའང་ཞྭ་དམར་སྤྲུལ་སྐུ་ཡིན་རྒྱུ་བ་ཆོས་གྲུབ་རྒྱ་མཚོའི་འདུན་གྲོས་ཡིན་ཚུལ་གྱི་དབང་གིས། འཇམ་དབྱངས་གོང་མའི་བཀའ་ཆད་ཀྱིས་ཡངས་པ་ཅན་སོགས་ཞྭ་དམར་བའི་སྡེ་དགོན་རྣམས་རོ་མེད་དུ་གྱུར་ནས། ད་ལྟའི་དུས་ཀར་བསྟན་ཆེར་ཉམས་པས་མཚུར་ཕུ་ན་ཞྭ་ནག་སྤྲུལ་སྐུ་དགེ་སྦྱོང་གི་ཆོས་བཞི་དང་དུ་ལེན་ཅིང་བཞུགས་པ་ཙམ་ལྷག་མར་ལུས་སོ། །
(༢)ཕག་གྲུའི་བཀའ་བརྒྱུད།
ཕག་གྲུའི་བཀའ་བརྒྱུད་ནི། མཉམ་མེད་དྭངས་པོ་ལྷ་རྗེའི་སྲས་ཀྱི་ཐུ་བོ་བཀའ་བརྒྱུད་ཀྱི་བདག་པོར་དབང་བསྐུར་བ་རྒྱལ་བ་ཕག་མོ་གྲུ་པ་ལས་བརྒྱུད་པ་སྟེ། དེ་ནི་མདོ་ཁམས་ལྷོ་རྒྱུད་དུ་འཁྲུངས། ལོ་བདུན་ལོན་པའི་ཚེ་གནས་པ་རང་འཁྲུངས་སུ་གྱུར། དགུང་ལོ་དགུ་བ་ལ་བྱ་ཁྱི་ལྷ་ཁང་བྱ་བར་མཁན་པོ་ལྷིང་ངེ་ཡན་ཐུབ་སུ་ཚུལ་ཁྲིམས་བྱ་བ་དང་། སློབ་དཔོན་ལྷིང་ངེ་འོད་ཟེར་རྒྱ་མཚོ་ལས་རབ་ཏུ་བྱུང་། མཚན་རྡོ་རྗེ་རྒྱལ་པོར་གསོལ། ཡི་གེ་དང་ལྷ་བྲིས་མ་བསླབས་པར་མཁྱེན། མཁས་སུ་བཞུགས་རིང་སློབ་དཔོན་བཅུ་དྲུག་ཙམ་བསྟེན། སྤྱོད་འཇུག་ལ་བཤད་པ་འགའ་རེ་ཡང་མཛད། དགུང་ལོ་བཅུ་དགུ་བ་ལ་དབུས་སུ་བྱོན། སྟོད་ལུང་དུ་དགེ་བཤེས་རྒྱ་དམར་བ་དང་། ཕྱྭ་བ་ཆོས་ཀྱི་སེང་གེ་ལ་ཆོས་གསན། ཉི་ཤུ་རྩ་ལྔ་བ་ལ་ཟུལ་ཕུར་བྱ་འདུལ་གྱིས་མཁན་པོ། རྒྱ་དམར་གྱིས་སློབ་དཔོན། ཨར་གྱིས་གསང་སྟོན་མཛད་ནས་བསྙེན་པར་རྫོགས། མཁན་སློབ་ལ་འདུལ་བ། གསང་སྟོན་ལ་ཕར་ཕྱིན། མྱང་བྲན་ལ་སྤྱོད་འཇུག་སོགས་གསན་པས་མཁས་པ་ཆེན་པོར་གྲགས། གཞན་ཡང་དམར་ཆོས་རྒྱལ་དང་། དཔལ་ཆེན་རྒྭ་ལོ་དང་། ས་ཆེན་ཀུན་སྙིང་དང་། འབྱིམས་ལོ་ཙཱ་བ་དང་། བྱང་སེམས་ཟླ་བ་རྒྱལ་མཚན་སོགས་བསྟེན་ནས་མདོ་སྔགས་ཀྱི་གདམས་པ་མང་དུ་གསན། དེ་ནས་སྒམ་པོར་བྱོན་ནས་མཉམ་མེད་དྭགས་པོའི་དྲུང་དུ་གདམས་ངག་གསན་པས་ཕྱག་རྒྱ་ཆེན་པོའི་རྟོགས་པ་མཆོག་ཏུ་གྱུར་ཏེ། སྔར་གྱི་ཆོས་ཐམས་ཅད་ཕྱི་ཤུན་དང་སྦུན་པ་ལྟ་བུར་གྱུར་ཏོ་ཞེས་གྲགས། ཕག་མོ་གྲུ་པར་ཀུན་བཟང་ནགས་ཁྲོད་དུ་གདན་ས་མཛད་པས་འགྲོ་མགོན་ཕག་མོ་གྲུ་པ་དང་། རིན་ཆེན་སྤུངས་པའི་བྲག་རྩར་བཞུགས་པས་མཐའ་རྩ་བར་ཡང་གྲགས། བཅོམ་ལྡན་འདས་ཤཱཀྱ་ཐུབ་པ་དང་ངོ་བོ་གཅིག་པར་ཡང་ཞལ་གྱིས་བཞེས། སློབ་མ་བསྐྱངས་པས་གྲུབ་པའི་སྐྱེས་བུ་མང་དུ་ཐོན། གྲྭ་བ་བརྒྱད་བརྒྱ་ལ་གདུགས་ཐོགས་པ་ལྔ་བརྒྱ་བྱུང་ཞེས་གྲགས།
ཁྱད་པར་དུ་འཕགས་པའི་བུ་ཆེན་ནི། མོས་གུས་མཐར་ཐུག་སྟག་ལུང་ཐང་བ་བཀྲ་ཤིས་དཔལ། རྟོགས་པའི་མཐར་ཐུག་སྣ་ཕུ་བ་གླིང་རས་པདྨ་རྡོ་རྗེ། ཤེས་རབ་མཐར་ཐུག་སྤར་ཕུ་བ་བློ་གྲོས་སེང་གེ ། ནུས་པའི་མཐར་ཐུག་མཆན་བུ་རྒྱ་རས་རྣམས་ལ་མཐར་ཐུག་གི་བུ་བཞི་ཟེར། སྐལ་ལྡན་ཡེ་ཤེས་སེང་གེ རྟོགས་ལྡན་མི་ཉག་སྒོམ་རིངས། གྲུབ་ཐོབ་ཉག་རས་སེ་བོ། ཀུན་ལྡན་གཙང་པ་རས་ཆུང་རྣམས་ལ་གདམས་པའི་བུ་བཞི་ཟེར། ཆོས་རྗེ་འཇིག་རྟེན་མགོན་པོ། འབན་དྷ་ཕུག་པ། ཆོས་རྗེ་ལྡུམ། ཆོས་རྗེ་གཏུམ་རྣམས་ལ་རོ་གཅིག་རྟོགས་པ་ཕྱེད་དང་བཞི་ཟེར། གཤེན་སྒོམ་དཀར་བ། མྱང་གཤེན་གྲོང་བ། རྡོག་སེང་གེ་ཁ་བ། རྩི་ལུང་བ་རྣམས་ལ་ཐུགས་ཀྱི་སྲས་བཞི་ཟེར། རིན་པོ་ཆེ་ཤུག་རྩར་བ། ལྷ་དགེ་འདུན་སྐྱབས། གྲུ་གུ་སྟོན་པ་བློ་གྲོས་སེང་གེ རྒྱན་ཐང་བ་རྣམས་ལ་ཡི་གེ་མའི་བུ་བཞི་ཟེར། བླ་མ་དམར་བ། ཡེ་ཕུག་པ། དགྱེར་སྒོམ། དགེ་བའི་བཤེས་གཉེན་སེང་གེ་དཔལ་རྣམས་ལ་ཉེ་བའི་སྲས་བཞི་ཟེར། གཞན་ཡང་གྲུབ་པའི་སྐྱེས་བུ་བགྲང་ལས་འདས་པ་བྱུང་ཞིང་། གདན་ས་མཐིལ་དུ་འགྲོ་མགོན་གྱི་རྗེས་སུ་སྐྱུ་ར་རིན་པོ་ཆེས་ཅུང་ཟད་བསྐྱངས། དེ་རྗེས་རླངས་ལྷ་གཟིགས་ཀྱི་གདུང་ལས་འཁྲུངས་པ་སྤྱན་སྔ་གྲགས་པ་འབྱུང་གནས། དེ་ནས་རིམ་བཞིན་སྔ་ཐོག་བརྡུགས་པ། བཅུ་གཉིས་པ་རིན་ཆེན་རྡོ་རྗེ། རིན་པོ་ཆེ་གྲགས་པ་ཡེ་ཤེས། གཉིས་མཆོད་པ་གྲགས་པ་རིན་ཆེན། ཚེས་བཞི་རྙིང་མ་བ་གྲགས་པ་རྒྱལ་མཚན། བཅུ་གཉིས་གསར་མ་བ་གྲགས་པ་ཤེས་རབ། འདིའི་གཅེན་སི་ཏུ་བྱང་ཆུབ་རྒྱལ་མཚན་གྱིས་དབུས་གཙང་གི་བདག་པོ་བྱས། ཚེས་བཞི་གསར་མ་བ་གྲགས་པ་བྱང་ཆུབ། འདི་ཉིད་ཀྱི་རྟོགས་བརྗོད་རྒྱལ་བ་ཙོང་ཁ་པས་མཛད་པ་གསུང་ཐོར་བུ་ན་ཡོད། དེ་རྗེས་ཆོས་རྗེ་བསོད་ནམས་རྒྱལ་མཚན། སྤྱན་སྔ་དཔལ་ལྡན་བཟང་པོ། ཉེར་གཉིས་རིན་པོ་ཆེ་སོགས་མང་དུ་བྱོན་ནོ། ། ཁྱད་པར་དུ་ཆོས་རྗེ་བསོད་ནམས་རྒྱལ་མཚན་རྗེ་བཙུན་ཙོང་ཁ་པ་ཆེན་པོའི་སློབ་མར་གྱུར་ཅིང་། ཆོས་དྲུག་གི་གདམས་པ་རྙིང་མ་དང་། རྗེའི་བཞེད་སྲོལ་ཆོས་དྲུག་གསར་མའི་གདམས་པ་གཉིས་ཀ་ཕྱོགས་གཅིག་ཏུ་དྲིལ་ཏེ་དོ་ཧ་དང་རིམ་ལྔ་སོགས་ཀྱི་ཁུངས་དང་སྦྱར་བའི་ཁྲིད་ཡིག་བདེ་ཆེན་གསལ་བའི་འོད་ཟེར་སྟོང་ལྡན་ཅེས་བྱ་བ་ཉམས་ལེན་མཁན་ལ་ཤིན་ཏུ་མཁོ་བ་ཞིག་མཛད་འདུག་གོ ། ཕག་གྲུའི་གདན་ས་འདི་ལས་བཀའ་བརྒྱུད་པའི་སྡེ་དགོན་ཤིན་ཏུ་མང་བར་མཆེད་དེ། འགའ་ཞིག་ནི་འོག་ཏུ་འཆད་དོ། །
(༣)ཞང་ཚལ་པ།
ཞང་ཚལ་པ་ནི། ཞང་འགྲོ་བའི་མགོན་པོ་གཡུ་བྲག་པ་ལས་བརྒྱུད་པ་སྟེ། དེ་ནི་སྐྱི་ཤོད་དུ་འཁྲུངས། མཚན་དར་མ་ཞེས་བཏགས། དགུ་ནས་བཅོ་བརྒྱད་ཀྱི་བར་ལ་མདོ་སྔགས་མང་དུ་གསན། དགུང་ལོ་ཉེར་དྲུག་པ་ལ་བསྙེན་པར་རྫོགས་ཏེ་བརྩོན་འགྲུས་གྲགས་པར་བཏགས། རྒྭ་ལོའི་དྲུང་དུ་གདམས་ངག་མང་དུ་གསན། དྭགས་པོའི་སློབ་མ་སྒམ་པོ་བ་ཚུལ་ཁྲིམས་སྙིང་པོ་དང་མཇལ་ཏེ་ཕྱག་རྒྱ་ཆེན་པོ་གསན་པས་བཀའ་བརྒྱུད་ཀྱི་བྱིན་རླབས་ཞུགས། སེམས་ཀྱི་ངོ་བོ་རྗེན་པར་གཟིགས། གུང་ཐང་གི་གཙུག་ལག་ཁང་ལྷ་ཆེན་དང་བཅས་པ་བཞེངས། དགོས་པ་ཆེན་པོ་ལ་དགོངས་ནས་འཁྲུགས་པ་མང་པོར་མཛད་པ་ལ་སྐྱེ་བོ་ཐ་མལ་བ་དུ་མས་སྡིག་བསོགས་པས་ཀརྨ་དུས་གསུམ་མཁྱེན་པས་བཤོལ་བཏབ་པས། དེ་ཕྱིན་ཆད་འཁྲུགས་པ་མ་མཛད། གནས་བདུན་དུ་སྐུའི་འགྱུར་བ་བདུན་བསྟན་ནས་མཚན་བདུན་དུ་ཐོགས། ཆོས་སྐྱོང་བྱ་རོག་གིས་ཅི་བསྒོ་སྒྲུབ། རྣམ་པར་དཀར་བའི་འཕྲིན་ལས་མཐའ་ཡང་ཤིང་དོན་གཉིས་པ་ལ་མྱ་ངན་ལས་འདས། སློབ་མ་མང་དུ་བྱུང་བའི་གཙོ་བོ་ནི་ནམ་མཁའ་འོད་དང་། ཁ་རག་པ་འདུལ་བ་འོད། ལྷ་ཕྱུག་པ་ཉི་ཟླ་འོད། འབྲི་རབ་ཤཱཀྱ་འོད་དེ་བཞི་ཀས་དགོན་པ་བཏབ་ཅིང་། འདུལ་བ་འོད་ཀྱིས་ཁ་རག་ཏུ་ཀླུ་བཏུལ་དགོན་པ་བཏབ་པས། དེའི་དབོན་པོའི་རིང་ལ་གྲྭ་བ་ཁྲི་ཙམ་ཚོགས་ཟེར། གདན་ས་དངོས་མཉམ་མེད་ཤཱཀྱ་ཡེ་ཤེས་དང་། དེ་ནས་སློབ་དཔོན་བྱང་ཡེས། ལྷ་ཕྱུག་པ་ཉི་ཟླ་འོད། སངས་རྒྱས་འབུམ། སངས་རྒྱས་སྙིང་པོ། སངས་རྒྱས་རས་པ། གསེར་ཁང་སྟེང་པ་སོགས་ཀྱིས་བསྐྱངས། གཞན་ཡང་མར་བ་འོད་སོགས་བསྟན་པ་ལ་བྱ་བ་བྱེད་པའི་སྐྱེས་བུ་རིམ་པར་བྱོན་པས་ཚལ་པ་བཀའ་བརྒྱུུད་ཅེས་གྲགས་སོ། །
དཔོན་ཆེན་དར་མ་གཞོན་ནུ་དང་། སངས་རྒྱས་དངོས་གྲུབ་སོགས་ཚལ་པའི་དཔོན་ཆེན་རིམ་པས་སྲིད་བསྐྱངས་པ་དེ་སྲིད་དུ་བསྟན་པའང་མ་ཉམས་པར་གནས་ཀྱང་། ཕྱིས་སུ་ཚལ་པའི་སྲིད་ཉམས་གཙུག་ལག་ཁང་རྣམས་ལ་མེ་འཇིག་བྱུང་། ད་ལྟ་ནི་སྐུ་གསུང་ཐུགས་ཀྱི་རྟེན་དང་། མགོན་ཁང་སོགས་ཡོད་པ་ཙམ་མོ། །
(༤)འབྲི་གུང་པ།
འབྲི་གུང་བ་ནི། སྐྱོབ་པ་འཇིག་རྟེན་མགོན་པོ་ལས་བརྒྱུད་པ་སྟེ། དེ་ནི་འཁྲུངས་ཡུལ་འདན་མ། གདུང་རུས་སྐྱུ་ར། ཆུ་མོ་ཕག་གི་ལོ་ལ་སྐུ་བལྟམས། གཞོན་ནུའི་དུས་ནས་འགྲོ་མགོན་ཕག་མོ་གྲུ་པའི་དྲུང་དུ་བྱོན། མཚན་རིན་ཆེན་དཔལ་དུ་བཏགས། གདམས་པ་གསན་པས་ཆོས་ཐམས་ཅད་ཀྱི་དེ་ཁོ་ན་ཉིད་མངོན་སུམ་དུ་གཟིགས་པའི་ཡེ་ཤེས་ཆེན་པོ་ཐུགས་ལ་འཁྲུངས། མཛེ་ནད་ཀྱིས་བསྙུངས་པ་ལ་སྙིང་རྗེ་ཆེན་པོ་བསྒོམས་པས་ཀླུ་དགོན་དེ་ཡང་འཁོར་དང་བཅས་པ་སྐུ་ལུས་ལས་ཐོན་ནས་སོང་བ་གཟིགས། དེ་ཉིད་དུ་ནད་ཀྱང་དྲག དགུང་ལོ་ཉི་ཤུ་རྩ་ལྔ་བ་ལ་སུམ་ཐོག་པས་མཁན་པོ་མཛད་དེ་བསྙེན་པར་རྫོགས། སུམ་ཅུ་རྩ་བདུན་པ་ལ་འབྲི་གུང་དུ་ཕེབས་ནས་དགོན་པ་བཏབ། རིམ་གྱིས་ཇེ་རྒྱས་སུ་གྱུར་ཏེ་དགེ་འདུན་མཐའ་ཡས་པ་འདུས། གཉོས་རྒྱལ་བ་ལྷ་ནང་བས་ཆོས་སྟོན་དྲངས་པའི་དུས་སུ་འཁོར་ལྔ་ཁྲི་ལྔ་སྟོང་ལྔ་བརྒྱ་ཉི་ཤུ་རྩ་ལྔ་འདུས། དུས་གཅིག་ལ་དགེ་སློང་འབུམ་ཕྲག་གིས་ཚུལ་ཤིང་ལེན་པ་བྱུང་ཞེས་གྲགས། སྙན་གྲགས་ཀྱིས་འཛམ་གླིང་ཁྱབ། ཀླུ་སྒྲུབ་ཀྱི་སྤྲུལ་པར་ཡང་གླེང་། དགུང་ལོ་བདུན་ཅུ་རྩ་ལྔ་བ་ལ་གཤེགས་པའི་ཚུལ་བསྟན། སློབ་མ་ཡང་སྤྱན་སྔ་བཞི། གཉོས་འགར་ཆོས་གསུམ། དཔལ་ཆེན་བཅུ་གཉིས་སོགས་མཐའ་ཡས་ཀྱང་། གདན་ས་སྐྱོང་བ་ནི། རྗེ་སྤྱན་སྔ་རིན་པོ་ཆེ། དབོན་རིན་པོ་ཆེ། གཅུང་རིན་པོ་ཆེ། གཉོས་རྒྱལ་བ་ལྷ་ནང་བ། མགར་དམ་པ་ཆོས་སྡིངས་པ། དཔལ་ཆེན་ཆོས་ཡེ། དབོན་ཤེར་འབྱུང་སོགས་སོ། །
ཤེར་འབྱུང་ནི་སྐྱོབ་པའི་རུས་དབོན། བླ་མའི་ཞབས་ཏོག་དང་། མཁྱེན་པ་ལ་མཐའ་མེད། སྐྱོབ་པའི་བཞེད་པ་ཁྱད་ཆོས་བརྒྱ་དང་དགུ་བཅུ་བ་དགོངས་གཅིག་ཏུ་གྲགས་པ་ཡེ་གེར་བཏབ་པོ། ། དེ་ནས་ཀྱང་གདན་ས་རབས་མང་པོ་རིམ་པར་བྱོན་ཅིང་། དུས་ཕྱིས་རིན་ཆེན་ཕུན་ཚོགས་དང་། ཆོས་ཀྱི་གྲགས་པ་གཉིས་རྙིང་མའི་སྔགས་འཆང་ཆེན་པོར་གྱུར་པས་གོང་ས་ལྔ་བ་ཆེན་པོས་ཀྱང་བསྔགས་བརྗོད་རྒྱ་ཆེར་མཛད་དོ།། འོན་ཀྱང་ཞབས་དྲུང་སྤུ་ལུང་པས་བཀའ་བརྒྱུད་ཀྱི་ཆོས་རྣམས་བཞག་ནས་རྙིང་མའི་ལྕགས་སྡིག་སྐོར་ཉམས་ལེན་གཙོ་བོར་བྱས་པས་མི་ཤིས་པ་བྱུང་ཚུལ་ཀརྨ་མི་བསྐྱོད་རྡོ་རྗེས་གསུངས་འདུག་ཅིང་། རྒྱལ་བ་བསོད་ནམས་རྒྱ་མཚོར་ཡང་མཐུ་བྱད་ཀྱི་སྦྱོར་བ་བགྱིས་པར། ཐམས་ཅད་མཁྱེན་པ་སྐུ་མཚམས་མཛད་ནས་འཇིགས་བྱེད་ཀྱི་དྲག་པོའི་འཁྲུལ་འཁོར་ཞག་བདུན་སྒྲུབ་པ་གནང་བས། འབྲི་གུང་བ་ལ་ནད་ཅིག་བྱུང་ཞིང་རྗེ་སྐྱོབ་པའི་གདུང་བརྒྱུད་ཀྱི་རིན་ཆེན་ཐག་པ་ཡང་འདིའི་དུས་ཆད་ནས་གཏན་མེད་བྱུང་སྣང་ལ། ད་ལྟ་ནི་དགེ་འདུན་ཉུང་ཞིང་གདན་ས་ཡང་རྒྱ་ལམ་དང་ཉེ་བས་ལྷ་རྟེན་རྣམས་ཀྱང་འོ་བརྒྱལ་བར་བཞུགས་སོ། ། དེ་དག་ལས་གདན་སའི་གནས་ཀྱི་མིང་གིས་འབྲི་གུང་བ་ཞེས་གྲགས་སོ། །
(༥)འབྲུག་པ།
འབྲུག་པ་ནི། རྒྱལ་པ་ཕག་མོ་གྲུ་པའི་སློབ་མ་གླིང་རས་པདྨ་རྡོ་རྗེ་དང་། ཆོས་རྗེ་གཙང་པ་རྒྱ་རས་པ་ལས་བརྒྱུད་པ་སྟེ། གྲུབ་ཐོབ་གླིང་རས་པ་ནི། ཉང་སྟོད་དུ་འཁྲུངས། མཚན་པདྨ་རྡོ་རྗེ་ཞེས་བཏགས། དགུང་ལོ་དགུ་བ་ལ་ཀློག་བསླབས། བཅུ་གསུམ་པ་ལ་ཡོན་ཏན་མཁས་པར་མཁྱེན། བཅུ་བདུན་ལོན་པའི་ཚེ་སློབ་དཔོན་གླིང་ལས་དགེ་བསྙེན་མཛད། དགུང་ལོ་སུམ་ཅུ་རྩ་བརྒྱད་པ་ལ་ཕག་མོ་གྲུ་པ་དང་མཇལ། ཁྲིད་གསན་ཏེ་བསྒོམས་པས་ཞག་གསུམ་ལ་རྟོགས་པ་ཁྱད་པར་ཅན་འཁྲུངས། རྟོགས་པ་ཕུལ་བས་འགྲོ་བའི་མགོན་པོ་ཡང་ཐུགས་དགྱེས། ཕྱོགས་ཐམས་ཅད་དུ་འགྲོ་བའི་དོན་རྒྱ་ཆེར་མཛད། དེའི་སློབ་མའི་གཙོ་བོ་ནི། རྗེ་བཙུན་གཙང་པ་རྒྱ་རས་ཏེ། ཉང་སྟོད་ཁུ་ལེའི་ཆར་འཁྲུངས། མཚན་གཡུང་དྲུང་དཔལ་དུ་བཏགས། བཅུ་གཉིས་པ་ལ་ཡབ་ཀྱིས་གཅེན་པོའི་སར་བཞག་ནས་སློབ་གཉེར་མང་དུ་མཛད། བཅུ་གསུམ་པ་ལ་སྐྲ་བཅད་དེ་མཚན་ཤེས་རབ་དཔལ་དུ་བཏགས། ཕྱིས་བླ་མ་ཞང་ལས་རབ་ཏུ་བྱུང་སྟེ་མཚན་ཡེ་ཤེས་རྡོ་རྗེ་ཞེས་བཏགས་སོ། ། ཉི་ཤུ་རྩ་གཉིས་པ་ལ་རྗེ་བཙུན་གླིང་རས་པ་ར་ལུང་ན་བཞུགས་པ་དང་མཇལ། ཚྭ་བྲེ་གང་ཙམ་གྱིས་ཕྱག་རྟེན་མཛད་ནས་གསུང་གླེང་མང་དུ་ཞུས། དེ་ནས་དབུས་སུ་བྱོན། སྣ་ཕུར་གླིང་རས་པ་ལ་སླར་ཡང་མཇལ་ནས་ཆོས་དྲུག་དང་། ལྷག་ཅིག་སྐྱེས་སྦྱོར་ལ་སོགས་པའི་གདམས་པ་གསན་པས་ཞག་བདུན་ནས་རས་ཐུབ་པ་བྱུང་། དགུན་འདག་སྦྱར་མཛད་དེ་བསྒོམས་པས་རླུང་ཕྱི་ནང་བསྲེ་ནུས་པ་དང་། རྩིག་པ་ལ་ཐོགས་པ་མེད་པ་དང་། ཏིང་ངེ་འཛིན་གསལ་སྟོང་ནམ་མཁའ་དང་མཉམ་པར་འཁྲུངས། རྗེ་བཙུན་རས་ཆུང་བས་གཏེར་དུ་སྦས་པའི་རོ་སྙོམས་བསྐོར་དྲུག་བཏོན། བླ་མ་ཞང་གིས་ལུང་བསྟན་པ་ལྟར་ཀློང་རྡོལ་གྱི་དགོན་བཏབ། ཡི་དམ་གྱིས་ལུང་བསྟན་ལྟར་ར་ལུང་བཏབ། གླིང་གིས་ལུང་བསྟན་པ་ལྟར་འབྲུག་བཏབ། འདི་གསར་དུ་རྒྱག་དུས་འབྲུག་སྒྲ་དྲག་པོ་ཐང་འགའ་གྲགས་པས་དགོན་པའི་མིང་འབྲུག་ཏུ་བཏགས། དེ་ལ་བརྟེན་ནས་རྒྱུད་འཛིན་རྣམས་ལ་འབྲུག་པ་ཞེས་ཐོགས་སོ། ། སློབ་མ་ཁྲི་ཚོ་ལྔ་ཙམ་འཚོགས་ཟེར། འགྲོ་དོན་ཤིན་ཏུ་ཆེ་ཞིང་ནཱ་རོ་བའི་སྤྲུལ་པར་གྲགས། དེའི་སློབ་བརྒྱུད་ཀྱིས་བྱ་རྒོད་པོའི་ཉིན་ལམ་བཅོ་བརྒྱད་དུ་ཁྱབ་པ་བྱུང་སྟེ། མི་ཕྱེད་འབྲུག་པ། འབྲུག་ཕྱེད་སྤྲང་པོ། སྤྲང་ཕྱེད་གྲུབ་ཐོབ་ཏུ་ཀུན་ལ་རླུང་ལྟར་གྲགས་སོ། །
སློབ་མ་མང་དུ་བྱུང་བའི་གཙོ་བོ་ནི། དང་པོར་ཆེ་བ་སྤ་རྐྱང་གཉིས། བར་དུ་ཆེ་བ་རྒྱ་འབྲས་གཉིས། བར་དུ་ཆེ་བ་རྒྱ་འབྲས་གཉིས། ཐ་མར་ཆེ་བ་ལོ་རྒོད་གཉིས། གཞན་རས་པ་གསུམ། རྣལ་འབྱོར་གསུམ། ཞིག་པོ་གསུམ་སོགས་མང་དུ་བྱུང་། གདན་སར་དབོན་རས་དར་མ་སེང་གེ་བཞུགས་ཤིང་། དེ་ནས་དབོན་བརྒྱུད་རིམ་པར་བྱོན་པ་ལས་འཕྲིན་ལས་ཆེ་བ་ནི་རྒྱལ་དབང་ཆོས་རྗེ་ཡིན་ལ། དེའི་སློབ་མ་ལྷ་རྩེ་བ་ངག་དབང་བཟང་པོ་དང་། དེ་ནས་སྙན་ངག་མཁན་སངས་རྒྱས་རྡོ་རྗེ། བོད་མཁས་པ་སོགས་སློབ་བརྒྱུད་བཟང་པོ་མང་དུ་འཕེལ། ཁྱད་པར་དུ་མཁས་པར་གྲགས་པདྨ་དཀར་པོས་བསྟན་བཅོས་མང་དུ་བརྩམས། དེའི་སྐྱེ་བ་དཔག་བསམ་དབང་པོ་སོགས་བྱོན། གཞན་ཡང་གཙན་སྨྱོན། དབུས་སྨྱོན་དུ་གྲགས་པ་གཉིས་དང་། འབྲུག་སྨྱོན་ཀུན་ལེགས་སོགས་གྲུབ་ཐོབ་ཡ་མཚན་ཅན་ཡང་འགའ་ཞིག་བྱུང་སྟེ། དེ་རྣམས་ལ་བར་འབྲུག་ཅེས་གྲགས་སོ། །
ལོ་རྒོད་གཉིས་ཀྱི་རྣམ་པར་ཐར་པ་ཡ་མཚན་ཆེ་ཞིང་། ཁྱད་པར་དུ་སྒྲུབ་པ་སྙིང་པོར་བྱེད་པ་དག་གིས་དམིགས་ལྟོས་སུ་བྱེད་དགོས་པ་མང་དུ་མཆིས་པ་ལས་གཙོ་བོ་ནི་དཀའ་སྤྱད་དང་སྙིང་རུས་ཀྱིས་རྐྱེན་ངན་ཐམས་ཅད་ལམ་དུ་ཁྱེར་ནས་སྒྲུབ་པ་མཐར་ཕྱིན་པ་སྟེ་ཞིབ་ཏུ་སོ་སོའི་རྣམ་ཐར་གྱི་ཡི་གེར་བལྟ་ལ། འདིར་ས་ཁོངས་འཛིན་པ་ཙམ་སྨོས་ན།
རྒྱལ་བ་ལོ་རས་པ་ནི་སྐྱོར་མོ་ལུང་དུ་མཁན་པོ་སྦལ་ཏི་ལས་རབ་ཏུ་བྱུང་བའི་མཚན་དབང་ཕྱུག་བརྩོན་འགྲུས། དམ་བཅའ་ཆེན་པོ་དྲུག ཞར་བྱུང་གི་དམ་བཅའ་དྲུག ཁྱད་པར་གྱི་དམ་བཅའ་གཅིག་སྟེ་བཅུ་གསུམ་གྱི་རྣམ་ཐར་ཅན། ཐུབ་པ་ལྔ་ལྡན་གྱི་གདམས་ངག་ལ་རྩལ་འདོན་དུ་མཛད། དེ་ལ་དབོན་བརྒྱུད་པ་སློབ་མ་འཇམ་དབྱངས་མགོན་པོ་སོགས་མཁས་པ་གསུམ། ཙཱ་རི་རས་ཆེན་སོགས་རས་པ་གསུམ། ཨཱ་ལོ་ཤཱཀྱ་གསུམ་སྟེ་རྣལ་འབྱོར་བ་གསུམ་སོགས་མཐའ་ཡས་པ་ལས། འཇམ་དབྱངས་མགོན་པོས་གཅོད་ཀྱི་གདམས་པ་ཟབ་དོན་ཐུགས་སྙིང་དང་སྒོ་འབྱེད་བཅུ་བ་ནས་དར་རྒྱས་ཆེ། ཙཱ་རི་རས་པས་འཕྲིན་ལས་རྒྱ་ཆེར་བསྐྱངས་པས་སློབ་མ་ཡང་མང་དུ་བྱུང་། དེ་ལ་སྨད་འབྲུག་ཅེས་གྲགས་སོ།།
རྒོད་ཚང་བ་མགོན་པོ་རྡོ་རྗེ་ནི། དང་པོའི་དུས་མཚན་དོན་གྲུབ་སེང་གེ གཙང་པ་རྒྱ་རས་ལས་རབ་ཏུ་བྱུང་བས་མགོན་པོ་རྡོ་རྗེར་བཏགས། ཐུགས་དམ་བཅུ་གཉིས། གོ་ཆ་དང་བཅུ་གསུམ། སྐུ་གསུང་ཐུགས་ཀྱི་དམ་བཅའ་གསུམ། འཕྲལ་གྱི་དམ་བཅའ་བདུན། ཁྱད་འཕགས་ཀྱི་དམ་བཅའ་ལྔ་ལ་སོགས་པའི་རྣམ་ཐར་བསམ་གྱིས་མི་ཁྱབ་པ་མངའ་ཞིང་། སློབ་མ་རྒྱལ་བ་ཡང་དགོན་པ། གྲུབ་ཐོབ་ཨོ་རྒྱན་པ། སྤྱིལ་དཀར་བ། ནེ་རིངས་པ་བཞི། གཞན་ཡང་མང་དུ་བྱུང་བ་ལས་ཡང་དགོན་པའི་སློབ་མ་སྤྱན་སྔ་རིན་ལྡན། དེའི་སློབ་མ་ཟུར་ཕུག་པ་རིན་ཆེན་དཔལ་བཟང་། དེའི་སློབ་འབའ་རབ་རྒྱལ་མཚན་དཔལ་བཟང་སྟེ། འདིས་ཐ་གྲུ་སྐོར་གསུམ་སོགས་བསྟན་བཅོས་མང་པོ་མཛད། སློབ་མ་མང་དུ་བྱོན། དེ་ལ་སྟོད་འབྲུག་ཅེས་ཟེར་རོ། །
གྲུབ་ཐོབ་ཨོ་རྒྱན་པ་རིན་ཆེན་དཔལ་ནི། རྒྱ་གར་རྡོ་རྗེ་གདན། ཛ་ལནྡྷ་ར། ཨོ་རྒྱན་རྣམས་སུ་བྱོན། དེར་མཁའ་འགྲོ་མ་མང་པོས་བྱིན་གྱིས་བརླབས་པས་རྟོགས་པས་རྒྱུད་གྲོལ། ཧོར་རྒྱལ་པོ་ཇུ་པི་ལས་སྤྱན་དྲངས་པས་དེར་ཡང་བྱོན། ཀརྨ་རང་བྱུང་རྡོ་རྗེ། རྟོགས་ལྡན་ཟླ་སེང་སོགས་ཆོས་བརྒྱུད་འཛིན་པའི་སློབ་མ་དང་། ཤོང་ལ་རྡོ་རྗེ་རྒྱལ་མཚན་དང་བློ་བརྟན་སོགས་ཀྱང་སློབ་མར་གྱུར། རྒོད་ཕྲུག་གྲགས་པ་འབྱུང་གནས་ཀྱང་འདིའི་སློབ་བརྒྱུད་དོ། །
སྤྱིལ་དཀར་བས་སློབ་མ་མ་བསྐྱངས། ནེ་རིངས་པ་ལ་གངས་ཅན་ཤཱཀྱ་དཔལ་དུ་གྲགས་ཤིང་ནེ་རིངས་དགོན་པ་བཏབ། དབོན་བརྒྱུད་བཟང་པོ་རིམ་པར་བྱོན། རྗེ་རིན་པོ་ཆེའི་རྣམ་ཐར་རྩོམ་མཁན་ནེ་རིངས་པ་འཆི་མེད་རབ་རྒྱས་ཀྱང་དེའི་དབོན་བརྒྱུད་དོ། །
དེ་ལྟར་ལོ་རས་ནས་བརྒྱུད་པ་ལ་སྨད་འབྲུག་དང་། རྒོད་ཚང་དཔོན་སློབ་ནས་བརྒྱུད་པ་ལ་སྟོད་འབྲུག་ཟེར་ཞིང་ཁ་སྐད་ལ་སྟོད་འབྲུག་གནམ་གྱི་སྐར་མ། སྨད་འབྲུག་སའི་རྩི་ཤིང་ཞེས་མང་བའི་ཚད་དུ་གྲགས་སོ། ། འབྲུག་པ་སྟོད་སྨད་བར་གསུམ་སོགས་ད་ལྟའི་དུས་སུ་ཡང་དར་རྒྱས་བཟང་ཞིང་ཆོས་རྒྱུན་རྣམས་ཀྱང་ཕལ་ཆེར་མ་ཆད་ཙམ་ཡོད་འདྲའོ། །
(༦)སྟག་ལུང་བཀའ་བརྒྱུད།
སྟག་ལུང་བཀའ་བརྒྱུད་ནི། སྟག་ལུང་ཐང་བ་ཆེན་པོ་ལས་བརྒྱུད་པ་སྟེ། འདི་ནི་གདུང་གྭ་ཟི། གཡང་ཤོད་བོང་ར་སྟེང་དུ་འཁྲུངས། མཁན་པོ་ན་སྟོན་བླ་སྒང་བ་ཤེས་རབ་རྡོ་རྗེ་ལས་རབ་བྱུང་དགེ་ཚུལ་མཛད། མཚན་བཀྲ་ཤིས་དཔལ་ཞེས་གསོལ། རྒྱ་གར་དུ་འབྱོན་པར་ལན་ཁ་ཤས་ཆས་ཀྱང་ཟླ་བོ་སོགས་ཀྱིས་མ་བཏང་། དེ་ནས་ཕག་གྲུའི་སྙན་པ་གསན་ནས་དགུང་ལོ་ཉི་ཤུ་རྩ་བཞིའི་དུས་ཕག་མོ་གྲུ་པའི་དྲུང་དུ་ཕེབས་ནས་ཉེ་གནས་མཛད། ཐུགས་རྩིས་ཆེ་ཞིང་གདམས་པ་རྫོགས་པར་གནང་། ལན་ཅིག་ཐེལ་གྱི་སྤང་གཤོང་གཅིག་ཏུ་སྐྱོ་སང་ལ་བྱོན་པའི་སར་ཏིང་ངེ་འཛིན་ལ་མཉམ་པར་བཞག་པས་རྟོགས་པ་ཁྱད་པར་ཅན་འཁྲུངས། དེར་འགྲོ་མགོན་བྱོན་ནས་ཕྱག་མཁར་ཐུགས་ཀར་གཏད་དེ། འོ་སྐོལ་གྱི་ཇོ་བོ་ནཱ་རོ་བའི་ཞལ་ནས། ཆོས་ཐམས་ཅད་ཀྱི་རང་བཞིན་སྟོང་ཞིང་བདག་མེད་པར་བསྒོམ། དེའི་ངང་ལ་ཚད་མེད་པ་བཞིའི་སྒོ་ནས་ཐབས་སྣ་ཚོགས་ཉམས་སུ་ལེན་པ་ཞིག་བྱུང་ན་མི་གནས་པའི་མྱ་ངན་ལས་འདས་པ་ཐོབ་པའི་ལམ་ཡིན་གསུང་བྱ་བ་སོགས་ངོ་སྤྲོད་ཟབ་རྒྱས་ཤིང་སྩལ་བ་ལ་བརྟེན་ནས་ཕྱག་རྒྱ་ཆེན་པོ་སྒོམ་མེད་ཀྱི་རྣལ་འབྱོར་ཐུགས་ལ་འཁྲུངས། ཕག་མོ་གྲུ་པ་གཤེགས་ནས་མལ་གྲོར་བྱོན་འཆང་ཀ་པ་ལས་བཀའ་གདམས་གསན། ཞང་ཤ་ར་བ་ལས་བསྙེན་པར་རྫོགས། དགུང་ལོ་སོ་དགུ་བ་ལ་དར་སྦས་རོང་གསུམ་དང་བོད་མདོ་བས་སྟག་ལུང་དུ་གདན་དྲངས། འགྲོ་བའི་མགོན་གྱིས་ལུང་བསྟན་པ་ལྟར་གནས་དེར་དགོན་པ་བཏབ་པས། སྟག་ལུང་ཐང་བ་ཞེས་གྲགས། བྲག་བཙན་མཐུ་བོ་ཆེ་ཡང་དམ་ལ་བཞག རབ་ཏུ་བྱུང་ཕྱིན་ཆད་ཁྱིམ་པའི་ཁང་པར་མ་བྱོན། ཤ་ཆང་གསོལ་མ་མྱོང་། ཤ་ཆང་གི་མགྲོན་མི་བྱེད། གླིང་གསེབ་ཏུ་བུད་མེད་མི་གཏོང་བ་སོགས་འདུལ་བའི་ཕྱག་ལེན་ཞིབ་པར་མཛད། སྐུ་འདའ་ཁར་གྲྭ་བ་སུམ་སྟོང་ལྷག་ཙམ་འདུས། དབོན་རིན་ཆེན་མགོན་པོ་གདན་སར་བཏོན། འདིས་མཆོད་ཁང་ཆེན་མོ་བཞེངས་ཤིང་དགོན་སྡེ་དར་རྒྱས་མཛད། དེའི་རྗེས་སུ་སངས་རྒྱས་ཡར་བྱོན་གདན་སར་བཞུགས། དེ་ལ་གདན་ས་ཕེར་བའི་དབོན་བཀྲ་ཤིས་བླ་མ་དང་སངས་རྒྱས་དཔོན་གཉིས་བྱུང་བའི་སངས་རྒྱས་དཔོན་པོ་གྲགས་པ་དཔལ་འོད་ཟེར་བཟང་པོ་ཁམས་སུ་བྱོན་ནས་རི་བོ་ཆེའི་དགོན་པ་བཏབ། དེ་ནས་བཟུང་སྟག་ལུང་ཡ་ཐང་མ་ཐང་གཉིས་སུ་གྱེས། གཉིས་ཀར་གྲྭ་བ་སུམ་སྟོང་བརྒྱད་བརྒྱ་རེ་འཚོགས། དེ་ནས་དབུས་གཙང་མདོ་ཁམས་སོགས་སུ་སྟག་ལུང་བའི་གྲྭ་ས་དང་ཆོས་བརྒྱུད་མང་དུ་འཕེལ། དབོན་བརྒྱུད་རིམ་པར་བྱོན་པ་ཐམས་ཅད་སྐྱེས་མཆོག་ཡ་མཚན་ཅན་ཤ་སྟག་ལ། ཁྱད་པར་དུ་དུས་ཕྱིས་སྟག་ལུང་ངག་དབང་གྲགས་པ་ཞེས་བྱ་བ་མཁས་གྲུབ་ཆེན་པོ་ཞིག་བྱོན། སྙན་པ་ཆེ་བས་དབུས་གཙང་གི་ཆེ་དགུས་བཏུད། འབྲི་སྟག་གི་ཆོས་རྒྱུན་ཆད་ལ་ཁད་པ་རྣམས་གསོས་པ་སོགས་འཕྲིན་ལས་རྒྱ་ཆེའོ། །
ཞབས་དྲུང་ངག་དབང་རྣམ་རྒྱལ་བྱ་བས་གསུང་རབ་མཐའ་དག་ལ་གསན་བཞེས་ཆེ་ཞིང་། མཁས་བཙུན་བཟང་པོའི་སྙན་གྲགས་ཅན་དེས་ཆོས་འབྱུང་ངོ་མཚར་རྒྱ་མཚོ་སོགས་བརྩམས་ཆོས་མང་དུ་སྤེལ་ལོ།།ད་ལྟ་ནི་ག་ཟིའི་གདུང་བརྒྱུད་དང་ཡ་ཐང་མ་ཐང་གི་སྤྲུལ་སྐུའི་སྐྱེ་བརྒྱུད་གཙུག་ལག་ཁང་དང་དགེ་འདུན་མི་ཉུང་ཙམ་ནི་སྣང་ལ། ཆོས་བརྒྱུད་སོགས་ཇི་ལྟར་གྱུར་ཡོད་པ་མ་མཆིས་སོ། །
(༧)འབའ་རོམ་བཀའ་བརྒྱུད།
འབའ་རོམ་བཀའ་བརྒྱུད་ནི། བརྟུལ་ཞུགས་སྤྱོད་པ་ནག་པོ་བའི་སྐྱེ་བར་གྲགས་པ་འབའ་རོམ་པ་དར་མ་དབང་ཕྱུག་ལས་བརྒྱུད་པ་སྟེ། འདི་ཉིད་འཕན་ཡུལ་དུ་འཁྲུངས། ཆུང་ངུའི་དུས་སྔགས་ཆུང་གཞོན་པ་ཞིག་རྩར་བྱང་ནས་སྒམ་པོའི་བསྔགས་པ་མང་དུ་བརྗོད་ཅིང་དེའི་དྲུང་དུ་ཕྱིན་པ་འཐད་ཟེར་བས་ཁོ་རང་འགྲོགས་ནས་སྒམ་པོར་སླེབས་པ་ན་སྔགས་ཆུང་གར་སོང་ཆ་མེད་དུ་གྱུར་པས། དེ་སྒམ་པོའི་སྤྲུལ་པར་ཤེས། དེ་ནས་སྒམ་པོ་བས་རྗེས་སུ་བཟུང་ཞིང་ཁྲིད་གནང་བ་བསྐྱངས་པས་རྟོགས་པ་མཆོག་ཏུ་གྱུར། བྱང་འབའ་རོམ་གྱི་དགོན་པ་བཏབ། བདེ་སྟོང་ཕྱག་རྒྱ་ཆེན་པོ་ལ་བསྲེ་འཕོ་དང་། གནས་ལུགས་ཕྱག་རྒྱ་ཆེན་པོ་ལ་གསེབ་ལམ་རིག་པ་རྐྱང་འདེད་ཀྱི་མཚན་གསོལ་བས་སློབ་མ་མང་དུ་འདུས་པ་ལ་ཁྲིད་བཏབ། བདེ་སྟོང་ཕྱག་རྒྱ་ཆེན་པོ་ལ་བསྲེ་འཕོ་དང་། གནས་ལུགས་ཕྱག་རྒྱ་ཆེན་པོ་ལ་གསེབ་ལམ་རིག་པ་རྐྱང་འདེད་ཀྱི་མཚན་གསོལ་བས་སློབ་མ་མང་དུ་འདུས་པ་ལ་ཁྲིད་བཏབ། སྲས་ཀྱི་ཐུ་བོ་ནི་ཏི་ཤྲཱི་རས་པ་ཡིན་ཅིང་། གདན་ས་ནི་ཁོང་གི་གདུང་བརྒྱུད་རིམ་པས་བཟུང་། སློབ་བརྒྱུད་ཧ་ཅང་དར་རྒྱས་ཆེ་བ་མ་བྱུང་བ་འདྲ་ཞིང་། ད་ལྟ་ནི་ཇི་འདྲ་ཡོད་ཆ་མ་འཚལ་ལོ། །
(༨)གཡའ་བཟང་བཀའ་བརྒྱུད།
གཡའ་བཟང་བཀའ་བརྒྱུད་ནི། འགྲོ་མགོན་ཕག་མོ་གྲུ་པའི་སློབ་མ་སྐལ་ལྡན་ཡེ་ཤེས་སེང་གེ་ལས་བརྒྱུད་པ་སྟེ། དེ་ནི་མོན་འགར་དུ་འཁྲུངས། སྐུ་ན་གཞོན་ནུ་ལ་མཇལ་བར་ཕྱིན་པའི་ཚེ། རི་ཁ་ནས་ཕག་མོ་གྲུ་པའི་དགོན་པའི་རི་མཐོང་བ་ཙམ་གྱིས་སྒོམ་རང་དུ་ཤར། དེ་ནས་འགྲོ་མགོན་དང་མཇལ། ངོ་སྤྲོད་ཅིག་བཏབ་པས་སྐལ་ལྡན་ཡེ་ཤེས་སེང་གེར་བཏགས། དེའི་སློབ་མ་ནི་གཡའ་བཟང་ཆོས་རྗེ་སྟེ། གདུང་རུས་གནུབས། མཁན་པོ་ཆོས་སྟོན་བྱ་བ་ལས་རབ་ཏུ་བྱུང་། མཚན་ཆོས་སྨོན་ལམ་དུ་བཏགས། ཤ་མི་སྨོན་ལམ་འོད་ཀྱི་སློབ་མ་ཀླུབ་དཀར་ཚུལ་ཁྲིམས་གྲགས་ལས་འདུལ་བ་གསན་ནས་འདུལ་བའི་བཤད་པ་དང་ལག་ལེན་ལ་གཙོ་བོར་མཛད་པས་གནུབས་འདུལ་འཛིན་དུ་གྲགས། སྐལ་ལྡན་ཡེ་ཤེས་སེང་གེའི་སྙན་པ་གསན་ནས་མཇལ་དུ་བྱོན། ཞལ་མཐོང་བ་ཙམ་གྱིས་བླ་མའི་ཐུགས་དང་གཉིས་སུ་མེད་པའི་རྟོགས་པ་འཁྲུངས། སོ་བརྒྱད་པ་ལ་གཡའ་བཟང་གི་དགོན་པ་བཏབ། དྲང་སྲོང་རཱ་ཧུ་ལས་དངོས་སུ་མཇལ་ཏེ་གཟའ་སྲུང་གི་མན་ངག་ཁྱད་པར་ཅན་ཕུལ། མི་དང་མི་མི་མ་ཡིན་པའི་གདུལ་བྱ་མཐའ་ཡས་པ་སྨིན་གྲོལ་ལ་བཀོད། དྲུག་ཅུ་རྩ་ལྔ་ལ་གཤེགས།
སློབ་མ་བུ་ཆེན་བཞིར་གྲགས་པ་ནི། གཉལ་སྨད་དཔལ་རི་བ་སངས་རྒྱས་བྱ་སྒོམ། གོ་ར་གདོང་བ་སངས་རྒྱས་རྒྱ་སྒོམ། གསེར་ལྡེ་བ་སངས་རྒྱས་ལེ་སྒོམ། དགོན་གསར་བ་སངས་རྒྱས་རྒྱ་སྒོམ། དེ་ནས་རིམ་པར་བརྒྱུད་པ་རྣམས་ལ་གཡའ་བཟང་བཀའ་བརྒྱུད་ཅེས་གྲགས་སོ། ། དེང་སང་ནི་གདན་སར་གཙུག་ལག་ཁང་དང་། འཕྲིན་ལས་མྱུར་བར་གྲགས་པའི་ལྷ་མོའི་སྐུ་བརྙན་བཞུགས་པ་ཙམ་མོ།།
(༩)ཁྲོ་ཕུ་བཀའ་བརྒྱུད།
ཁྲོ་ཕུ་བཀའ་བརྒྱུད་ནི། ཕག་མོ་གྲུ་པའི་སློབ་མ་རིན་པོ་ཆེ་རྒྱལ་ཚ་དང་། ཀུན་ལྡན་རས་པ་སྐུ་མཆེད་ལས་བརྒྱུད་པ་སྟེ། རིན་པོ་ཆེ་རྒྱལ་ཚ་ནི། ཤབ་སྨད་དུ་གནུབས་ནམ་མཁའི་སྙིང་པོའི་གདུང་བརྒྱུད་དུ་འཁྲུངས། ལོ་ལྔ་ནས་ཡིག་རྩིས་བསླབས། གཞོན་ནུའི་དུས་ནས་ཆོས་ལ་དོན་གཉེར་དང་ལྡན་པར་གྱུར། གནུར་ཉི་མ་སོགས་བླ་མ་དུ་མ་ལས་ཆོས་མང་དུ་གསན། དགུང་ལོ་བཅུ་དགུག་བ་ལ་དབུས་སུ་བྱོན། པུ་ཧྲང་ལོ་ཙཱ་བའི་དངོས་སློབ་དམར་ཆོས་ཀྱི་རྒྱལ་པོ་སོགས་དང་མཇལ། བླ་མ་དམར་གྱི་ཞལ་བཀོད་ལྟར་ཕག་མོ་གྲུ་པའི་དྲུང་དུ་བྱོན། གདམས་ངག་གསན་པས་ཕྱག་རྒྱ་ཆེན་པོའི་རྟོགས་པ་ཁྱད་པར་ཅན་འཁྲུངས། མ་གཅིག་ལབ་སྒྲོན་གྱི་སྲས་པོ་ཐོད་སྨྱོན་བསམ་འགྲུབ་བྱ་བ་ལ་གཅོད་ཞུས། བདུན་ཅུ་རྩ་བརྒྱད་པ་ལ་གཤེགས།
ཀུན་ལྡན་རས་པ་ནི། དེའི་གཅུང་ཡིན་ལ་ཕག་མོ་གྲུར་གཅེར་པོའི་རྒྱགས་སྐྱེལ་དུ་བྱོན་པས། རྗེ་བཙུན་མི་ལས་རྣམ་ཐར་གསུང་བ་དང་ཐུག དེ་འདྲ་བ་ཞིག་ངས་ཀྱང་བྱ་སྙམ་ནས་ཆོས་གྲྭ་དེར་མགོ་ལྕོག་ལན་གསུམ་བྱས། འགྲོ་མགོན་ལ་གདམས་པ་ཞུས་ཏེ་བསྒོམས་པས་རྟོགས་པ་ཁྱད་པར་ཅན་བརྙེས། གྲུབ་ཐོབ་ཆེན་པོར་གྱུར་ཏེ་མུ་གེ་བྱུང་བའི་ཚེ་ཁྲོ་ཕུའི་མཆོད་ཁང་གི་སྒོ་ལ་ཕྱག་འཁར་གཏུག་གཏུག་མཛད་ནས་རྣལ་འབྱོར་མ་རྣམས་དེ་རིང་རྣལ་འབྱོར་པ་ལ་བསོད་སྙོམས་ཤིག་ཞུའོ་གསུངས་པས། མཆོད་ཁང་གི་སྒོ་བར་ནས་ཕྱིར་ནས་མང་དུ་བྱུང་། ཡུལ་མི་ཐམས་ཅད་ཀྱིས་བླངས་ཀྱང་ཞག་ལྔའི་བར་དུ་ནས་མ་ཟད་པའི་གྲུབ་རྟགས་ཀྱང་བསྟན། དགུང་ལོ་བདུན་ཅུ་བ་མེ་མོ་གླང་ལ་གཤེགས། རྒྱལ་ཚ་དང་། ཀུན་ལྡན་རས་པ་སྐུ་མཆེད་ཀྱི་དཔོན་པོ་ཁྲོ་ཕུ་ལོ་ཙཱ་བ་ཡིན་ཏེ། དེའི་ཡབ་ཇོ་འཕན་དང་། ཡུམ་སྲེག་མོ་གསལ་བྱེད་གཉིས་ཀྱི་སྲས་སུ་སྐུ་བལྟམས། ལོ་དྲུག་པ་ལ་ཀློག་བསླབས། བརྒྱད་པ་ལ་རྒྱལ་ཚ་དང་མཇལ། བཅུ་བའི་སྐབས་སུ་རྒྱལ་ཚ་དང་ཀུན་ལྡན་གྱིས་མཁན་སློབ་མཛད་དེ་དགེ་ཚུལ་སྒྲུབ། མཚན་བྱམས་པ་དཔལ་དུ་བཏགས། བཅུ་དགུ་ལ་བསྙེན་པར་རྫོགས། ཀུན་ལྡན་དང་རྒྱལ་ཚ་གཉིས་ལ་གདམས་ངག་ལུགས་མི་འདྲ་བ་བརྒྱ་དང་སུམ་ཅུ་རྩ་དྲུག བཀའ་བབས་བཅུ་གསུམ་ཡོད་པ་གསན། ཉེར་བཞི་བ་ལ་བལ་བོར་བྱོན། པཎྜི་ཏ་བུ་ངྔྷ་ཤྲཱི་དང་མཇལ། མི་ཏྲ་ཛོ་ཀི་བོད་དུ་སྤྱན་དྲངས། ཁྲོ་ཕུའི་གནས་གཞིའི་ས་བྱིན་གྱིས་བརླབས། དེ་རྟིང་བུངྔྷ་ཤྲཱི་ཡང་སྤྱན་དྲངས། དེ་རྗེས་བེེཌྰུཪྻ་ཚོགས་འདུས་སུ་བྱོན་ནས་ཁ་ཆེ་པཎ་ཆེན་ཤཱཀྱ་ཤྲཱི་སྤྱན་དྲངས། ལྷ་མོ་ཆེ་ཁྲི་བརྒྱད་ཅུ་བ་བཞེངས། སྲས་སེམས་དཔའ་ཆེན་པོ་བྱུང་། འགྲོ་དོན་དང་འཕྲིན་ལས་མཐའ་ཡས་པ་ལ་མངའ་བརྙེས།
ཡང་རྒྱལ་ཚ་དང་ཀུན་ལྡན་གྱི་སློབ་མ་ལྕེ་སྒོམ་དང་། མ་གཅིག་རེ་མ་ཏི། དེ་དག་ལས་རིམ་པར་བརྒྱུད་པ་དག་ལ་ཁྲོ་ཕུ་བཀའ་བརྒྱུད་ཅེས་གྲགས་སོ།།
འོན་ཀྱང་བྱམས་པ་དཔལ་ནས་བྱིངས་དང་མ་འདྲ་བའི་གྲུབ་མཐའ་ཟུར་བ་ཞིག་སྐྱོང་བར་མཛད་འདྲ་སྙམ། དེ་ལྟ་ནའང་ཁྲོ་ལོས་གསུངས་པའི་མན་ངག་འབྲུ་དགུ། སྙིང་གཏམ་བཞི་གསུམ་བཅུ་གཉིས། ཕྱག་རྒྱ་ཆེན་པོ་དོན་དགུ་མ་སོགས་ན་ལྟ་བའི་རྣམ་གཞག་གསུངས་པ་རྣམས་བཀའ་བརྒྱུད་པའི་ཕྱག་ཆེན་ཁོ་ནར་སྣང་ལ། དེར་མ་ཟད་ཁྲོ་ཕུའི་མན་ངག་བརྒྱ་རྩའི་ནང་ཚན་པཎ་ཆེན་ཤཱཀྱ་ཤྲཱིས་ཡུལ་འཁོར་རྣམས་སུ་ཐོར་བུ་གསུངས་པའི་སྐོར་དང་། རྡོ་རྗེ་གདན་པ་ནི་ཥྐ་ལངྒ་དེ་ཝས་གསུངས་པའི་འཆིང་བ་རྣལ་གྲོལ་གྱི་བསྟན་བཅོས་སོགས་ཀྱི་ལྟ་བའི་འགྲོས་ཀྱང་ཕྱག་རྒྱ་བ་དང་མཐུན་པར་འདུག་གོ །
ཁྲོ་ལོའི་རྗེས་སུ་བླ་ཆེན་བསོད་དབང་དང་། སེམས་དཔའ་ཆེན་པོ། དེའི་སློབ་མ་ཡང་རྩེ་བ་རིན་ཆེན་སེང་གེ དེའི་སློབ་མ་བུ་སྟོན་རིན་པོ་ཆེ་རྣམས་བྱོན། བུ་སྟོན་གྱིས་ལུགས་ཟུར་བ་བཟུང་ཚུལ་འོག་ཏུ་འབྱུང་ངོ་། །
ཁྲོ་ཕུར་སྐབས་ཤིག་ནས་གཞུང་ཆེན་པོའི་འཆད་ཉན་དར་བ་འདྲ་ཡང་ཧཱུྃ་གི་ཞབས་ཀྱུ་ནས་ནཱ་དའི་བར་བཞིན་ཟིམ་ནས། ད་ལྟའི་དུས་སུ་འབྲུག་པའི་རབ་བྱུང་གཟུགས་ཁ་ཤས་རེས་སྐབས་སྐབས་སུ་བྱམས་ཆེན་གྱི་དྲུང་དུ་མངོན་རྟོགས་རྒྱན་ཚར་རེ་འདོན་པ་ཙམ་ལྷག་མར་ལུས་སོ།།
དེ་ལྟར་བཀའ་བརྒྱུད་པ་ལ་ནང་གསེས་ཀྱི་ངོ་བོ་གཅིག་ལ་ལྡོག་པ་ཐ་དད་པའི་ཚུལ་གྱིས་སོ་སོ་བ་མང་ཞིག་བྱུང་བ་དེ་དག་གི་ཁྱད་པར་འབྱེད་ཆོས་ཅི་ཞེ་ན། སྟག་ལུང་ངག་དབང་རྣམ་རྒྱལ་གྱི་ཆོས་འབྱུང་ངོ་མཚར་རྒྱ་མཚོ་ལས། མདོར་ན་ཉན་ཐོས་ཀྱི་ངེས་འབྱུང་། ཐེག་ཆེན་གྱི་སེམས་བསྐྱེད། གསང་སྔགས་ཀྱི་དམ་ཚིག་རྣམ་པར་དག་པ་རྣམས་གཞིར་བཞག་པའི་སྟེང་དུ་བཀའ་བརྒྱུད་རིན་པོ་ཆེའི་ཁྱད་ཆོས་མར་རྔོག་གི་རྒྱུད་བཤད། མི་ལའི་སྙིང་རུས་དང་གདམས་ངག སྒམ་པོ་བའི་ངོ་བོའི་གད་དར། ཀརྨ་བའི་རླུང་སེམས་དབྱེར་མེད། ཞང་གི་ལམ་མཆོག་མཐར་ཐུག འབའ་རོམ་པའི་བསྲེ་འཕོ་གསེབ་ལམ། ཕག་གྲུའི་གསང་སྔགས། སྟག་ལུང་པའི་རྣམ་ཐར་སོ་དགུ། འབྲི་གུང་བའི་སྡོམ་གསུམ་གནད་གཅིག གཙང་པ་རྒྱ་རས་ཀྱི་རྟེན་འབྲེལ་དང་རོ་སྙོམས། ལོ་རྒོད་ཀྱི་མོས་གུས་དང་ཞེན་ལོག་རྣམས་ནི་ཆ་མཐུན་ཁྱད་འཕགས་ཞེས་རེ་རེ་ལའང་ཐམས་ཅད་ཚང་བར་ཡོད་མོད་ཀྱི། གང་ལ་རྩལ་དུ་བཏོན་ནས་སློབ་མ་འཁྲིད་ཅིང་སྐྱོང་བར་མཛད་པའི་ཕྱིར་ཁྱད་པར་གྱི་འབྱེད་ཆོས་སུ་བཞག་ཏུ་རུང་ཞིང་། ཡོངས་རྫོགས་ལ་ཡང་བཀའ་བརྒྱུད་རིན་པོ་ཆེའི་བསྟན་པ་ཞེས་འཇིག་རྟེན་གསུམ་དུ་སྙན་པར་གྲགས་སོ། ། ཞེས་བཤད་པ་ལྟར་རོ། །
(༤)བཀའ་བརྒྱུད་པའི་ལྟ་སྒོམ་གྱི་རྣམ་གཞག་ཕྱོགས་ཙམ་ཞིག་བཤད་པ།
༄༅། ། བཀའ་བརྒྱུད་པའི་ལྟ་སྒོམ་གྱི་རྣམ་གཞག་ཕྱོགས་ཙམ་ཞིག་བཤད་ན། དྭགས་པོ་བཀའ་བརྒྱུད་ཀྱི་འབྱུང་ཁུངས་མར་པའི་ལྟ་བ་ནི་དབུ་མ་ཐལ་འགྱུར་བའི་ལྟ་བ་ཡིན་ཏེ། དེ་ཉིད་ཀྱི་བླ་མའི་གཙོ་བོ་ནཱ་རོ་བ་དང་མེེ་ཏྲི་བ་ཆེན་པོ་ཡིན་ཞིང་། ལྟ་སྒོམ་སྤྱོད་པ་དང་རྒྱུད་ཀྱི་བཤད་པ་གང་གི་སྐབས་སུ་ཡང་དེ་གཉིས་གཙོ་བོར་མཛད་པ་དང་། ཁྱད་པར་དུ་ལྟ་བའི་སྒྲོ་འདོགས་ཆོད་པའི་བླ་མ་མེེ་ཏྲི་བ་ཡིན་པར་མར་བ་རང་གི་གསུང་མགུར་ལས་འབྱུང་སྟེ། ཤར་ཆུ་བ་གངྒཱའི་འགྲམ་དུ་ཕྱིན། ། རྗེ་མེེ་ཏྲི་ཆེན་པོའི་བཀའ་དྲིན་གྱིས། ། གཞི་ཆོས་ཉིད་སྐྱེ་བ་མེད་པར་རྟོགས། ། སེམས་སྟོང་པ་ཉིད་ལ་སྤར་ཟིན་བྱས།། དོན་སྤྲོས་བྲལ་གཉུག་མའི་ངོ་བོ་མཐོང་། ། སྐུ་གསུམ་མ་དང་མངོན་དུ་མཇལལ། ། མི་ཁོ་བོས་སྤྲོས་པ་དེ་ནས་བཅད། ། ཅེས་མེེ་ཏྲི་བའི་དྲིན་ལས་སེམས་དོན་དམ་པར་སྐྱེ་བ་མེད་པར་རྟོགས་པས། སེམས་ཀྱི་གཉུག་མའི་ངོ་བོ་ཞེས་པ་བདེན་པས་སྟོང་པའི་སེམས་ཀྱི་ཆོས་ཉིད་ལ་སྤར་ཤིན་བྱས་ཏེ། དེ་ཉིད་རྫོགས་རིམ་གྱི་ལམ་ཟབ་མོ་དང་སྤྲེལ་ནས་བསྒོམས་པས་སྤྱིར་སྐུ་གསུམ་དང་ཁྱད་པར་ཆོས་སྐུའི་མིང་ཅན་འོད་གསལ་མ་བུ་འཕྲོད་པ་བྱུང་བས་སྤྲོས་པ་ཐམས་ཅད་དེ་ལ་བརྟེན་ནས་མཆོད་དོ། ། ཞེས་གསུངས་པའི་ཕྱིར་རོ། །
མངའ་བདག་མེེ་ཏྲི་བ་ནི་དབུ་མ་ཙམ་དུ་མ་ཟད། དཔལ་ལྡན་ཟླ་བའི་ལུགས་གཙོ་བོར་མཛད་པ་ཞིག་སྟེ། དེ་ཉིད་ཀྱི་འཚོ་བའི་དེ་ཁོ་ན་ཉིད་བཅུ་བ་ལས། དེ་བཞིན་ཉིད་ནི་ཤེས་འདོད་པས། ། རྣམ་བཅས་མ་ཡིན་རྣམ་མེད་མིན། ། བླ་མའི་ངག་གིས་མ་རྒྱུན་པའི། ། དབུ་མའང་འབྲིང་པོ་ཙམ་ཡིན་ནོ། ། ཞེས་རྣམ་བཅས་མདོ་སྡེ་བ་དང་། རྣམ་མེད་བྱེ་བྲག་སྨྲ་བ་སྟེ་ཉན་ཐོས་སྡེ་པ་དང་། རྣམ་བཅས་རྣམ་བདེན་པ་དང་། རྣམ་མེད་རྣམ་རྫུན་པ་སྟེ་སེམས་ཙམ་པ་གཉིས་ཀས་དེ་ཁོ་ན་ཉིད་ཀྱི་དོན་རྟོགས་པ་མིན་པ་དང་། དེར་མ་ཟད་བླ་མའི་མན་ངག་གིས་མ་བརྒྱན་པའི་དབུ་མའང་དབུ་མ་འབྲིང་པོ་ཙམ་ཞིག་ཡིན་པར་གསུངས་ཤིང་། བླ་མའི་གདམས་ངག་ནི་དཔལ་ལྡན་ཟླ་བའི་ཞབས་ཀྱི་གདམས་ངག་ཁོ་ན་ཡིན་པར་དེ་ཉིད་ཀྱི་དངོས་སློབ་པཎྜི་ཏ་ལྷན་ཅིག་སྐྱེས་པའི་རྡོ་རྗེའི་འགྲེལ་བར་བཤད་པའི་ཕྱིར་རོ།།
པཎ་ཆེན་ནཱ་རོ་བ་ཡང་ཟླ་གྲགས་ཀྱི་ལུགས་ཁོ་ན་འཛིན་པ་སྟེ། དེ་ཉིད་ཀྱིས་རྒྱུད་ཕྱི་མའི་འགྲེལ་བར། ཕྱི་མའི་རྒྱུད་ཀྱི་འགྲེལ་བ་འདི། ། སྒྲོན་མ་གསལ་བའི་རྗེས་འབྲངས་ནས། ། ཀླུ་སྒྲུབ་མན་ངག་བཤད་པ་ཡིན། ། ཞེས་དང་། སློབ་དཔོན་ཀླུ་སྒྲུབ་འཕགས་པ་ལྷ། ། ཀླུ་ཡི་བྱང་ཆུབ་ཤཱཀྱའི་བཤེས། ། ཟླ་བ་གྲགས་པ་ལ་སོགས་པའི།། མན་ངག་རིམ་པ་ལ་བརྟེན་ནས།། ཞེས་སོགས་གསུངས་པའི་ཕྱིར་དང་། ལྟ་བའི་བཤད་པ་ཡང་དེ་ཁོ་ན་ལྟར་སྣང་བའི་ཕྱིར་རོ། ། རྗེ་བཙུན་མི་ལའི་མགུར་རྣམས་སུ་ཡང་ལྟ་བ་ཕལ་ཆེར་ཐལ་འགྱུར་བ་དང་མཐུན་པར་གསུངས་ཏེ། ཁྱེད་བློ་དམན་རྣམས་ཀྱི་བསམ་ངོ་དང་། ། བསྟུན་ནས་ཀུན་མཁྱེན་སངས་རྒྱས་ཀྱིས། ། ཐམས་ཅད་ཡོད་ཅེས་གསུངས་པ་ཡིན། ། དོན་དམ་བདེན་པའི་དབང་དུ་ནི། ། བགེགས་པས་སངས་རྒྱས་ཉིད་ཀྱང་མེད། ། སྒོམ་པ་བོ་མེད་བསྒོམ་བྱ་མེད། བགྲོད་བྱ་ས་དང་ལམ་རྟགས་མེད། ། འབྲས་བུ་སྐུ་དང་ཡེ་ཤེས་མེད། ། དེ་ཕྱིར་མྱ་ངན་འདས་པ་མེད། ། མིང་དང་ཚིག་གིས་བཏགས་པ་ཙམ།། ཁམས་གསུམ་བརྟན་དང་གཡོ་བར་བཅས། ། གདོད་ནས་མ་གྲུབ་སྐྱེ་བ་མེད། ། གཞི་མེད་ལྷན་ཅིག་སྐྱེས་པའང་མེད། ། ལས་དང་ལས་ཀྱི་རྣམ་སྨིན་མེད། ། དེ་ཕྱིར་འཁོར་བའི་མིང་ཡང་མེད། ། མཐར་ཐུག་དོན་ལ་དེ་ལྟར་གདའ། ། ཞེས་གཟུགས་ནས་རྣམ་མཁྱེན་གྱི་ཆོས་ཐམས་ཅད་དོན་དམ་པར་མེད་པའི་ཚུལ་དང་། ཨེ་མ་སེམས་ཅན་མེད་གྱུར་ན། ། དུས་གསུམ་སངས་རྒྱས་ཅི་ལས་བྱུང་། ། རྒྱུ་མེད་འབྲས་བུ་མི་སྲིད་པས། ། ཀུན་རྫོབ་བདེན་པའི་དབང་དུ་ནི། ། འཁོར་བ་དང་ནི་མྱ་ངན་འདས། ། ཐམས་ཅད་ཡོད་ཅེས་ཐུབ་པས་གསུངས། ། ཞེས་བདེན་པར་མ་གྲུབ་ཀྱང་ཐ་སྙད་དུ་འཁོར་འདས་བྱ་བྱེད་རྒྱུ་འབྲས་ཐམས་ཅད་ཡོད་པ་དང་། དེ་ལྟར་རྟོགས་པའི་མཁས་པ་ཡིས། ། རྣམ་ཤེས་མ་མཐོང་ཡེ་ཤེས་མཐོང་།། སེམས་ཅན་མ་མཐོང་སངས་རྒྱས་མཐོང་། ། ཆོས་ཅན་མ་མཐོང་ཆོས་ཉིད་མཐོང་། ། ཞེས་འཕགས་པའི་མཉམ་བཞག་ཡེ་ཤེས་ཀྱིས་སྟོང་ཉིད་མངོན་སུམ་དུ་གཟིགས་པའི་གཟིགས་ངོར་རྣམ་ཤེས་འཁྲུལ་བ་ལ་སྣང་བ་དེ་མ་མཐོང་། ཡེ་ཤེས་མ་འཁྲུལ་བ་ལ་སྣང་བ་དེ་མཐོང་། ཡེ་ཤེས་ཀྱིས་ཆོས་ཉིད་གཟིགས་ངོར་ཆོས་ཅན་སེམས་ཅན་མེད། སངས་རྒྱས་ཏེ་ཆོས་སྐུའི་མིང་ཅན་གྱི་ཆོས་ཉིད་ཡོད་ཅེས་ལྟ་བ་འཇོག་མཚམས་དབུ་མ་ཐལ་འགྱུར་བ་དང་ཤིན་ཏུ་མཐུན་པར་གསུངས་སོ། ། འོན་ཀྱང་མར་བ་ལ་མཁས་གྲུབ་ཀྱི་བླ་མ་བརྒྱ་རྩ་བརྒྱད་ཡོད་ཅིང་། དེ་དག་གི་གདམས་པ་མཐའ་ཡས་པ་མངའ་བས་ན། སློབ་མ་འགའ་ཞིག་གི་རྒྱུད་ཚོད་ལ་གཟིགས་ནས་སེམས་ཙམ་དང་མཐུན་པའི་གདམས་པ་ཕོག་པའང་མཆིས་ལ། མི་ལའི་གསུང་མགུར་འགའ་ཞིག་ཏུའང་། རྣལ་འབྱོར་བཞིའི་ངོ་སྤྲོད་མཛད་ཅིང་དེ་དག་ལ་ཡང་དབུ་སེམས་ཀྱི་ལྟ་བའི་བཤད་པ་ཅི་རིགས་པར་སྣང་ངོ་། ། དེས་ན་མར་མི་སོགས་ཚད་ལྡན་གྱི་དམ་པ་གོང་མ་རྣམས་སློབ་མ་བཀྲི་བ་ལ་མཁས་པའི་སློབ་དཔོན་ཡིན་པས། ཞུ་བ་བོའི་བློ་ཚོད་ལ་གཟིགས་ནས་ལྟ་སྒོམ་སྤྱོད་པ་གང་མཚམས་རེ་གསུངས་པ་ལས་ཤེས་ཚད་མཐའ་དག་ལྷུག་པར་འཆད་པའི་དེང་སང་གི་འཆད་པ་བོ་རྣམས་དང་མི་འདྲ་བས་ལྟ་བ་གང་དག་གསུངས་པ་ཐམས་ཅད་མཐའ་གཅིག་ཏུ་དབུ་མའི་ལྟ་བ་ཡིན་པའི་ངེས་པ་མི་འདུག་གོ །
ཕྱག་རྒྱ་ཆེན་པོའི་མིང་འདོགས་ནི། རྗེ་བཙུན་གྱི་མགུར་དུའང་། ཕྱག་རྒྱ་ཆེན་པོ་ལྟ་བའི་རྫོང་། ། ཞེས་སོགས་ཕྱག་ཆེན་གྱི་སྒྲ་སྒྲོག་ཙམ་འབྱུང་ནའང་། གྲགས་ཆེ་བར་མཛད་པ་བོ་ནི་དྭགས་པོ་ལྷ་རྗེ་ཡིན་ཏེ། དེ་ཉིད་ཀྱི་གསུང་ལས་ལྟ་བའི་ངོ་སྤྲོད་ལ་ཕར་ཕྱིན་གྱི་ཐེག་པའི་ལུགས་དང་སྔགས་ཀྱི་ལུགས་གཉིས་འབྱུང་ཞིང་། གཉིས་ཀ་ལའང་ཕྱག་རྒྱ་ཆེན་པོའི་གདམས་ངག་གི་མིང་འདོགས་པར་མཛད་ཅིང་། ཕར་ཕྱིན་ཐེག་པའི་ལུགས་ལ་སྟོང་ཉིད་ལ་ཕྱག་རྒྱ་ཆེན་པོར་གསུངས་པ་ཡོད་ཚུལ་མདོ་ལུང་མང་དུ་དྲངས་ནས་བསྒྲུབས་པའི་བསྟན་བཅོས་ཀྱང་མཛད་དོ། ། དཀར་པོ་ཆིག་ཐུབ་ཅེས་པའི་ཐ་སྙད་ཞང་ཚལ་པ་ཡན་ལ་དེ་འདྲའི་ཐ་སྙད་གྲགས་མི་ཆེ་ཞིང་། ཞང་གིས་དཀར་པོ་ཆིག་ཐུབ་ལ་གཙོ་བོར་བྱས་པའི་བསྟན་བཅོས་མཛད་ནས་དེ་ཕྱིན་ཆད་ལ་གྲགས་ཆེ་བར་གྱུར་ཏོ། །
དེ་ལྟ་ན་མར་བ། མི་ལ། སྒམ་པོ་བ་རྣམས་དང་། རེ་དག་གི་སློབ་མ། ཕག་གྲུ། འབྲི་གུང་སྐྱུ་ར། གླིང་རས་པ་། དུས་གསུམ་མཁྱེན་པ། སྟག་ལུང་པ་སོགས་ལྟ་བའི་བཞེད་པ་མཐུན་ཅིང་། སྣང་ཕྱོགས་རྟེན་འབྲེལ་ལ་གཙིགས་སུ་མཛད་པ་དང་། སོ་སོར་རྟོག་པའི་ཤེས་རབ་ཀྱི་དཔྱད་པ་མི་འདོར་བའི་ལུགས་སུ་སྣང་ངོ་། ། འོན་ཀྱང་དེ་དག་གི་གསུང་འབུམ་རྣམས་སུ་སློབ་མ་མཁས་དུ་མའི་ཟིན་བྲིས་ཉག་ཉོག་མང་པོ་བཅུག་པ་ལ་ཡིད་བརྟན་མི་སྣང་ངོ་། ། ཞེས་བདག་གི་བླ་མ་ཐམས་ཅད་མཁྱེན་པས་གསུངས་སོ། །
འོ་ན་རྗེ་བཙུན་མི་ལས་སྒམ་པོ་བར་གསུངས་པའི་མགུར་དུ། རང་སེམས་སྟོང་པར་རྟོགས་ཙ་ན། ། གཅིག་དང་དུ་མར་མ་སྤྲེལ་ཅིག ། ཆད་པའི་སྟོང་པར་འགྲོ་ཉེན་ཡོད། ། བུ་སྤྲོས་པ་མེད་པའི་ངང་ལ་ཞོག། ཅེས་པ་ཅི་ལྟར་དྲང་ཞེ་ན། སེམས་རང་བཞིན་མེད་པར་གཏན་ལ་ཕབ་པར་ངེས་པ་འདྲོངས་ཏེ་དེའི་ངང་ལ་རྩེ་གཅིག་ཏུ་མཉམ་པར་འཇོག་པའི་དུས་སུ་གཅིག་ཏུ་བྲལ་གྱིས་དཔྱོད་པ་མི་བྱེད་པའི་དོན་ཡིན་ཏེ། རང་སེམས་སྟོང་པར་རྟོགས་ཙ་ན། ། ཞེས་མཚམས་འཛིན་མཛད་འདུག་པས་སོ། །
བཀའ་བརྒྱུད་གོང་མ་དེ་དག་གི་ཕྱག་ཆེན་ལ། མདོ་སྔགས་ཀྱི་དབྱེ་བས་གཉིས་བཞེད་པའི་སྔ་མ་ནི་སེམས་ཀྱི་ངོ་བོའི་སྟེང་དུ་རྩེ་གཅིག་ཏུ་འཇོག་པའི་མི་རྟོག་པ་བསྒོམས་ཏེ་གནས་པ་བསྒྲུབས། དེ་ལྟར་བསྒྲུབས་པའི་དམིགས་པ་ལ་གནས་པའི་སེམས་གསལ་གསལ་རིག་རིག་པོ་དེ་ལུས་ཀྱི་ཕྱི་ན་འདུག་གམ་ནང་ན་འདུག་པ་སོགས་ཀྱི་སེམས་འཚོལ་རྒྱབ་པས་སེམས་ཀྱི་ངོ་བོ་གཅིག་ཀྱང་མ་བརྙེད་པའི་བདེན་མེད་དུ་ངེས་པའི་ཚེ། བདེན་མེད་དེས་ཁྱད་པར་དུ་བྱས་པའི་སེམས་ཀྱི་ངོ་བོའི་སྟེང་དུ་རྩེ་གཅིག་ཏུ་འཇོག་པ་སྟོང་ཉིད་མ་ཡིན་དགག་གི་ཚུལ་དུ་བསྒོམ་པ་ཡིན་ཞེས་བཞེད་དོ། །
སྔགས་ལུགས་ཀྱི་ཕྱག་རྒྱ་ཆེན་པོ་ནི། རླུང་དབུ་མར་ཞུགས་གནས་ཐིམ་གསུམ་བྱས་པ་ལས་བྱུང་བའི་བདེ་ཆེན་གྱི་འོད་གསལ་ལ་བཞེད་ཅིང་། དེ་ནི་གྲུབ་པ་སྡེ་བདུན་དང་། སྙིང་པོ་སྐོར་གསུམ་དུ་གྲགས་པའི་བརྗོད་བྱའི་གཙོ་བོ་རྣལ་འབྱོར་བླ་མེད་ཀྱི་རྒྱུད་སྡེ་མཐའ་དག་གི་སྙིང་པོའི་སྙིང་པོའི་སྙིང་པོ་ཉིད་དོ། ། དེ་སྒོམ་པ་ལ་ཐོག་མར་གཉུག་སེམས་མངོན་དུ་བྱེད་དགོས་ཤིང་། དེ་ལ་རླུང་དབུ་མར་ཞུགས་གནས་ཐིམ་གསུམ་དགོས་པས། གཉུག་སེམས་ཀྱི་ངོ་བོ་གཏན་ལ་ཕབ་སྟེ་དེའི་སྟེང་དུ་རྩེ་གཅིག་ཏུ་བཞག་པས། རླུང་དབུ་མར་ཞུགས་གནས་ཐིམ་གསུམ་འབྱུང་། དེའི་སྟོབས་ཀྱིས་ལྟེ་གསང་གི་གཏུམ་མོ་འབར་བ་ལ་བརྟེན་ནས་ཞུ་བ་དེས་དྲངས་པའི་དགའ་བཞི་སྐྱེས་ཏེ་གཉུག་སེམས་བདེ་བ་ཆེན་པོའི་ངོ་བོར་སྐྱེ། དེ་ཡུལ་སྟོང་པ་ཉིད་དང་དབྱེར་མེད་དུ་གྱུར་པའི་བདེ་སྟོང་གི་ཡེ་ཤེས་ལ་རྩེ་གཅིག་ཏུ་བཞག་པས་རྣལ་འབྱོར་བཞི་རིམ་གྱིས་བགྲོད་དེ་མཆོག་འགྲུབ་པར་འགྱུར་ལ། དེ་ལྟ་བུའི་བདེ་བ་དང་སྟོང་པ་ཐབས་ཤེས་ཟུང་དུ་འབྲེལ་བ་ལ་ཕྱག་ཆེན་པོ་བསྒོམ་པ་དཀར་པོ་ཆིག་ཐུབ་ཅེས་པའི་ཐ་སྙད་མཛད་དོ། །
ཕྱག་རྒྱ་ཆེན་པོ་ཉམས་སུ་ལེན་པའི་གང་ཟག་ལ་དབང་པ་རྣོ་རྟུལ་གཉིས་ལས། རླུང་དབུ་མར་སྡུད་པའི་ལམ་བསྒོམ་མི་ནུས་པའི་དབང་རྟུལ་གྱིས་རེ་ཞིག་ཕ་རོལ་ཏུ་ཕྱིན་པའི་ལུགས་ཀྱི་ཕྱག་ཆེན་སྒོམ་པར་བྱེད་པ་ཡིན་ལ། དབང་རྣོན་ལའང་གཉིས་ཏེ། ཚེ་སྔོན་མའམ་ཚེ་སྟོད་ཡན་ལ་ལམ་སྔ་མ་སྔ་མ་ལ་སྤྱངས་ནས་རླུང་དབུ་མར་འཇུག་པ་བྱང་བ་ཞིག་ཡིན་ན། དང་པོ་ཉིད་ནས་སེམས་ཀྱི་ངོ་བོའི་སྟེང་དུ་རྩེ་གཅིག་ཏུ་བཞག་སྟེ་བསྒོམས་པ་ཉིད་ཀྱིས་རླུང་དབུ་མར་ཞུགས་གནས་ཐིམ་གསུམ་བྱས་པས་གཉུག་སེམས་མངོན་སུམ་དུ་ཉམས་སུ་མྱོང་བར་འགྱུར་ལ། འདི་ལ་གང་ཟག་ཅིག་ཆར་བའི་ཐ་སྙད་མཛད་དེ། ཀཱ་དཔེ་ལས། གང་ཟག་སྦྱངས་པའི་འཕྲོ་ཅན་ལ། ཅིག་ཆར་བ་ནི་བསྟན་པར་བྱ། ། ཞེས་དང་། རིན་ཆེན་ཐེམ་སྐས་ལས། ཅིག་ཆར་བ་ཡི་གང་ཟག་དེ།། ཚོགས་བསགས་བསགས་པའི་གང་ཟག་ཡིན། ། རྒྱུད་སྦྱངས་སྦྱངས་པའི་གང་ཟག་ཡིན། ། བློ་བཏུལ་བཏུལ་བའི་གང་ཟག་ཡིན། ། ཉམས་སྐྱེས་སྐྱེས་པའི་གང་ཟག་ཡིན། ། གང་ཟག་མཆོག་ཏུ་གྱུར་པ་ཡིན། ། ཞེས་སོ།། འདི་ནི་རྗེ་བླ་མས་ཀྱང་བཞེད་དེ། རླུང་དབུ་མར་འཇུག་པ་ལ་བྱང་བ་ཞིག་གིས་དམིགས་པ་ཅི་ལ་གཏད་ཀྱང་རླུང་དབུ་མར་འཇུག་པ་ཞིག་སྣང་ངོ་། ། ཞེས་གསུངས་པས་སོ། །
ཚེ་སྔ་མའམ་ཚེ་སྟོད་ཡན་ཆད་ལ་ལམ་སྔ་མ་སྔ་མ་ལ་མ་སྦྱངས་པ་ཞིག་ཡིན་ན། ལམ་ཐུན་མོང་བ་དང་། དབང་དང་། བསྐྱེད་རྫོགས་སོགས་སྔོན་དུ་འགྲོ་དགོས་ཤིང་། དེ་ལྟ་བུ་ལ་གང་ཟག་རིམ་གྱིས་པའི་ཐ་སྙད་མཛད་དེ། ཀཱ་དཔེ་ལས། གང་ཟག་དང་པོའི་ལས་ཅན་ལ། ། རིམ་གྱིས་པ་ནི་བསྟན་པར་བྱ། ། ཞེས་སོ། །
ཕྱིས་ཀྱི་བཀའ་བརྒྱུད་པ་རྣམས་ཀྱིས་སེམས་ཀྱི་གཞི་རྩ་བཅད་ནས་སྒོམ་པའི་ཚུལ་ལ་མི་འདྲ་བ་མང་དུ་འདོད་དེ། ཁ་ཅིག་ནི་མཉམ་བཞག་གི་ངང་ནས་རང་གི་སེམས་ཕྱི་དང་ནང་དང་སྐྱེ་བ་དང་གནས་པ་དང་འགག་པ་གང་དུ་གྲུབ་དཔྱད་པ་ན། གང་དུ་ཡང་མ་གྲུབ་པར་མཐོང་བའི་ཚེ། སེམས་ཀྱི་གཞི་རྩ་ཆོད་པ་དང་། སེམས་ངོ་འཕྲོད་པ་དང་། ཕྱག་ཆེན་གྱི་དོན་ཐོབ་པ་ཡིན་ཏེ། དོ་ཧ་ལས། སེམས་དང་སྣང་བ་ཐམས་ཅད་ནི། ། བཙལ་ན་མི་རྙེད་འཚོལ་མཁན་གང་ནའང་མེད། ། མེད་པ་དུས་གསུམ་མ་སྐྱེས་མ་འགགས་པས། ། དེ་ཉིད་གཞན་དུ་འགྱུར་བ་མེད་པ་ནི། ། རང་བཞིན་བདེ་མ་ཆེན་པོའི་གནས་ལུགས་ཡིན། ། དེ་ཕྱིར་སྣང་བ་ཐམས་ཅད་ཆོས་ཀྱི་སྐུར། ། ཞེས་པའི་དོན་དུ་འདོད། ཡང་འགའ་ཞིག་ནི་སེམས་བཙལ་བས་རང་གི་ལུས་འདིའི་སྤྱི་བོ་ནས་རྐང་མཐིལ་བར་གྱི་ཆ་ཤས་གང་དུ་ཡང་མ་གྲུབ་པ་དང་། ཁ་དོག་དབྱིབས་སོགས་གཟུགས་ཅན་དང་གང་དུ་ཡང་མ་གྲུབ་པར་མཐོང་བ་དེ་སེམས་ཀྱི་ཆོས་ཉིད་མཐོང་བ་སོགས་ཡིན་ཏེ། ཞང་རིན་པོ་ཆེས། ཀུན་གྱི་ས་བོན་རང་སེམས་གནས་ལུགས་ནི།། རྒྱལ་བ་སྲས་བཅས་ཀུན་གྱི་ཐུགས་དང་ནི། ། ཡེ་ནས་ཁྱད་མེད་ཡེ་ཤེས་ཆོས་སྐུར་སྣང་། ། བེམ་པོ་མ་ཡིན་རང་གི་ངང་གིས་གསལ།། དངོས་པོར་མ་གྲུབ་ཁ་དོག་ཚད་ཀྱིས་སྟོང་། ། ཞེས་གསུངས་པས་སོ་སྙམ་དུ་དགོངས། ཡང་ལ་ལ་ནི། སྔར་འདས་ཀྱི་ཤེས་པའི་རྗེས་མི་གཅོད། མི་འོངས་པའི་ཤེས་པའི་སྔུན་མི་བསུ། དེ་ལྟར་གྱི་ཤེས་པ་སོ་མ་མ་བཅོས་པ་དེའི་ངང་དུ་ལྷན་ནེ་བཞག་པས་སེམས་ཀྱི་ངོ་བོ་རྗེན་ཆེར་གྱིས་མངོན་སུམ་དུ་མཐོང་ལ། དེའི་ཚེ་སེམས་ཀྱི་རྩ་བ་ཆོད་ཅིང་སེམས་ངོ་འཕྲོད་པ་ཡིན་ཏེ། ས་ར་ཧས། སོ་མ་མ་བཅོས་ལྷུག་པར་ཅིང་སེམས་ངོ་འཕྲོད་པ་ཡིན་ཏེ། ས་ར་ཧས། སོ་མ་མ་བཅོས་ལྷུག་པར་བཞག ། ཅེས་སོགས་དང་། གྲུབ་ཆེན་གླིང་གིས། མ་བཅོས་སོ་མར་བཞག་ན་རྟོགས་པ་འཆར། ། ཆུ་བོའི་རྒྱུན་བཞིན་བསྐྱངས་ན་ཡོངས་ཀྱང་འཆར། ། དམིགས་གཏད་མཚན་མ་ཐམས་ཅད་ཡོངས་སྤོངས་ལ། ། རྟག་ཏུ་མཉམ་པར་ཞོག་ཅིག་རྣལ་འབྱོར་བ། ། ཞེས་གསུངས་པ་ལྟར་རོ་གསུངས། གཞན་དག་ནི། སེམས་ལ་གཟུགས་སྒྲ་སོགས་ཡུལ་གང་དང་གང་གི་རྣམ་པར་ཤར་བ་དང་། དགེ་མི་སོགས་བཟང་ངན་གྱི་རྣམ་རྟོག་ཅི་ཤར་ཡང་། དགག་སྒྲུབ་ཅུང་ཟད་ཀྱང་མི་བྱེད་པར་དེ་ཁའི་ངོ་བོ་ལ་ཅེར་གྱིས་བལྟས་པས་རང་ཡལ་དུ་འགྲོ། དེ་རྗེས་གང་དུའང་ངོས་བཟུང་མེད་པའི་སྟོང་སང་ཧད་དེ་བ་དེ་ལ་འཇོག་ཅིང་། དེ་ལྟར་མཐོང་བ་ཆོ་ས་ཉིད་རྟོགས་པ་དང་། སེམས་ངོ་འཕྲོད་པ་ཡིན་ཏེ། གངྒཱ་མ་ལས། བློ་འདས་བྱར་མེད་དོན་དེ་རྟོགས་འདོད་ན། ། རང་སེམས་རྩད་ཆོད་རིག་པ་གཅེར་བུར་ཞོག ། རྟོག་པ་དྲི་མའི་ཆུ་དེ་དྭངས་སུ་ཆུག ། སྣང་བ་དགག་སྒྲུབ་མི་བྱ་རང་སོར་ཞོག ། སྤང་ལེན་མེད་ན་ཕྱག་རྒྱ་ཆེན་པོ་ཡིན། ། ཞེས་འབྱུང་ལྟར་རོ་ཞེས་བཞེད། ཡང་མང་པོ་ཞིག་ནི། རྣམ་རྟོག་གི་རིས་ཅི་སྐྱེས་ཀྱང་རང་ཡལ་དུ་མི་གཏོང་བར་ཐོག་བརྫིས་བྱས། དེ་ཁའི་སྟེང་དུ་ཇེ་རྒྱས་སུ་བཏང་བས་རང་གྲོལ་དུ་འགྲོ་བས་ཤར་གྲོལ་དུས་མཉམ་པ་སྟེ། རྣམ་རྟོག་ཅི་ཙམ་མང་བ་ཙམ་གྱིས་ཆོས་སྐུ་གྲངས་མང་བ་ཡིན་ཏེ། བླ་མ་ཞང་གིས། དེ་ལྟར་བཞག་པའི་རང་ཉིད་ནས། ། རྣམ་རྟོག་ཐོལ་གྱིས་བྱུང་གྱུར་ན། ། དེ་ཉིད་འོད་གསལ་ཆོས་སྐུ་ལས། ། གཞན་ཞིག་སྙམ་དུ་མ་སེམས་ཤིག ། དེ་ཕྱིར་རྣམ་རྟོག་འཕྲོ་བ་དེ། ། སྟོང་ཉིད་ལས་ནི་སྟོང་ཉིད་འཕྲོ། ། ཆོས་སྐུ་ལས་ནི་ཆོས་སྐུ་འཕྲོ། ། ཟུང་འཇུག་ལས་ནི་ཟུང་འཇུག་འཕྲོ། ། ཞེས་པའི་དོན་དུ་འདོམས་སོ། ། འདི་དག་ནི་ཕྱག་ཆེན་ཡང་གསལ་སྒྲོན་མེ་ལས་གསུངས་པ་སྒྲ་སོར་བཞག་ཏུ་བྲིས་པ་ཡིན་ལ། དེ་དག་གིས་མཚོན་པའི་ཕྱིས་ཀྱི་བཀའ་བརྒྱུད་པའི་སེམས་འཚོལ་གྱི་མན་ངག་ཡི་གེར་བྲིས་པ་ཕལ་ཆེ་བར་ཤིན་ཏུ་ཕྲ་བའི་གཉུག་སེམས་ཀྱི་ལབ་གླེང་མེད་པར། སེམས་རགས་པ་ང་འགྲོ་ང་འདུག་སྙམ་པ་སོགས་ངང་ངམ་ཤུགས་ཀྱིས་འཆར་བ་དེ་བྱུང་གནས་འགྲོ་གསུམ་གྱིས་བཙལ་ཚུལ་འབའ་ཞིག་བཤད་འདུག་པ་ནི་དུས་ཀྱི་དབང་གིས་གདུལ་བྱའི་བློ་ཚོད་དང་བསྟུན་ནས་ད་ལྟའི་སེམས་ཀྱི་གནས་ལུགས་གཉུག་མའི་གཤིས་དེ་ཁ་གཏན་ལ་ཕབ་ནས་གོམས་པ་ན། ཤིན་ཏུ་ཕྲ་བའི་གཉུག་སེམས་ཀྱི་སྟེང་དུ་ཁ་སྤོ་བ་ལས་སླ་བར་དགོངས་སམ་སྙམ་མོ། ། འོན་ཀྱང་ཡི་གེ་འགའ་ཞིག་ན་སེམས་ཀུན་རྫོབ་པའི་གནས་ལུགས་ཙམ་ལས་དོན་དམ་གྱི་གནས་ལུགས་གཏན་འབེབས་པའི་རིགས་པ་རྣམས་ནི་ཆེད་དུ་དོར་བྱར་བྱས་འདུག་པ་ནི་གཞུང་ལུགས་ལ་མ་སྦྱངས་པས་ལན་པའོ། ། དེའི་ཕྱིར་བདག་གི་བླ་མ་ཐམས་ཅད་མཁྱེན་པས། ལེགས་པར་ཤེས་ན་གཅིག་ཏུ་བྲལ་གྱི་གཏན་ཚིགས་ཁོ་ན་བསྒོམས་ཀྱང་བསྒོམ་རྒྱུས་ཕོངས་པ་མི་འདུག་པས་རང་སེམས་ཆོས་སྐུའི་རང་ཞལ་ལྟ་བར་རློམ་པ་རྣམས་ཀྱིས་ཀྱང་རིགས་པ་འདི་ཙམ་རེ་བསླབས་ནས་ལུས་གནད་བསྲིངས་ན་ལེགས་པར་མངོན་ནོ་ཞེས་གསུངས་སོ། ། ད་དུང་བཤད་པར་བྱ་བ་ཆེས་མང་ཡང་ཡི་གེ་མང་དུ་དོགས་པས་མ་བྲིས་སོ། །
བཀའ་བརྒྱུད་གོང་མ་འགའ་ཞིག་གིས། ཕྱག་ཆེན་གྱི་ལམ་ལ་རྣལ་འབྱོར་བཞིའི་རྣམ་གཞག་མཛད་དེ། སེམས་ལ་རྩེ་གཅིག་ཏུ་དམིགས་པས་རྩེ་གཅིག་དང་། སེམས་སྤྲོས་བྲལ་དུ་རྟོགས་པས་སྤྲོས་བྲལ་དང་། སྣང་སེམས་རོ་གཅིག་ཏུ་རྟོགས་པས་རོ་གཅིག་དང་། མཚན་བཅས་ཀྱིས་སྒོམ་དུ་མེད་པས་སྒོམ་མེད་དེ་བཞི་ཡིན་ལ། ས་མཚམས་རྗེ་རྒོད་ཚང་བས་ནི་དང་པོ་མོས་སྤྱོད། གཉིས་པ་མཐོང་ལམ། གསུམ་པ་ས་གཉིས་པ་ནས་བདུན་པའི་བར། བཞི་བ་དག་ས་སོགས་ཀྱི་ངོ་བོར་བཞེད། ཞང་རིན་པོ་ཆེ་ནི། ཕྱག་རྒྱ་ཆེན་པོ་ཆིག་ཆོད་ལ། ། རྨོངས་པས་ས་ལམ་རྩི་བ་འཁྲུལ། ། འོན་ཀྱང་རྨོངས་པ་དགའ་བའི་ཕྱིར། ། མཚན་ཉིད་ཐེག་པའི་ས་ལམ་རྣམས། ། འདིར་ཡང་ངོ་བོ་བརྩི་བར་བྱ། ། གསུང་ཞིང་རྩི་ཚུལ་རྗེ་རྒོད་ཚང་བ་དང་འདྲ་བར་བཞེད་དོ། །
བཀའ་བརྒྱུད་གོང་མ་རྣམས་ཀྱིས་དངོས་གཞི་ཕྱག་ཆེན་གྱི་ཉམས་ལེན་གཞིར་བཞག་ལ། ལས་དང་པོ་བས་དེ་རྒྱུད་ལ་སྐྱེ་བ་ལ་མེད་མི་རུང་གི་ཡན་ལག་མང་པོ་ཞིག་དགོས་པར་གཟིགས་ནས་འཁྲིད་ལུགས་ཀྱི་རྣམ་གྲངས་མང་པོ་ཞིག་མཛད་འདུག་སྟེ། རྗེ་སྒམ་པོ་བ་ནི། ལྷག་ཅིག་སྐྱེས་སྦྱོར་དང་། འབྲི་གུང་འཇིག་རྟེན་མགོན་པོས་ནི་ལྔ་ལྡན་དང་། གཙང་པ་རྒྱ་རས་པ་སོགས་ཀྱིས་ཁྲིད་ཆེན་བརྒྱད། རོ་སྙོམས་སྐོར་དྲུག་རི་ཆོས་རྣམས་འདོམས་པའི་སྒོ་ནས་སློབ་མ་འཁྲིད་པར་མཛད་དོ། །
དེ་དག་ལས་ལྷན་ཅིག་སྐྱེས་སྦྱོར་གྱི་སྒྲ་དོན་ནི། འགྲོ་མགོན་གྱིས། སེམས་དང་རྣམ་རྟོག་ཆོས་སྐུ་གསུམ། ། དང་པོ་ལྷན་ཅིག་སྐྱེས་པ་དེ། ། གདམས་པས་གཅིག་ཏུ་སྦྱོར་བའི་ཕྱིར། ། ལྷན་ཅིག་སྐྱེས་སྦྱོར་ཞེས་སུ་བཤད། ། ཅེས་གསུངས་ཤིང་། སེམས་ཉིད་ལྷན་ཅིག་སྐྱེས་པ་ཆོས་ཀྱི་སྐུ། ། རྣམ་རྟོག་ལྷན་ཅིག་སྐྱེས་པ་ཆོས་སྐུའི་རླབས།། སྣང་བ་ལྷན་ཅིག་སྐྱེས་པ་ཆོས་སྐུའི་འོད། ། སྣང་སེམས་དབྱེར་མེད་ལྷན་ཅིག་སྐྱེས་པའོ། ། ཞེས་པའི་དོན་མོས་གུས་དང་ཞེན་ལོག་གཙོ་བོར་བྱས་པའི་ངོས་ནས་སྔོན་འགྲོ་སྦྱོར་བ་བཞི་ལྡན། དངོས་གཞི་ངོ་སྤྲོད་རྣམ་གཉིས། རྗེས་ཉམས་མྱོང་སྣང་ཐོག་ཏུ་སྐྱོང་བ་གསུམ་གྱིས་འཆད་པའི་སྔོན་འགྲོ་ནི་སྤྱི་དང་མཚུངས་ཤིང་། དངོས་གཞི་གཉིས་ནི་ཞི་ལྷག་གཉིས་ལ་ངོ་སྤྲོད་པའོ། །
ལྔ་ལྡན་ནི། འཇིག་རྟེན་མགོན་པོའི་ཞལ་ནས། ཕྱག་རྒྱ་ཆེན་པོ་སེང་གེ་འདྲ་སྟེ། ལྔ་ལྡན་མེད་ན་མིག་མེད་ཡིན། ཞེས་གསུངས་པ་ལྟར། ཕྱག་རྒྱ་ཆེན་པོ་ཉམས་སུ་ལེན་པ་ལྔ་ལྡན་མེད་མི་རུང་ཡིན་པས་བཀའ་བརྒྱུད་ཕྱོགས་ལ་གདམས་པ་འདི་འཕྲིན་ལས་ཤིན་ཏུ་ཆེ་ཞིང་། འཇིག་རྟེན་མགོན་པོས་རྩ་བ་མགུར་དུ་བཞེས་པ་ནི། བྱང་ཆུབ་སེམས་ཀྱི་རྟ་ཕོ་ལ། ། གཞན་ཕན་གྱི་དཀྱུས་ཐོག་མ་ཅན། ། ཁྲོམ་ལྷ་མི་འོར་ཆེ་མི་འབྱུང་བས། ། སེམས་སྔོན་འགྲོ་འདི་ལ་ནན་ཏན་མཛོད། ། རང་ལུས་ལྷ་སྐུའི་རྒྱལ་པོ་ལ།། འགྱུར་མེད་ཀྱི་གཏན་ས་མ་ཟིན་ན། ། མཁའ་འགྲོའི་འཁོར་འབངས་མི་འདུ་བས། ། ལུས་ཡི་དམ་ལྷ་ལ་ནན་ཏན་བསྐྱེད། ། བླ་མ་བཞིའི་གངས་རི་ལ། ། མོས་གུས་ཀྱི་ཉི་མ་མ་ཤར་ན། ། བྱིན་རླབས་ཀྱི་ཆུ་རྒྱུན་མི་འབྱུང་བས། ། སེམས་མོས་གུས་འདི་ལ་ནན་ཏན་མཛོད། ། སེམས་ཉིད་ཀྱི་ནམ་མཁའ་ཡངས་པ་ལ།། རྣམ་རྟོག་གི་སྤྲིན་ཚོགས་མ་དྭངས་ན། ། མཁྱེན་གཉིས་ཀྱི་གཟའ་སྐར་མི་བཀྲ་བས།། སེམས་མི་རྟོག་འདི་ལ་ནན་ཏན་མཛོད། ། ཚོགས་གཉིས་ཡིད་བཞིན་ནོར་བུ་ལ། ། སྨོན་ལམ་གྱིས་བྱི་དོར་མ་བྱས་ན། ། དགོས་འདོད་ཀྱི་འཕྲིན་ལས་མི་འབྱུང་བས། ། རྗེས་བསྔོ་བ་འདི་ལ་ནན་ཏན་མཛོད། ། ཅེས་པ་སྟེ། བྱང་ཆུབ་ཀྱི་སེམས་བསྒོམ་པ། རང་ལུས་ལྷར་བསྒོམ་པ། བླ་མ་ལ་མོས་གུས་བསྒོམ་པ། མི་རྟོག་པའི་ལྟ་བ་བསྒོམ་པ། བསྔོ་སྨོན་གྱི་རྒྱས་འདེབས་པ་དང་ལྔའོ། །
ཁྲིད་ཆེན་བརྒྱད་ནི། བླ་མ་སྐུ་གསུམ་གྱི་ཁྲིད། བྱམས་སྙིང་རྗེའི་ཁྲིད། རྒྱུ་འབྲས་རྟེན་འབྲེལ་གྱི་ཁྲིད། ལྔ་ལྡན་བདུས་རྩི་ཐིགས་པའི་ཁྲིད། ལྷན་ཅིག་སྐྱེས་སྦྱོར་གྱི་ཁྲིད། ནཱ་རོ་ཆོས་དྲུག་གི་ཁྲིད། ཆོས་བརྒྱད་མགོ་སྙོམས་ཀྱི་ཁྲིད། གསང་སྤྱོད་ལྡོག་སྒོམ་གྱི་ཁྲིད་རྣམས་སོ། །
སྤྱན་སྔ་ཆོས་དྲུག་ན་རྒྱུ་འབྲས་རྟེན་འབྲེལ་དང་། ལྔ་ལྡན་བདུད་རྩི་ཐིགས་པ་མི་བགྲངས་པར། དེའི་ཚབ་ཏུ་དག་སྣང་ཞིང་སྦྱོང་གི་ཁྲིད་ཅེས་འདུག དེ་ལྟ་ན་བདུན་ལས་མ་བྱུང་བས་བྱམས་སྙིང་རྗེ་སོ་སོར་བྱེད་པ་ཡིན་ནམ་བརྟག་གོ༈། གསང་སྤྱོད་ལྡོག་སྒོམ་ནི། གཙོ་བོར་གཏུམ་མོ་ལ་སོགས་པའི་ལམ་གྱི་བོགས་འབྱིན་པའི་སྤྱོད་པ་ཉིད་ཡིན་ལ། གཞན་རྣམས་ནི་ཤེས་སླའོ། །
རོ་སྙོམས་སྐོར་དྲུག་ནི། རྣམ་རྟོག་ལམ་ཁྱེར། ཉོན་མོངས་ལམ་ཁྱེར། ན་ཚ་ལམ་ཁྱེར། ལྷ་འདྲེ་ལམ་ཁྱེར། སྡུག་བསྔལ་ལམ་ཁྱེར། འཆི་བ་ལམ་ཁྱེར་རོ། ། དེ་ལས་དང་པོ་ལྔ་ཕྱག་རྒྱ་ཆེན་པོ་དང་བྱང་ཆུབ་ཀྱི་སེམས་ཀྱི་ལམ་ཁྱེར་ཡིན་ལ། འཆི་བ་ལམ་ཁྱེར་ཞེས་པ་ཆོས་དྲུག་གི་བར་དོའི་གདམས་པ་ལས་འཕྲོས་པའོ། །
རི་ཆོས་ནི་ཟབ་ཆོས་རྒྱན་བཞི་སྐོར་གསུམ་ཞལ་གདམས་ཀྱིས་བརྒྱན་པ་ཞེས་བཤད་པས། རྒྱན་བཞི་ནི། རི་ཆོས་ཡོན་ཏན་ཀུན་འབྱུང་། གསང་བ་དབང་གི་གྲུ་བོ་ཆེ། རྡོ་རྗེ་ལུས་ཀྱི་སྦས་བཤད། བར་དོའི་ཁྲིད་དང་བཞིའོ། །
དང་པོ་ཡོན་ཏན་ཀུན་འབྱུང་ནི། བརྗོད་བྱའི་དངོས་གཞི་སྐྱེས་སྦྱོར་དང་ཆོས་དྲུག་གི་རྒྱབ་ཆོས་ཡིན་ཞིང་། གང་དུ་བསྒོམ་པའི་གནས་ཀྱི་མཚན་ཉིད་དང་རིམ་གཉིས་ཀྱི་སྔོན་འགྲོ་སྡོམ་པ་གསུམ་གྱི་རྣམ་གཞག་རྣམས་སོ། །
དབང་གྲུ་ནི། བདེ་མཆོག་ནག་པོ་བ་གཙོ་བོར་སྟོན་པའི་དཀྱིལ་ཆོག་དང་། གཞན་ཡང་སྐྱེས་སྦྱོར་དང་ཆོས་དྲུག་ལ་མཁོ་བའི་དམིགས་སྐོར་མང་དུ་ཡོད། སྦས་བཤད་ཀྱིས་གཞི་དངོས་པོའི་གནས་ཚུལ་གཏན་ལ་འབེབས། །
བར་དོའི་ཁྲིད་ནི། རྗེ་བཙུན་གྱིས་ཚེ་རིང་མ་ལ་བར་དོར་དྲུག་ཏུ་ཕྱེ་ནས་གསུངས་པའི་འགྲེལ་བའོ། །
སྐོར་གསུམ་ཞལ་གདམས་རྒྱན་ལ། དམར་ཁྲིད་གེགས་སེལ་གྱི་རྒྱན། མགུར་འབུམ་དཀར་ཆག་གི་རྒྱན། སིལ་བུའི་སྡེ་ཚན་ཕྲན་ཚེགས་ཀྱི་རྒྱན་གསུམ་ལས། ༈ དང་པོ་ནི། གོང་གི་གདམས་པ་དེ་རྣམས་ཀྱི་གེགས་སེལ་དང་༑༈ གཉིས་པའི་བརྗོད་བྱའི་གཙོ་བོ་ཆོས་དྲུག་དང་སྐྱེས་སྦྱོར།༈ ཕྱི་མ་ནི་གསུང་སྒྲོས་ཐོར་བུ་རྣམས་སོ། །
(༥)ཅུང་ཟད་དཔྱད་པ།
༄༅། ། ཅུང་ཟད་དཔྱད་པ་ནི། མཉམ་མེད་དྭགས་པོ་རིན་པོ་ཆེས་ཕར་ཕྱིན་ཐེག་པའི་ལུགས་ལ་སྟོང་ཉིད་ལ་ཕྱག་རྒྱ་ཆེན་པོར་གསུངས་པ་ཡོད་ཚུལ་མདོ་ལུང་མང་པོ་དྲངས་ནས་བསྒྲུབས་པའི་བསྟན་བཅོས་མཛད་པ་ལས། འགའ་ཞིག་གིས། མདོ་ཚིག་དེ་འདྲ་བཀའ་འགྱུར་ན་མི་སྣང་ཞེས་ཟེར་མོད། རྒྱ་ནག་ཏུ་འགྱུར་བའི་བཀའ་འགྱུར་ཁྲོད་ན་མདོ་དེ་དག་སྣང་ལ། ཚིག་རིས་ཇི་ལྟ་བ་བཞིན་མིན་ཀྱང་། དོན་གཅིག་པ་ད་ལྟར་གྱི་སངས་རྒྱས་མངོན་སུམ་དུ་བཞུགས་པའི་མདོ་སོགས་བོད་དུ་འགྱུར་བའི་མདོ་གཞན་འགའ་ཞིག་ནའང་སྣང་ངོ་། ། ཞེས་བདག་གི་བླ་མ་ཐམས་ཅད་མཁྱེན་པས་གསུངས་སོ། །
འཇམ་དབྱངས་ས་པཎ་གྱིས་སྡོམ་གསུམ་རབ་དབྱེར། ངེད་ཀྱི་ཕྱག་རྒྱ་ཆེན་པོ་ནི། ། དབང་ལས་སྐྱེས་པའི་ཡེ་ཤེས་ལགས། ། ཞེས་འབྱུང་བ་ལ་བརྟེན་ནས་འགའ་ཞིག་གིས་ཕྱག་རྒྱ་ཆེན་པོའི་ཐ་སྙད་མེད་ཟེར་བ་མི་འཐད་པར་སེམས་ཏེ། ཕ་རོལ་ཏུ་ཕྱིན་པའི་གདུལ་བྱ་རབ་འབྲིང་ཐ་གསུམ་ཀས་ཀྱང་སེམས་རྟེན་ཞི་ལྷག་ལ་གནས་ནས་ཕྱག་རྒྱ་ཆེན་པོ་ཐབས་ཤེས་གཉིས་མེད་དུ་བསྒོམ་པར་པཎ་གྲུབ་མཁས་པ་དུ་མས་བཤད་པའི་ཕྱིར་ཏེ། ཡེ་ཤེས་གྲགས་པའི་བཀའ་མ་ལུས་པ་བསྡུས་པའི་རབ་དབྱེ་ལས། ཕ་རོལ་ཏུ་ཕྱིན་པ་ལ་མངོན་པར་བརྩོན་པའི་དབང་པོ་རབ་ཞིག་གནས་དང་ལྷག་མཐོང་བསྒོམས་པས་སོ་སོའི་སྐྱེ་བོའི་གནས་སྐབས་ཉིད་ནས་ཕྱག་རྒྱ་ཆེན་པོ་ལས་བྱུང་བ་ཡང་དག་པར་རྟོགས་པའི་ཕྱིར་མི་ལྡོག་པའི་རྟགས་ཉིད་དང་། ཞེས་དང་། ཡང་དེ་ཉིད་ལས། འདི་རྣམས་ཀྱང་དང་པོའི་ཞི་གནས་དང་ལྷག་མཐོང་བསྒོམས་པ་ནི་ཕྱག་རྒྱ་ཆེན་པོའི་གཉིས་སུ་མེད་པའི་སྦྱོར་བ་བསྒོམ་པ་ལ་འཇུག་པའི་ཕྱིར་ཡིན་ནོ། ། ཞེས་གསུངས་པའི་ཕྱིར་རོ། ། དེར་མ་ཟད་སྟོང་པ་ཉིད་ལ་ཕྱག་རྒྱ་ཆེན་པོའི་ཐ་སྙད་འཇུག་པ་ནི། ཏིང་འཛིན་རྒྱལ་པོ་ལས། ཆོས་རྣམས་ཀུན་གྱི་རང་བཞིན་ཕྱག་རྒྱ་ཆེ། ། ཞེས་སོགས་ཀྱིས་ཀྱང་བསྟན་པའི་ཕྱིར་རོ། །
འོ་ན་ལྟ་བ་བཀའ་རྟགས་ཀྱི་ཕྱག་རྒྱ་བཞི་ཀ་ཕྱག་ཆེན་དུ་འགྱུར་རོ་ཟེར་ན། མི་འདྲ་སྟེ། གསུམ་ནི་ཡུལ་ཕྱོགས་རེ་བལ་རྒྱས་འདེབས་པས་ཆེན་པོའི་སྒྲ་མི་ཐོབ། ཆོས་ཐམས་ཅད་བདག་མེད་པས་ཤེས་བྱ་ཐམས་ཅད་ལ་རྒྱས་འདེབས་པས་ཆེན་པོའི་དོན་ཚང་བའི་ཕྱིར་རོ། །
འཇམ་མགོན་ས་པཎ་གྱི་སྡོམ་གསུམ་རབ་དབྱེར་དགག་པ་མཛད་ཡུལ་མང་ཡང་གཙོ་བོ་ནི། ཞང་ཚལ་པའི་ཕྱག་ཆེན་དཀར་པོ་ཆིག་ཐུབ་ཏུ་བཞེད་པ་དང་། འབྲི་གུང་བའི་དགོངས་གཅིག་གི་བཞེད་ཚུལ་གཉིས་ཡིན་པར་སྣང་ལ། ས་པཎ་གྱི་གསུང་ལ་རྗེས་ཟློས་ཀྱི་ཚུལ་གྱིས་རང་གཞན་མང་པོས་ཕྱོགས་དེ་ལ་ཁ་མང་དུ་ཟེར་མོད། ཐམས་ཅད་ཀྱིས་ཞང་ཚལ་པའི་དཀར་པོ་ཆིག་ཐུབ་ནི་ཅི་ཡང་ཡིད་ལ་མི་བྱེད་པའི་དོན་ཅན་དུ་ཐག་བཅད་ནས་དགག་པ་བྱས་པར་སྣང་ངོ་། ། འོན་ཀྱང་ཞང་ཚལ་པའི་གསུང་རྣམས་ལ་བློ་གཟུ་བོས་ཞིབ་ཏུ་དཔྱད་ན་ཅི་ཡང་ཡིད་ལ་མི་བྱེད་པའི་ཕྱོགས་ནི་མིན་པར་གསལ་བས་སྡོམ་གསུམ་གྱི་དགག་པ་རྣམས་ཐུབ་ཆོད་ཀྱི་གསུང་དུ་མངོན་ནོ། །
ཀུན་མཁྱེན་འཇམ་དབྱངས་བཞད་པའི་སློབ་མ་རྟོག་གེ་བ་བློ་བཟང་རིན་ཆེན་བྱ་བ་དང་པོ་དགེ་ལུགས་པ་དང་། ཕྱིས་སུ་སྨིན་གྲོལ་གླིང་དུ་སྒྲ་སློབ་པར་ཕྱིན་ནས་རྙིང་མར་གནས་འགྱུར་བ་མངོན་པའི་ང་རྒྱལ་གྱིས་བྱུང་རྒྱལ་སྨྲ་བ་དེས་བརྩམས་པའི་ལམ་རིམ་གྱི་འབྲེལ་བསྒྲིགས་བྱས་པ་ན་འདི་སྐད་ཅེས། ནོར་བཟང་བའི་བཀའ་དགེ་དགོངས་གཅིག་སྒྲུབ་ཏུ་སྡོམ་གསུམ་ལ་ཟུར་ཟ་མཛད་དེ་སེམས་འཚོལ་རྒྱབ་པས་བདེན་མེད་ངེས་པ་སྟོང་ཉིད་མ་ཡིན་དགག་གི་བསྒོམ་ཚུལ་སོགས་གསུངས་པ་ནི། ཐབས་མཁས་ཀྱི་ཁྱད་པར་དགོས་དབང་གིས་མིན་ན། སྟོང་ཉིད་མ་ཡིན་དགག་གི་བསྒོམ་ཚུལ་སེམས་ཙམ་དང་མཐུན་པའི་ལྟ་བ་ཡིན་པ་དང་། དེ་ཉིད་ཆོས་རྗེ་ཉེར་གཉིས་པ་དང་། དཔལ་ཆོས་གྲགས་གཉིས་ཀྱི་དགོངས་པ་ཡིན་དུ་ཆུག་ཀྱང་། སེམས་བསྐྱེད་དཀར་པོ་ཆིག་ཐུབ་ལ་དགོས་མི་དགོས་ཀྱི་ཉེས་པ་སོ་ན་གནས་ཤིང་། ལམ་ཐུན་མོང་བ་རྣ་བས་ཐོས་པ་མེད་ཅིང་། བསྐྱེད་རིམ་སོགས་རྫོགས་རིམ་གྱི་རྒྱུད་སྨིན་བྱེད་ཀྱི་རིམ་པ་དང་། ཁས་བླངས་པའི་དམ་ཚིག་དང་སྡོམ་པ་སོགས་ཀྱི་གཏམ་ཙམ་ཡང་མེད་པ། སེམས་གནས་ཀྱི་ཕྱག་རྒྱ་ཆེན་པོ་ཞེས་པའི་དཀར་པོ་ཆིག་ཐུབ་དང་། རྒྱལ་བ་ཙོང་ཁ་པ་ཆེན་པོའི་ཐུབ་བསྟན་ཡོངས་སུ་རྫོགས་པའི་ཉམས་ལེན་གྱི་སྡོམ་ཆེན་པོ་གཉིས་དགོངས་པ་གཅིག་ཏུ་སྒྲུབ་པ་ནི་ཧ་ཧ་དང་ཧི་ཧིའི་ཡུལ་ཡིན་ནོ་ཞེས་བྲིས་སོ། །
ནོར་བཟང་བའི་ཕྱག་ཆེན་གསལ་སྒྲོན་དུ། བཀའ་བརྒྱུད་གོང་མ་རྣམས་ཀྱིས་ཕྱག་རྒྱ་ཆེན་པོ་བསྒོམ་པ་ལ་དཀར་པོ་ཆིག་ཐུབ་ཅེས་གསུངས་པ་ཡང་གཉུག་སེམས་བདེ་བ་ཆེན་པོའི་ངོ་བོར་སྐྱེས་པས་གནས་ལུགས་བསྒོམ་པ་གཅིག་པུས་མཐར་ཐུག་གི་འབྲས་བུ་ཐོབ་པར་འགྱུར་བ་ལ་དགོངས་པ་ཡིན་ལ། ཞེས་དང་། དེས་ན་བཀའ་བརྒྱུད་གོང་མས་ཕྱག་རྒྱ་ཆེན་པོ་བསྒོམ་པ་དཀར་པོ་ཆིག་ཐུབ་ཏུ་གསུངས་པ་ལ། སྡོམ་གསུམ་རབ་དབྱེ་ལས། ཁྱེད་ཀྱི་དཀར་པོ་ཆིག་ཐུབ་ལ་སེམས་བསྐྱེད་པ་དགོས་མི་དགོས། ཞེས་བརྟགས་པ་བྱས་ནས་འགོག་པ་ནི། འཚང་རྒྱ་བ་ལ་ཚོགས་གཉིས་རྫོགས་པ་གཅིག་པུས་ཆོག་ཅེས་སྨྲ་བ་ལ། དང་པོར་མ་ལ་སྐྱེས་དགོས་སམ་མི་དགོས་ཞེས་བརྟགས་པ་བྱས་ནས་འགོག་པ་དང་འདྲའོ། ། ཞེས་གསལ་བར་གསུངས་པ་བཞིན་དུ། སེམས་བསྐྱེད་དཀར་པོ་ཆིག་ཐུབ་ལ་དགོས་མིན་གྱི་ཉེས་པ་སོ་ན་གནས་པའོ། ། ཞེས་བྲིས་པ་ནི་མངོན་སུམ་ལ་སྙོམ་འདིང་བའོ། །
བཀའ་དགེ་དགོངས་པ་གཅིག་ཏུ་སྒྲུབ་པ་ལ་ཁྲེལ་བགད་བྱས་འདུག་ནའང་། ནོར་བཟང་བའི་ཕྱག་ཆེན་གསལ་སྒྲོན་དུ་བཀའ་བརྒྱུད་གོང་མ་རྣམས་ཀྱི་ཕྱག་རྒྱ་ཆེན་པོ་བསྒོམ་ཚུལ། ས་ར་ཧའི་དགོངས་པ་གཉུག་སེམས་བསྒོམ་ཚུལ་ཡིན་པར་སྒྲུབ་པ་ཙམ་ལས། བཀའ་དགེ་དགོངས་པ་གཅིག་ཏུ་སྒྲུབ་པའི་གཏམ་མགོ་མཇུག་བར་གསུམ་གང་ནའང་མི་སྣང་བས། ཕྱིས་སུ་པར་བརྐོ་མཁན་གྱིས་དཔེ་ཆའི་ཁ་བྱང་ལ། བཀའ་དགེ་དགོངས་པ་གཅིག་ཏུ་སྒྲུབ་པའི་ཕྱག་རྒྱ་ཆེན་པོ་གསལ་བའི་སྒྲོན་མེ་ཞེས་བྲིས་པ་ལ་བརྟེན་ནས་དེ་སྐད་དུ་གྲགས་པ་གདོན་མི་ཟའོ། ། གལ་ཏེ་བཀའ་དགེ་དགོངས་པ་གཅིག་ཏུ་སྒྲུབ་པ་ཡིན་དུ་ཆུག་ཀྱང་། ནོར་བཟང་བའི་སྒྲུབ་ཚུལ་དེ་དང་། རྗེ་བླ་མའི་བཞེད་པ་གཉིས་མི་མཐུན་པ་ཅུང་ཟད་ཀྱང་མེད་པ་གཟུ་བོས་བརྟགས་ན་ཤེས་པར་སྣང་བས་ཕྱོགས་ལྷུང་གིས་མྱོས་པའི་གཏམ་གང་བྱུང་སྨྲ་བ་ཉིད་ཁྲེལ་བགད་ཀྱི་གནས་ཡིན་ནོ། །
མེེ་ཏྲི་བ་དབུ་མའི་ལྟ་བ་འཛིན་པར་གོང་དུ་བརྗོད་ཟིན་པ་ལྟར་ཡིན་པ་ལ། བློ་རིན་གྱིས། མེེ་ཏྲི་བའི་ལྟ་བ་ཤཱནྟི་པའི་རྣམ་རྫུན་གྱི་ལྟ་བ་རྣལ་འབྱོར་བཞིའི་སྒོ་ནས་ཉམས་སུ་ལེན་པར་བཤད་པ་དེ་ཡིན་སྣང་ལ། ཞེས་སེམས་ཙམ་རྣམ་རྫུན་གྱི་ལྟ་བ་འཛིན་པར་སྨྲ་བ་ནི་ཅལ་ཅོལ་གྱི་གཏམ་མོ། ། དེའི་ཕྱིར་བདག་གི་བླ་མ་ཐམས་ཅད་མཁྱེན་པས། སྔོན་དང་ཕྱིས་ཀྱི་རྟོག་གེ་བ་ཁ་ཅིག་མེེ་ཏྲི་བ་སེམས་ཙམ་པ་ཡིན་ཏེ། ཤྰནྟའི་པའི་སློབ་མ་ཡིན་པའི་ཕྱིར། ཞེས་ཟེར་བ་ནི། འཕོངས་ཕྱིས་པའི་རྡོ་དང་མཚུངས་པས་དོར་བར་བྱ་བ་ཁོ་ནའོ། ། ཞེས་གསུངས་སོ། ། ཡང་ཁོ་ན་རེ། འདི་དག་གི་ལྟ་བ་ཡང་། རྩེ་གཅིག་སྤྲོས་བྲལ། རོ་གཅིག་སྒོམ་མེད་དེ་རྣལ་འབྱོར་བཞིའི་རིམ་པ་ཤཱནྟི་པའི་ལྟ་བ་བསྒོམ་ཚུལ་ལྟར་གཏན་ལ་འབེབས་པས་ན་སེམས་ཙམ་གྱི་ལྟ་བ་ཡིན་འདྲའོ།། ཞེས་ཟེར་བ་ནི། བཀའ་བརྒྱུད་གོང་མ་རྣམས་ཀྱི་གསུང་ལ་འདྲིས་ཆ་མེད་པར་རྣལ་འབྱོར་བཞིའི་རིམ་པ་ཡིན་ཕྱིན་སེམས་ཙམ་ལས་མ་འདས་སོ་སྙམ་ནས་བྱུང་རྒྱལ་དུ་ཁ་ཚོན་བཅད་པ་སྟེ། བདག་གི་བླ་མ་ཐམས་ཅད་མཁྱེན་པས། རྣལ་འབྱོར་བཞིའི་ཐ་སྙད་སློབ་དཔོན་ཤཱནྟི་པས་སེམས་ཙམ་དུ་བཤད་མོད། བཀའ་བརྒྱུད་པའི་རྣལ་འབྱོར་བཞི་ལ་སེམས་ཙམ་པའི་ལུགས་ཀྱི་ངེས་པ་མི་སྣང་ངོ་། ། ཞེས་གསུངས་ཏེ། གོང་དུ་བརྗོད་ཟིན་པ་ལྟར་རོ། ། པཎ་ཆེན་ཐམས་ཅད་མཁྱེན་པ་བློ་བཟང་ཆོས་ཀྱི་རྒྱལ་མཚན་གྱིས། ལྷན་ཅིག་སྐྱེས་སྦྱོར་གྭའུ་མ། ། ལྔ་ལྡན་རོ་སྙོམས་ཡི་གེ་བཞི། ། ཞི་བྱེད་གཅོད་ཡུལ་རྫོགས་ཆེན་དང་། ། དབུ་མའི་ལྟ་ཁྲིད་ལ་སོགས་པ། ། སོ་སོར་མིང་འདོགས་མང་ན་ཡང་། ། ངེས་དོན་ལུང་རིགས་ལ་མཁས་ཤིང་། ། ཉམས་མྱོང་ཅན་གྱི་རྣལ་འབྱོར་བས། ། དཔྱད་ན་དགོངས་པ་གཅིག་ཏུ་འབབ། ། ཅེས་གསུངས་པ་ལ། བློ་རིན་གྱིས། ཟུར་ཟ་བར་འདོད་ནས་ཞི་གཅོད་ལྔ་ལྡན་རོ་སྙོམས་སྐོར་དྲུག་སོགས་ལྟ་བ་རྐྱང་བ་མིན་ཀྱང་བཤད་པ་ཟོར་ཡང་བར་མཛད་ཟེར་བ་དང་། ཡང་པཎ་ཆེན་གྱིས། དངོས་གཞི་ཕྱག་རྒྱ་ཆེན་པོ་ལ། ། བཞེད་ཚུལ་མང་དུ་འདུག་ན་ཡང་། ། མདོ་སྔགས་དབྱེ་བས་གཉིས་སུ་ཡོད། ། ཕྱི་མ་རྡོ་རྗེ་ལུས་ཉིད་ལ། ། གནད་དུ་བསྣུན་སོགས་ཐབས་མཁས་ལས། ། བྱུང་བའི་བདེ་ཆེན་འོད་གསལ་ཏེ། ། ས་ར་ཧ་དང་ཀླུ་སྒྲུབ་ཞབས། ། ནཱ་རོ་མེེ་ཏྲིའི་ཕྱག་ཆེན་ཏེ། ། གྲུབ་རྙིང་བསྐོར་ནས་བསྟན་པ་ཡི། ། བླ་མེད་རྒྱུད་སྡེའི་ཡང་སྙིང་ཡིན། ། ཞེས་གསུངས་པ་བླུན་པོ་ཁ་དྲང་བའི་ཕྱིར་མིན་པོ་ཡེ་ཤེས་ཞབས་ཀྱི་འཇམ་དཔལ་ཞལ་ལུང་དང་མཐུན་ཅིང་དཔྱད་གཞི་འགངས་ཆེ། དཔྱེད་བྱེད་ཀྱི་རྒྱུ་མཚན་མང་ཞེས་སོགས་འཆལ་གཏམ་མང་དུ་སྨྲས་འདུག་སྟེ་ཆགས་སྡང་གི་གཏམ་དུ་ཟད་དོ། །
དྲི་བ་ལྷག་བསམ་རབ་དཀར་དུ་གྲགས་པ་ནི་པཎ་ཆེན་བྱམས་པ་གླིང་བ་སོགས་ཀྱིས་རྗེ་བདག་ཉིད་ཆེན་པོའི་གསུང་མིན་པར་བཤད་ཅིང་། བར་སྐབས་ཤིག་ན། དེ་ལ་སྐྱག་གཏད་མི་འདུག་ཅེས་སོགས་ཕལ་སྐད་འགའ་ཞིག་ཀྱང་སྣང་ཞིང་། ཚིག་གི་སྦྱོར་བའང་རྗེའི་གསུང་གཞན་གྱི་བབ་དང་མི་འདྲ་བ་དང་། སྦྱར་བྱང་ན་མིང་གཞན་འཇམ་དབྱངས་བླ་མས་རྗེས་བཟུང་ཞེས་བྱ་བས་ཞེས་སུ་ལའང་མ་གྲགས་པའི་མཚན་བྲིས་པ་དང་། རྗེའི་སློབ་མ་དང་ཡང་སློབ་རྣམས་ཀྱིས་རྗེ་ཐམས་ཅད་མཁྱེན་པའི་གསུང་འབུམ་གྱི་དཀར་ཆག་བཀོད་པ་རྣམས་སུ་མ་ཐེབས་འདུག་པས། ཐེ་ཚོམ་གྱི་གཞིར་སྣང་མོད། རང་གཞན་ཕལ་ཆེར་གྱིས་རྗེའི་གསུང་ཡིན་པར་བྱེད་ཅིང་། དྲི་བ་རྣམས་བཀའ་བརྒྱུད་ཀྱི་སྒོམ་ཆེན་རྣམས་སུན་འབྱིན་བྱེད་དུ་གོ་ནས། འབྲུག་པ་པད་དཀར་སོགས་ཀྱིས་ལན་གྱི་ཡི་གེ་བརྩམས་པ་དང་། ས་སྐྱའི་ཤཱཀ་མཆོག་པས་ཀྱང་བཀའ་བརྒྱུད་པའི་མགོན་སྐྱབས་དཔུང་གཉེན་བྱས་པའི་ལུགས་ཀྱི་ཚིག་དོན་གཙོ་བོར་བྱས་པའི་ལན་གྱི་ཡི་གེ་ཞིག་བྲིས་འདུག་ལ། རང་ཕྱོགས་ནས་སྒོམ་ཆེན་ངག་དབང་བ་དང་། ཁྱད་པར་དུ་པཎ་ཆེན་ཐམས་ཅད་མཁྱེན་པས་དྲིས་ལན་བློ་བཟང་བཞད་པའི་སྒྲ་དབྱངས་མཛད་ནས་རྗེའི་གསུང་ཡིན་གཞིར་བཞག་མཛད་འདུག་པས་མཐའ་གཅིག་ཏུ་ཁ་ཚོན་གཅོད་དཀའ་བར་སྣང་ངོ་། ། དེང་སང་གི་དུས་སུ་དགོན་བག་བུག་གི་བླ་ཆུང་ཡན་ཆད་ཀྱིས་གནོད་བྱེད་ཀྱི་རིགས་པ་གསར་བ་སྣ་གཅིག་ཙམ་སྤྲོ་རྒྱུ་མེད་ཀྱང་། སྡོམ་གསུམ་གྱི་ལུང་ཐར་ཐོས་བྲིས་ནས་བཀའ་བརྒྱུད་པ་དང་། འབྲི་གུང་དཔལ་འཛིན་གྱི་དགག་ཡིག་གི་ཚིགས་བཅད་རེ་གཉིས་དྲངས་ནས་རྙིང་མ་བ་འགོག་པའི་ཡི་གེ་བྲིས་པ་མང་དུ་སྣང་སྟེ་རང་ཉིད་ངལ་བ་དང་། ཤོག་སྣག་གྲོན་པ་ཙམ་སྙིང་པོར་ཟད་དོ། །
དེས་ན་བདག་བདེ་ལེགས་སུ་འདོད་པ་རྣམས་ཀྱིས་པཎ་ཆེན་ཐམས་ཅད་མཁྱེན་པས། འཕགས་པའི་སྐྱེ་བོ་རྣམས་ཀྱི་མཛད་པ་རྣམ་ཐར་སོ་སོ་སྐྱེ་བོ་རྣམས་ཀྱི་ཡུལ་ལས་འདས་ཤིང་། ཆོས་དང་སྐྱེས་བུ་དམ་པ་ལ་བརྟེན་པའི་སྡིག་པ་ཤིན་ཏུ་མི་བཟད་པས། ཕྱོགས་འཛིན་གྱི་སྡང་ཞུགས་དོར་ནས་དག་སྣང་ནོར་བུའི་འོད་ཀྱིས་ཁྱབ་པར་མཛད་དུ་གསོལ། ཞེས་ཆོས་ཀྱི་རྒྱལ་མཚན་གསོལ་བ་འདེབས་སོ། ། ཞེས་ཐུགས་བརྩེ་བས་འདོམས་པར་མཛད་པ་ཉིད་སྙིང་བ་བཅང་བར་འོས་སོ། །
མེེ་ཏྲི་ཕྱག་ཆེན་དཀར་པོ་ཆིག་ཐུབ་དང་། ནཱ་རོ་ཏ་པའི་ཟབ་ཆོས་བཟང་པོ་དྲུག ། བཀའ་གདམས་སེམས་སྦྱོང་གདམས་པའི་བདུད་རྩི་ཡིས།། གཅིག་ཏུ་དྲིལ་བའི་མྱང་གྲོལ་བཅུད་ལེན་སྨན། ། རིམ་གྱིས་ཅིག་ཆར་གང་འཚམས་སྣོད་ལྡན་ལ། ། ལྷ་རྗེ་སྒམ་པོ་བ་ཡིས་བྱིན་པ་ལས། ། བཀའ་བརྒྱུད་འཆི་མེད་གྲུབ་པའི་དྲང་སྲོང་གིས། ། གངས་དང་རི་སུལ་ཡུལ་ལྗོངས་ཀུན་གང་སྟེ། ། རས་དཀར་འདབ་གཤོག་ཅན་རྣམས་འཕུར་ལྡིང་གིས། ། མཁའ་དབྱིངས་བྱ་རྒོད་ཕུང་པོར་འཁྲུལ་བྱེད་ཅིང་།། ངུར་སྨིག་འཛིན་པ་འདུས་པའི་ཁྱུ་འཁྲིགས་པས། ། ས་ཀུན་ལི་ཁྲིའི་རྡུལ་གྱིས་སྦགས་པ་བཞིན། ། ངོ་མཚར་ཕུང་པོ་དེ་ལ་ལྷའི་དབང་པོས། ། མིག་སྟོང་སྤྲུལ་ནས་བལྟ་བར་མ་ཟད་ཀྱི། ། རབ་འབྱམས་ཞིང་གི་རྒྱལ་བ་རྒྱ་མཚོ་ཡང་། ། ཆོས་ཀྱི་དབྱིངས་ནས་གཟིགས་མོར་བཞེངས་སམ་སྙམ། ། སྔོན་གྱི་བྱུང་བ་དེ་ལྟ་བུ། ། མཐོང་གྲོལ་སྐལ་བས་དམན་རྣམས་ལ།། ཐོས་པས་རྣ་བ་དོན་ལྡན་དུ། ། སྒྲུབ་པའི་གཏམ་འགའ་འདིར་གླེངས་སོ། །
གྲུབ་མཐའ་ཐམས་ཅད་ཀྱི་ཁུངས་དང་འདོད་ཚུལ་སྟོན་པ་ལེགས་བཤད་ཤེལ་གྱི་མེ་ལོང་ལས། བཀའ་བརྒྱུད་པའི་གྲུབ་མཐའ་བྱུང་ཚུལ་བཤད་ཟིན་ཏོ།། །།
《ཐུའུ་བཀྭན་གྲུབ་མཐའ》ལས་བཏུས།
སྡེ་ཚན་འདིའི་ནང་དུ་བར་སྐབས་སུ་ཤོག་ངོས་སམ་བརྙན་རིས་མི་འདུག།


c: text/html

text:
ལེའུ་དགུ་པ།
དམག་ཐག་ཆོད་པ།
རྩོམ་པ་པོ། ཆུང་ཚེ་རིང་།
སྤེལ་ས། བོད་ཀྱི་དུས་བབ།
སྤེལ་དུས། ༢༠༡༦།༢།༡༧ ལྷག་དཀར།
༄༅།། ཧྥ་རན་སིས་ཨ་རིར་མངོན་གསལ་དུ་དམག་རོགས་བྱ་རྒྱུའི་གསལ་བསྒྲགས་བྱས་པ་ཐོས་སྐབས། ཝ་ཤིང་ཊོན་དཔུང་དམག་དང་བཅས་པ་ཤིན་ཏུ་དགའ་ནས་ནམ་མཁར་རྟེན་འབྲེལ་གྱི་མེ་སྒྱོགས་འཕངས་ཤིང་། ངག་ནས་ཧྥ་རན་སིའི་རྒྱལ་པོ་སྐུ་ཚེ་བརྟན་པ་ཤོག་ཅེས་འབོད་སྒྲ་བསྒྲགས། དེ་དང་མཉམ་དུ་དམག་མི་འགའ་ཞིག་གིས། དམག་སྤྱི་ཆེན་མོ་ཝ་ཤིང་ཊོན་སྐུ་ཚེ་བརྟན་པར་ཤོག་ཅེས་ཀྱང་བསྒྲགས། ཨ་རི་བ་ཀུན་དང་འདྲ་བར་ཝ་ཤིང་ཊོན་དང་ཁོང་གི་དམག་མི་ཚོའི་སེམས་ལ་རྒྱལ་ཁའི་རེ་བས་ཁེངས།
དབྱིན་ཇིའི་དམག་དཔུང་གིས་གནས་ཚུལ་དེ་ཐོས་སྐབས་སེམས་ཁྲལ་ལངས། ཁོང་ཚོས་ཧྥ་རན་སིའི་དམག་གྲུ་ཨ་རིའི་ནང་ཡོང་གི་ཡོད་པ་ཐོས་སྐབས། མུ་མཐུད་ནས་གྲོང་ཁྱེར་ཧྥེ་ལ་རྡ་ཕི་ཡ་བཟུང་སྟེ་བསྡད་ན། ཨ་རི་དང་ཧྥ་རན་སིའི་དམག་གིས་ཁོང་ཅག་མཐའ་བསྐོར་ཏེ་ཚུར་རྒོལ་བྱ་ཉེན་ཡོད་པར་འཇིགས་ནས་གྲོང་ཁྱེར་ནིའུ་ཡོག་གི་ཕྱོགས་སུ་དམག་རྣམས་ཕྱིར་འཐེན་བྱས། སྐབས་དེར་ཝ་ཤིང་ཊོན་གྱི་དཔུང་དམག་རྣམས་ཀྱང་རི་གྲོང་ནས་བབས་ཏེ། དབྱིན་དམག་གར་འགྲོ་གར་འདུག་ལ་ལྟ་ཞིབ་ཆེད་བྱང་ཕྱོགས་སུ་དཔུང་སྐྱོད་བྱས།
དུས་སྐབས་འདིར་དབྱིན་ཇིའི་གྲོས་ཚོགས་ནང་གི་འཐུས་མི་མང་པོ་ཞིག་ནི། བར་ལམ་གྱི་འགྲོ་སོང་ཆེ་བའི་དམག་འཁྲུག་མང་པོས་ཡིད་སུན་ཏེ། ཨ་རི་དང་དབྱིན་ཇིའི་བར་གྱི་དམག་འཁྲུག་དེ་མཇུག་བསྒྲིལ་བར་འདོད་ཀྱང་། དབྱིན་ཇིའི་རྒྱལ་པོ་དང་ཁོང་གི་ཕྱོགས་གཏོགས་ཁག་ནི་ཨ་རིའི་ནང་གི་མི་སེར་སྤེལ་ཡུལ་གཞིས་ཆགས་ཁག་རང་ལག་ནས་ཤོར་དུ་འཇུག་འདོད་མེད་པས། དམག་བྱུས་གསར་པ་ཞིག་ལ་བསམ་བློ་བཏང་། དེ་ཡང་ད་ཕན་གྱི་དབྱིན་ཇི་དང་ཨ་རིའི་བར་གྱི་དམག་འཁྲུག་རྣམས་གཙོ་བོ་གྲུ་ཁ་ཆེ་ཁག་ཏུ་བྱུང་ཞིང་། གྲུ་ཁ་ཆེ་ཁག་དེ་ཚོ་དབྱིན་ཇིའི་དཔུང་སྟོབས་ཀྱིས་བཟུང་སྟེ་རྒྱལ་ཁ་བླངས་མ་ཐག་ཏུ། ཝ་ཤིང་ཊོན་གྱི་དམག་དཔུང་རྣམས་ས་ཆ་གཞན་ལ་བྱོལ་ནས། གོ་སྐབས་བརྙེད་ཚེ་སླར་འཐབ་ཏུ་ཡོང་བས། དམག་འཁྲུག་གི་མཇུག་བསྒྲིལ་བའི་སྐབས་མེད། དམག་འཁྲུག་དེ་དག་ཀྱང་གཙོ་བོ་ཨ་རིའི་བྱང་ཕྱོགས་ས་ཁུལ་ཁག་ཏུ་བྱུང་བས། ད་ཆ་དབྱིན་ཇིའི་ངོས་ནས་ཨ་རིའི་ལྷོ་ཁུལ་གཞིས་ཆགས་གནས་ཡུལ་དུ་དམག་དཔུང་ཕོན་ཆེ་བཏང་སྟེ་དབང་སྒྱུར་བྱས་ན། ལྷོ་ཁུལ་དུ་དབྱིན་ཇིར་དགའ་བའི་“རྒྱལ་ཞེན་པ་”མང་པོ་ཡོད་པ་དེ་དག་གིས་དབྱིན་དམག་དང་བསྡེབས་ཏེ། ངེས་པར་འཐབ་པར་ངེས་ཤིང་། དེ་ལྟར་བྱས་ན། ལྷོ་ཁུལ་ནས་རིམ་པས་བྱང་ཁུལ་ཡོངས་རྫོགས་དབང་དུ་བསྡུ་ཐུབ་པའི་ཚོད་རྩིས་བྱས། ལྷོ་ཁུལ་དབྱིན་དམག་གི་སྤྱི་ཁྱབ་དམག་དཔོན་དུ་ཁཱོན་ ཝ་ལི་སི་(Cornwallis)ཞེས་པ་ཞིག་ཆེད་དུ་བསྐོས།
དབྱིན་ཇིའི་རྒྱལ་པོས་ཚོད་དཔག་བྱས་པ་ལྟར། ཐོག་མའི་དུས་སུ་ཨ་རིའི་ལྷོ་ཁུལ་ནས་དབྱིན་དམག་ལ་རྒྱལ་ཁ་མང་པོ་གཅིག་རྗེས་གཉིས་མཐུད་དུ་ཐོབ་པ་དཔེར་ན། ༡༧༧༩ ལོར་དབྱིན་དམག་གིས་མངའ་སྡེ་འཇོར་ཇི་ཡ་(Georgia)ཚེགས་མེད་དུ་བླངས་ཤིང་། ༡༧༨༠ ལོའི་ཟླ་བ་ལྔ་པར་ལྷོ་ཁ་རོ་ལི་ནའི་(South Carolina)ཆར་གཏོགས་པའི་གྲོང་ཁྱེར་ཆར་ལེ་ས་ཊོན་(Charleston)བླངས་ཏེ་ཨ་རིའི་དམག་མི་སྟོང་ཕྲག་ལྔ་གསོན་བཟུང་བྱས། ཨ་རི་བ་ཚོར་མཚོན་ན་དེ་ནི་ཕམ་ཉེས་ཆེ་ཤོས་ཀྱི་དམག་འཁྲུག་ཅིག་རེད། དེ་ལྟར་མི་རིང་བར་ལྷོ་ཁ་རོ་ལི་ན་ཡོངས་རྫོགས་དབྱིན་ཇིའི་དབང་འོག་ཏུ་ཤོར།
ལྷོ་ཁུལ་གྱི་གཏམ་མི་སྙན་པ་རྣམས་ཐོས་པས་བྱང་ཕྱོགས་སུ་ཝ་ཤིང་ཊོན་དཔུང་དམག་རྣམས་སེམས་ངལ་ཆེན་པོའི་ངང་གནས། ལོ་སྔ་མའི་དགུན་དུས་སུ་ཝ་ཤིང་ཊོན་དཔུང་དང་བཅས་པར་རི་གྲོང་ཧྥོར་ཇི་ནས་དཀའ་ཚེགས་ཤིན་ཏུ་ཆེན་པོ་འཕྲད་ཚུལ་དེ། ལོ་རྒྱུས་ཐོག་གྲགས་ཆེ་ཡང་། དེ་གའི་རྗེས་ཏེ་ཕྱི་ལོ་ ༡༧༧༩-༡༧༨༠ ལོའི་དགུན་དུས་སུའང་དཀའ་ངལ་ཧ་ཅང་ཆེན་པོ་འཕྲད། ལོ་དེར་དམག་འཐབ་མང་པོ་བྱ་དགོས་མ་བྱུང་ཡང་། ལོ་སྔ་མ་ལས་ཆེ་བའི་གངས་འཚུབ་མང་པོ་དང་། བཟོད་པར་དཀའ་བའི་གྲང་ངར། རུས་པའི་གསེང་ལའང་འཛུལ་སྙམ་བྱེད་པའི་རླུང་ཡན་བསྟུད་མར་བྱུང་བས། ལོ་སྔ་མ་ལྟར་འཕྲལ་སེལ་གྱི་སྡོད་ཁང་བསྐྲུན་པའི་གོ་སྐབས་ཙམ་ཡང་མ་བྱུང་། དམག་མི་ཡོངས་རས་གུར་འོག་ཏུ་ཉལ་ཅིང་། རས་གུར་དེ་ཡང་རླུང་གིས་ཡང་ཡང་འཁྱེར་བ་དང་། གངས་ཀྱིས་བཏིབ་པ་སོགས་གང་ལྟར་གྲང་ངད་ལས་སྐྱོབས་བྱེད་ཅིག་ཏུ་གྱུར་བ་དཀོན། གོང་དུ་ཐེངས་འགའ་གླེང་ཟིན་པའི་དམག་མི་གཞོན་ནུ་འཇོ་སེབ་ མར་ཏིན་ཞེས་པ་སྐབས་དེ་དུས་ཀྱང་ཝ་ཤིང་ཊོན་གྱི་དམག་མིའི་ཁོངས་སུ་ཡོད་པས། དེས་བྲིས་པའི་ཉིན་ཐོའི་ནང་། གྲང་ངར་གྱི་ཤུགས་ཀྱིས་ལུས་པོ་དུམ་བུར་འགྲོ་ལ་ཁད་བྱེད་ཅིང་། བཟའ་རྒྱུ་དཀོན་པས། ཁོང་དང་ཁོང་གི་རོགས་ཟླ་ཚོས་ཐེངས་གཅིག་ཀོ་ལྷམ་བཙོས་ཏེ་བཟའ་དགོས་བྱུང་བའང་བྲིས་འདུག །ཝ་ཤིང་ཊོན་གྱིས་སྔར་བཞིན་ཨ་རིའི་ལྷན་ཚོགས་ལ་བདེ་སྡུག་སྙན་སེང་ཞུས་ཏེ། དམག་མཁོའི་མཐུན་རྐྱེན་གང་མྱུར་གཏོང་ཐབས་ཡོང་བའི་རེ་བ་བཏོན་ཀྱང་གྲུབ་འབྲས་མ་སོན། ཨ་རིའི་མི་མང་གིས་ཀྱང་རོགས་རམ་དེ་ཙམ་མ་བྱས། ཐ་མ་ཝ་ཤིང་ཊོན་འུ་ཐུག་སྟེ། ཉེ་འགྲམ་གྱི་གྲོང་གསེབ་ཁག་ནང་སོང་སྟེ་ཟས་རིགས་བླངས་ཤིང་། གང་བླངས་པའི་སྐྱིན་ཚབ་འཇལ་ཐུབ་མིན་མི་ཤེས་ཀྱང་། དམག་འཁྲུག་མཇུག་སྒྲིལ་རྗེས་སྐྱིན་པ་སྤྲོད་ངེས་ཡིན་ཞེས་ཁས་ལེན་དང་སྦྲགས་ཞིང་པའི་ས་ནས་གང་བླངས་པ་རྣམས་རེ་རེ་བཞིན་ཐོ་རུ་བཀོད།
དབྱིན་ཇིའི་དམག་དཔུང་གིས་ཨ་རིའི་ལྷོ་ཁུལ་དུ་དམག་འཐབ་བྱས་ཏེ་རྒྱལ་ཁ་མུ་མཐུད་གཅིག་མཇུག་གཉིས་མཐུད་དུ་བླངས་ཤིང་། ཁོང་ཚོས་ལྷོ་ཁུལ་གྱི་ས་ཆ་མང་པོར་དབང་བསྒྱུར་བ་དང་མཉམ་དུ། ས་ཁུལ་དེ་ཚོར་གནས་པའི་ཨ་རི་བའི་སྤྱི་ཚོགས་ཁྲོད་དུ་རྙོག་གྲ་ཆེན་པོ་ཆགས། དེ་ཡང་ཨ་རི་བའི་ནང་གི་མི་མང་པོ་ཞིག་གིས་དབྱིན་ཇིའི་རྒྱལ་ཁབ་དེ་རང་གི་མེས་རྒྱལ་དུ་བརྩི་བཞིན་ཡོད་པས། དེ་ཚོ་དབྱིན་ཇིའི་དམག་དཔུང་ནང་ཞུགས་པ་དང་། དབྱིན་ཇིའི་དམག་དཔུང་ལ་རྒྱབ་སྐྱོར་བྱེད་པས། ཁོང་ཚོ་དང་ཨ་རི་རང་བཙན་རྩོད་མཁན་ཚོའི་དབར་མི་མཐུན་པར་གྱུར། མི་མཐུན་པ་དེ་ཡང་སྤྱིར་བཏང་གི་ལྟ་བ་མི་མཐུན་པ་ཙམ་མ་ཡིན་པར། དགྲ་དང་རང་ཕྱོགས་བར་གྱི་འགལ་ཟླ་ཡིན་པས། གྲོགས་པོ་དང་གྲོགས་པོའི་བར་དང་། གཅེན་པོ་དང་གཅུང་པོའི་བར། ཕ་མ་དང་བུ་ཕྲུག་གི་བར་དུ་ཁྱོད་ཤི་ང་གསོན་གྱི་འཐབ་རྩོད་དྲག་པོ་བྱུང་།
དབྱིན་ཇིའི་དམག་དཔོན་ཁཱོན་ ཝ་ལི་སིའི་དཔུང་དམག་རྣམས། ལྷོ་ཁ་རོ་ལི་ན་ནས་རིམ་གྱིས་བྱང་ཁ་རོ་ལི་ནའི་ཕྱོགས་སུ་ཡོང་། དེ་ཡང་བྱང་ཁ་རོ་ལི་ནར་ཚད་པ་དང་རློན་ཤས་ཆེ་ཞིང་། ན་འདམ་མང་བས་དེ་ཚོ་བརྒྱུད་དེ་ཡོང་སྐབས་དཀའ་ཚེགས་ཇེ་ཆེར་གྱུར། མ་གཞི་ས་ཁུལ་དེ་ཉིད་“རྒྱལ་ཞེན་པ་”མང་བའི་ས་ཁུལ་ཡིན་རུང་། རང་བཙན་དོན་གཉེར་བའི་ཚོགས་པ་ཆུང་ཆུང་ཁག་གིས་དབྱིན་ཇིར་ངེས་མེད་འཇབ་རྒོལ་བྱེད་འགོ་བཙུགས། དེ་འདྲའི་ཚོགས་
པའི་འགོ་བྱེད་དམག་མི་ཟུར་པ་གཅིག་གི་མིང་ངོ་མར་ཧྥ་རན་སི་སེ་ མཱ་རོན་(Francis Marion)ཟེར་ཡང་། ཁོང་གཟུགས་སྟོབས་ཆུང་ཞིང་། རོགས་ཚོ་དང་མཉམ་དུ་ན་འདམ་དང་། ཤིང་ནགས། བྲག་རྡོ་སོགས་ཀྱི་གསེང་ནས་གློ་བུར་དུ་ཐོན་ཏེ་འཇབ་རྒོལ་བྱེད་པས། སྤྱི་ཚོགས་ཐོག་ཁོང་ལ་ན་འདམ་ཝ་མོ་(Swamp Fox)ཞེས་འབོད། ན་འདམ་ཝ་མོ་དང་ཁོང་གི་འཐབ་གྲོགས་ཚོའི་འཇབ་རྒོལ་བྱེད་སྟངས་དེ། ཨ་རིའི་གདོད་མའི་མི་རིགས་ཚོའི་ས་ནས་སྦྱངས་པར་གྲགས། དབྱིན་ཇིའི་དམག་དཔུང་རྣམས་ནི་སྦྱོང་བརྡར་དང་གོ་མཚོན། མི་གྲངས་བཅས་གང་ལ་གཞིགས་ཀྱང་འཛམ་གླིང་ནང་རྩེ་ཕུད་ཡིན་པ་མ་ཟད། དམག་སར་ཕན་ཚུན་ཁ་གཏད་ཀྱིས་འཛིང་དགོས་ན་འགྲན་པའི་ཟླ་དང་བྲལ་ན་ཡང་། ན་འདམ་ཝ་མོའི་ཚོགས་པས། གློ་བུར་ཐོག་རྒྱག་ཏུ་གང་ཞིག་ནས་ཐོན་ཡོང་སྟེ་དབྱིན་དམག་གང་ཐུབ་བསད་རྨས་བཏང་རྗེས། སླར་ན་འདམ་དང་ནགས་གསེབ་ཏུ་བྲོས་ཡིབ་བྱེད་པས། དབྱིན་དམག་རྣམས་དེ་འདྲའི་འཇབ་རྒོལ་ལ་འཇིགས་ཤིང་ཅི་བྱེད་མི་ཤེས་པར་གྱུར།
ཕྱི་ལོ་ ༡༧༨༡ ཟླ་བ་ ༣ ཚེས་ ༡༥ ཉིན་བྱང་ཁ་རོ་ལི་ནའི་ཁོངས་གཏོགས་ས་གནས་གྷུལ་ཧྥོར་ཌི་ ཀོར་ཌི་ཧའོ་སེ་(Guilford Courthouse)ཞེས་པར་དབྱིན་ཇི་དང་ཨ་རིའི་དབར་དམག་འཁྲུག་ཆེན་པོ་ཞིག་བྱས། དམག་འཁྲུག་དེའི་ནང་དབྱིན་ཇིའི་དམག་མི་ ༢༡༠༠ ཡིས། ཨ་རིའི་དམག་མི་ ༤༥༠༠ ལ་འཐབ་སྟེ་དབྱིན་ཇིར་རྒྱལ་ཁ་ཐོབ་ཀྱང་། དམག་མི་བརྒྱ་ཆ་ ༢༧ བརྒལ་བ་རྩ་མེད་དུ་སོང་བས་དམག་ཤུགས་ཉམས། དེར་བརྟེན་དབྱིན་ཇིའི་དམག་སྤྱི་ཁཱོན་ ཝ་ལི་སིའི་དཔུང་དམག་རྣམས་ལོ་དེའི་དཔྱིད་ཀ་ཡུལ་འཇོར་ཇི་ཡར་ཕྱིར་འཐེན་བྱས་ཏེ་དཔུང་ཤུགས་ཆེ་རུ་བཏང་། ཕྱི་ཟླ་བརྒྱད་པར་ཁོང་དཔུང་དམག་དང་བཅས་པ་དམག་འཁྲུག་གིས་ངལ་ཞིང་དུབ་པར་གྱུར་པས། ཡུལ་ཝིར་ཇི་ནི་ཡའི་(Virginia )སའི་ཆ་ཡོག་ཊོང་(Yorktown)ཞེས་པར་དམག་མི་བརྒྱད་སྟོང་དང་བཅས་ངལ་གསོ་བར་སོང་སྟེ། ས་དེར་རྫོང་ཞིག་ཀྱང་བསྐྲུན་འགོ་ཚུགས་བཞིན་གནས།
ཕྱིས་ཀྱི་དཔྱད་ཞིབ་པ་ཚོས། དབྱིན་དམག་རྣམས་ཡོག་ཊོང་ལ་གནས་བཅས་པ་དེ་ནི་དམག་བྱུས་ཀྱི་ཆ་ནས་ནོར་འཁྲུལ་ཆེས་ཆེ་བ་ཞིག་ཏུ་བརྩི། རྒྱུ་མཚན་ནི་ཡོག་ཊོང་གི་རྒྱབ་ངོས་རྒྱ་མཚོར་ཐུག་པས། ཨ་རིས་སྐམ་ས་ནས་དཔུང་ཆེན་པོ་དྲངས་ཚེ་བྲོས་ཐར་བ་དཀའ། དབྱིན་ཇིའི་དམག་སྤྱི་ཁཱོན་ ཝ་ལི་སིས་ཉེན་ཁ་དེ་ཡོད་པ་ཤེས་ཀྱང་། གྲོང་ཁྱེར་ནིའུ་ཡོག་ནས་དབྱིན་དམག་གི་གྲུ་གཟིངས་མྱུར་དུ་འབྱོར་ངེས་པ་དང་། གྲུ་གཟིངས་ཡོད་ན། དཀའ་ངལ་འཕྲད་དུས་དམག་མི་མཚོ་ཐོག་ནས་ཕྱིར་འཐེན་བྱས་ཆོག་པའི་ཁོག་རྩིས་བརྒྱབ། འོན་ཀྱང་ནིའུ་ཡོག་ནས་མཚོ་གྲུ་མ་སླེབས།
དུས་སྐབས་དེར་ཨ་རིའི་དམག་སྤྱི་ཆེན་མོ་ཝ་ཤིང་ཊོན་དང་ཧྥ་རན་སིས་ཨ་རིར་མངགས་པའི་དམག་སྤྱི་ཆེན་མོ་ཨོ་ཤམ་བྷིའུ་(Rochambeau)གཉིས་ཀ་ཨ་རིའི་བྱང་ཁུལ་དུ། འུ་ཐུག་ཐབས་ཟད་ལྟ་བུའི་ཚུལ་དུ་གནས། ཧྥ་རན་སིས་དེ་ཕན་ཨ་རིར་དངུལ་དངོས་དང་དམག་དཔུང་གི་རོགས་རམ་ཧ་ཅང་ཆེན་པོ་གནང་རུང་དམིགས་ཡུལ་ལྟར་གྱི་གྲུབ་འབྲས་ཆེར་མ་སོན། འུ་ཐུག་དང་དངངས་འཚབ་འོག་གནས་པའི་དམག་སྤྱི་ཆེན་མོ་གཉིས་ཀྱིས་དབྱིན་ཇིའི་དམག་སྤྱི་ཆེན་མོ་ཁཱོན་ ཝ་ལི་སི་དཔུང་དམག་དང་བཅས་པ་ཡོག་ཊོང་དུ་གནས་ཡོད་པ་ཤེས་པས། ཁོང་གཉིས་ཀྱིས་བྱང་ནས་ལྷོ་རུ་མྱུར་སྐྱོད་ཀྱིས། ཨ་རིའི་དམག་དཔུང་གིས་མདུན་ཕྱོགས་སྐམ་ས་ནས་དཔུང་འཇུག་དང་། ཧྥ་རན་སིའི་མཚོ་དམག་གིས་རྒྱབ་ཕྱོགས་ནས་བཀག་སྟེ། དབྱིན་ཇིའི་དམག་དཔུང་རྩ་མེད་གཏོང་རྒྱུའི་དམག་བྱུས་བཤམས།
དམག་བྱུས་དེ་ལེགས་ཀྱང་ཉེན་ཁ་ཡང་ཆེ་བ་ཞིག་སྟེ། ཧྥ་རན་སི་དང་ཨ་རིའི་དམག་དཔུང་རྣམས་བྱང་ཁུལ་ནས་ལྷོ་ཁུལ་དུ་ཧ་ཅང་གསང་སྟབས་ངང་མྱུར་བགྲོད་བྱ་དགོས་ཤིང་། གལ་ཏེ་ནིའུ་ཡོག་དང་། ཡོག་ཊོང་ལ་ཡོད་པའི་དབྱིན་དམག་གིས་དེའི་སྐོར་ཕྲ་མོ་ཙམ་ཡང་ཤེས་ཚོར་བྱུང་ཚེ། བྱུས་ཆེན་དེ་མ་ཉིད་དུ་ཕམ་ཉེས་སུ་འགྲོ་བར་ངེས་པ་རེད། གཞན་ཡང་སྐབས་དེར་སྟོན་དུས་ཀྱི་ཆར་རླུང་དྲག་པོ་ལྡང་བའི་སྐབས་ཡིན་པས། ཧྥ་རན་སིའི་གྲུ་གཟིངས་རྣམས་ལམ་བར་ནས་མཚོ་རླབས་དྲག་པོས་བསྣུབས་ཉེན་ཡང་ཡོད་སྟབས། ནམ་རྒྱུན་བློ་ཁོག་ཆེ་བའི་དམག་སྤྱི་ཝ་ཤིང་ཊོན་ཡང་། ཚ་གི་ཚིག་གེར་གྱུར།
ཡིན་ན་ཡང་བྱ་བ་ལམ་དུ་སོང་བ་ཞིག་ལ། སྐམ་ས་ནས་སོང་བའི་ཨ་རིའི་དམག་དཔུང་དང་། མཚོ་ཐོག་ནས་སོང་བའི་ཧྥ་རན་སིའི་དམག་དཔུང་གཉིས་ཀར་དཀའ་ཚེགས་དང་ཉེན་ཁ་ཅི་ཡང་མ་འཕྲད་པར་ཡོག་ཊོང་དུ་དུས་མཉམ་ལྟ་བུར་སླེབས་ཏེ། དབྱིན་ཇིའི་དམག་སྤྱི་ཁཱོན་ ཝ་ལི་སི་དཔུང་དང་བཅས་པའི་མཐའ་ཀུན་ནས་བསྐོར་ཏེ་ཕྱི་ལོ་ ༡༧༨༡ ཟླ་བ་ ༡༠ ཚེས་ ༩ ཉིན་ནས་ཕན་ཚུན་མེ་མདའ་དང་སྒྱོགས་འཕེན་འགོ་ཚུགས། དེ་ཡང་ཨ་རི་དང་ཧྥ་རན་སི་གཉིས་ཀས་དཔུང་ནུས་གཅིག་ཏུ་བསྒྲིལ་ཏེ་དབྱིན་ཇིའི་དམག་དཔུང་ལས་རྣམ་པར་རྒྱལ་བར་འདོད་པས། ཉིན་དེ་ཁོ་ནར་སྒྱོགས་མདེལ་ ༣༦༠༠ དབྱིན་ཇིའི་དམག་དཔུང་གི་ཕྱོགས་ལ་འཕངས་ཤིང་། དབྱིན་ཇིས་ཀྱང་དེ་བཞིན་དུ་ཚུར་འཕངས་ཏེ་མི་བསད་རྨས་མང་པོ་བྱས། དམག་མི་ལོ་གཞོན་འཇོ་སེབ་ མར་ཏིན་གྱི་ཉིན་ཐོའི་ནང་དུ། ངའི་འཁྲིས་ཀྱི་མི་ཞིག་གི་མགོ་ལ་མེ་མདེལ་ཕོག་སྟེ་རྐང་པའི་འགྲམ་དུ་འགྱེལ་ནས་ཆོ་ངེ་དྲག་པོ་བཏོན་སོགས་བྲིས་སྣང་། དེ་ལྟར་ཉིན་མཚན་སྦྲེལ་ཏེ་གཟའ་འཁོར་གཅིག་ལྷག་གི་རིང་། རྒྱུན་མཐུད་དུ་དམག་འཐབ་པའི་མཐར། དབྱིན་ཇིའི་དམག་མི་མང་པོ་རྨས་ཤིང་། བཟའ་བཅའ་རྫོགས་པའི་དབང་གིས་འུ་ཐུག་ཐབས་ཟད་ནས་ཟླ་བ་ ༡༠ ཚེས་ ༡༧ ཉིན་གྱི་ཞོགས་པ་དབྱིན་ཇིའི་དམག་སྒར་ནང་ནས་རྔ་སྒྲ་གྲགས་ཡོང་བས། མེ་མདའ་འཕེན་མཚམས་ཆད། རྔ་སྒྲ་ཇེ་ཆེར་སོང་བ་དང་མཉམ་དུ་དབྱིན་དམག་གིས་རུ་སྒྲིག་བཞིན་དར་ཆ་དཀར་པོ་ཞིག་འཕྱར། དེ་ནི་དབྱིན་ཇིའི་དམག་མིས་མགོ་བསྒུར་བའི་རྟགས་རེད།
ཉིན་གཉིས་ཀྱི་རྗེས་སུ། ཧྥ་རན་སིའི་དམག་མི་རྣམས་ཀྱིས་གཙང་ལ་བརྗིད་ཉམས་ལྡན་པའི་དམག་ཆས་གྱོན་ཏེ་ལམ་གྱི་གཡོན་ཕྱོགས་སུ་རུ་བསྒྲིགས་པའི་ཐ་མ་རུ་དམག་སྤྱི་ཆེན་མོ་ ཨོ་ཤམ་བྷིའུ་ལངས། ལམ་གྱི་གཡས་ཕྱོགས་སུ་དམག་ཆས་འཛོར་པོ་གྱོན་པའི་ཨ་རིའི་དམག་མི་རྣམས་རུ་སྟར་བསྒྲིགས་པའི་ཐོག་མ་རུ་དམག་སྤྱི་ཆེན་མོ་ཝ་ཤིང་ཊོན་རྟ་ལ་བཞོན་ཏེ་གནས། དམག་གི་རུ་སྟར་དེ་གཉིས་ཀྱི་རིང་ཐུང་ལ་སྤྱི་ལེ་གཅིག་དང་ཕྱེད་ཙམ་ཡོད། དེ་ནས་དབྱིན་ཇིའི་དམག་མི་ཚོ་མཁར་རྫོང་གི་ཕྱི་ལ་ཐོན་ནས་རང་གི་མེ་མདའ་ས་ལ་བཞག་སྟེ། ཨ་རི་དང་ཧྥ་རན་སིའི་དམག་མིའི་རུ་སྟར་གྱི་དཀྱིལ་ནས་ག་ལེར་གོམ་བགྲོད་ཀྱིས་སོང་། དེ་ལྟར་འགྲོ་སྐབས་དབྱིན་དམག་ལ་ལ་སེམས་སྐྱོ་ནས་མིག་ཆུ་ཤོར་ཞིང་། ལྷག་པར་ཨ་རིའི་དམག་མི་ཁ་སྟབས་ཞན་པོ་དེ་ཚོར་དམག་ཤོར་བར་ངོ་ཚ་ཁ་སྐྱེངས་བྱུང་བ་ལྟ་བུས། ངོ་གདོང་ཨ་རིའི་རུ་སྟར་ཕྱོགས་སུ་ལྟ་བར་མ་ནུས་པར། ཚང་མས་ཧྥ་རན་སིའི་རུ་སྟར་ལ་ངོ་བསྟན་ཏེ་སོང་། ཡོག་ཊོང་གི་དམག་འཁྲུག་ནང་། ཨ་རིར་རྒྱལ་ཁ་ཐོབ་པ་དེས། ཨ་རི་དང་དབྱིན་ཇིའི་བར་ལོ་མང་རྒྱུན་མཐུད་པའི་དམག་འཁྲུག་གི་མཇུག་ཡོངས་སུ་བསྒྲིལ་ཞིང་། འཇོར་ཇི་ ཝ་ཤིང་ཊོན་སོགས་ཀྱི་བསམ་འདུན་མངོན་གྱུར་བྱུང་བའི་ལེའུ་སྟེ་དགུ་པ་རྫོགས་སོ།། །།
ཨ་རིའི་གསར་བརྗེར་ཁ་ཡོད་ལག་ཡོད་ཀྱི་གྲུབ་འབྲས་ཐོབ་སྟེ་མངའ་དབང་ཡོངས་རྫོགས་ལྡན་པའི་རང་བཙན་རྒྱལ་ཁབ་ཅིག་ཏུ་གྱུར་ཚུལ་གཟིགས་པར་འདོད་ན། ལེའུ་བཅུ་པ། རང་བཙན་གྱི་རྒྱལ་ཁབ་ཅེས་པར་གཟིགས་རོགས་ཞུ།།
(རྩོམ་ཡིག་འདི་བྲིས་ཚར་རིམ་བཞིན་ལྷག་དཀར་ནམ་ཡིན་ལ་རིམ་ཅན་དུ་སྤེལ་བ་ཞིག་ཡིན། དུས་ཚོད་དཀོན་པའི་དབང་གིས་ཚིག་དོན་གཉིས་ཀར་སྐྱོན་ཆ་ཡོད་ངེས་པས། ཀློག་པ་པོ་ཚོས་ཡིག་ནོར་གཅིག་མཐོང་ཡང་གཤམ་དུ་མཆན་གྱི་ཚུལ་དུ་བཀོད་དེ་བཟོ་བཅོས་ཀྱི་རོགས་རམ་གནང་རོགས། གཞན་ཡང་རྩོམ་འདི་བཀླགས་པ་ལས་བྱུང་བའི་མྱོང་ཚོར་དང་བསམ་ཚུལ་ག་རེ་བྱུང་ཡང་གཤམ་དུ་མཆན་གྱི་ཚུལ་དུ་བཀོད་ན་དགའ་བསུ་ཡོད། ཐུགས་རྗེ་ཆེ།)
Leave a Reply
བརྙན།
སྒྲ
དྲ་འབྲེལ།
བརྗོད་བྱ་གསར་པ།
རིག་པ་གསར་ཤོས།
སྡོམ་གྲངས།
- སྤྱིའི་སྤེལ་གྲངས། (༡༣)
- སྤྱིའི་མཆན་གྲངས། (༥༩)
- སྤྱིའི་ཀློག་གྲངས། (༥༨༧༨)

robotstxt: allowed

filter: keep


text:
གླུ་གར་རིག་གནས་དང་དམངས་ཁྲོད་རྩེད་མོ།
གླུ་གར་རིག་གནས་ནི་རྫ་ཆུ་ཁའི་དམངས་ཁྲོད་དུ་དར་ཁྱབ་ཤིན་ཏུ་ཆེ་ཞིང་འབྲོག་དམངས་ཀྱི་འཚོ་བའི་གྲུབ་ཆ་གལ་ཆེན་ཞིག་ཏུ་གྱུར་པའི་སྒྱུ་རྩལ་རིག་གནས་ཀྱི་དགོས་འདོད་ནོར་བུ་ཞིག་ཡིན། དེ་ལ་རི་གླུ་དང་རོགས་གླུ། ཁྲམ་གླུ། རྔོན་གླུ། གླུ་ཤགས། གཞས། སྐོར་བྲོ། དམངས་ཁྲོད་རྡུང་ལེན་སོགས་གྲངས་མང་། མདོར་ན་རྫ་ཆུ་ཁ་རང་གི་དམངས་ཁྲོད་གླུ་ཚིག་ཅིག་ཏུ། ངའི་ཕ་ཡུལ་རྫ་ཆུ་ཁ་བ་ཡིན། །ཁ་ལ་གཞས་སྦྲང་ཆར་འབབ་འབབ་ཡིན། །ཞེས་པ་ནི་རང་རྒྱུས་རང་ལ་ཡོད་པ་ལྟར་རང་གི་རང་བཞིན་བསོང་པོར་བརྗོད་པའི་སྐད་ཆ་ཚིག་ཉུང་གོ་བདེ་ཞིག་ཡིན། དམངས་ཁྲོད་ཀྱི་གླུ་གཞས་དེ་དག་གི་ངག་གི་དབྱངས་རྟ་དང་། ཚིག་གི་སྒྱུ་རྩལ། དོན་གྱི་ཟབ་ཚད་ཀྱི་གསེང་རུམ་རེ་རེའི་ཁྲོད་ནས་འབྲོག་དམངས་ཀྱི་དགའ་སྐྱོ་ཆགས་སྡང་གི་འཚོ་བ་དང་། ལྷན་སྐྱེས་ཀྱི་ཤེས་རབ། འཚོ་བའི་གོམས་སྲོལ། ངལ་རྩོལ་གྱི་སྙིང་སྟོབས་སོགས་མངོན་སུམ་དང་མངོན་སུམ་མ་ཡིན་པའི་ངང་ནས་གསལ་ལེར་མཚོན་པའམ་གོ་ཐུབ་པ་ཞིག་ཡིན་ནོ། །དེ་བཞིན་གྱོན་ཆས་དང་སྟངས་སྟབས་སོགས་གཞན་དང་ཐུན་མོང་མ་ཡིན་པའི་ཁྱད་ཆོས་གང་མང་འཛོམས་པའི་རྫ་ཆུ་ཁའི་སྐོར་བྲོའི་སྟངས་སྟབས་ཀྱི་སྒེག་ཉམས་རེ་རེའི་ཁྲོད་ནས་རྩྭ་ཐང་གི་མི་རིགས་ཤིག་གིས་ཚེ་སྲོག་གི་འཚོ་བ་དང་། རང་གི་ཕ་གཞིས་ལ་བཅངས་པའི་ལྷད་མ་འདྲེས་པའི་བརྩེ་དུང་དང་སྤྲོ་བ་སོགས་རང་ཤུགས་ཀྱིས་ཚོར་ཞིང་མཐོང་ཐུབ་པར་མ་ཟད། ཆེད་མཁས་པ་ཚོས་རྫ་ཆུ་ཁའི་སྐོར་བྲོའི་སྟངས་སྟབས་རེ་རེའི་ཁྲོད་ནས་ལོ་ངོ་སྟོང་ལྷག་གི་སྔོན་རོལ་གྱི་བོད་བཙན་པོའི་དུས་ཀྱི་དམངས་ཁྲོད་ཀྱི་གདོད་མིའི་མཆོད་འབུལ་གྱི་རྣམ་པ་ངང་གིས་རྟོགས་ཐུབ་ཅིང་། རྗེས་སོར་མཆོད་འབུལ་གྱི་བྱེད་སྒོའི་རྣམ་པ་དེ་དག་ལོ་རབས་དང་དུས་རབས་མང་པོ་ཞིག་བརྒྱུད་དེ་འཕེལ་རྒྱས་དང་འཕོ་འགྱུར་བྱུང་སྟེ་ད་ལྟའི་དུས་འདིར་སླེབས་དུས་རྒྱ་ཆེའི་ཞིང་འབྲོག་མི་དམངས་ཀྱི་འཚོ་བར་འབྲལ་ཐབས་མེད་པའི་རིག་གནས་སྒྱུ་རྩལ་གྱི་ཤེས་བྱ་གལ་ཆེན་ཞིག་ཏུ་གྱུར་པ་རེད་ཅེས་སོགས་ཀྱང་གླེང་། རྫ་ཆུ་ཁའི་སྐོར་བྲོའི་སྟངས་སྟབས་རེ་རེར་དཔའ་ཞིང་བདེ་ལྕག་འཁྱུག་པ་དང་། ཟིལ་རྔམ་གྱི་སྟོབས་རབ་ཏུ་འབར་ལ། བློ་གཤོག་ཆེ་བ་སོགས་ཀྱི་རྣམ་པ་ངང་གིས་དོད་པ་ཞིག་ཡིན་པར་བརྟེན། ཕྱི་ལོ་2007ལོར་རྒྱལ་ཁབ་རིམ་པའི་གཟུགས་མེད་རིག་གནས་ཀྱི་ཁོངས་སུ་ཚུད་ཡོད་དོ། །
ད་དུང་། རྫ་ཆུ་ཁར་སྲོལ་རྒྱུན་གྱི་རྩེད་རིགས་སྣ་ཚོགས་ཤིག་ཡོད་དེ། རྟ་རྒྱུག་དང་། སྣ་རྒྱུག རྐང་རྒྱུག བོའུ་རག དར་འགྱུར། ཞྭ་ཐོང་ལེན། ཤེད་རྡོ། ཤེད་འགྲན། རྐྱལ་རྩལ་སོགས་གྲངས་ལས་འདས་པ་ཞིག་ཡོད་པ་རེ་རེ་བཞིན་བགྲང་ན་ཡིག་ཚོགས་མང་བའི་རྐྱེན་དུ་འགྱུར་བས་སྐབས་སུ་བསྐྱུང་བར་བྱའོ། །དེ་བཞིན་དམངས་ཁྲོད་ཀྱི་གཏམ་དཔེ། གནའ་སྒྲུང་། གཏམ་རྒྱུད་སོགས་ཀྱི་རིག་གནས་འཚོ་བ་ཕུན་སུམ་ཚོགས་པོ་དང་གྱ་ནོམ་པ་ཞིག་ཡོད་དོ། །
སྦྲ་གུར་རིག་གནས་དང་དམངས་ཀྱི་འབྲོག་ལས།
རྫ་ཆུ་ཁ་ནི་དཀྱུས་མ་ཞིག་ཡིན་སྟབས་རེ་བ་ཞེས་འབྲི་གཡག་གི་རྩིད་པ་ཐགས་སུ་འཐག་པ། ཁ་ཞེང་ལ་མཐོ་གང་དང་ཕྱེད་ཙམ། རིང་ཚད་ལ་འདོམ་པ་ཉི་ཤུ་སུམ་ཅུ་ཙམ་ཡོད་པའི་འབྲོག་པའི་བུད་མེད་དག་གི་ལག་རྩལ་ལས་ཐོན་པའི་སྦྲ་ནག་སྟེ་རྫ་ཆུ་ཁའི་ཡུལ་སྐད་དུ་ནག་ཚང་ཞེས་པ་དང་། རས་རྒྱུ་སྤུས་བཟང་པོ་ཅན་གུར་ད་ཡིས་བཟོས་པའི་གུར་གཉིས་ནི་སྡོད་ཁྱིམ་གཙོ་བོ་ཡིན་ནོ། །དེ་ཡང་སྦྲ་ནག་ནི་དཀྱིལ་དུ་ཁ་ཚབ་སྟེ་དུད་པ་འགྲོ་ཡུལ་དང་དཀར་ཆ་འོང་ཡུལ་གྱི་དཀར་ཁུང་ཆེ་བ་ཞིག་ཡོད་པ་དེའི་ཞབས་སུ་སྒྱེད་བུ་བཅའ་བ། ཁ་ཚབ་དཀྱིལ་དུ་གདུང་མ་རྒྱུག་ཅིང་། གདུང་མ་འདེགས་བྱེད་ཀྱི་ཕུག་གི་ཀ་བ་ལ་ཤིང་གྲོ་ག་དང་། སྒོ་ཡི་ཀ་བ་ལ་ཤིང་ཤུག་པ་དགོས་པར་གྲགས། རེ་ནག་ལྕུག་གུ་རེ་ལ་སྦྲའི་རྩིབ་གུ་ཟེར་བ་དང། སྦྲའི་མཁལ་ཞེང་གི་རྩིབ་གུའི་མང་ཉུང་ལྟར་སྦྲ་ཁྱིམ་ལ་ཆེ་ཆུང་ཡོད་ཅིང་། སྔོན་ཆད་རྩིབ་གུ་ཉི་ཤུ་ལྷག་ཡོད་པའི་སྦྲ་ཆེན་ཡང་ཡོད་སྐད། བཟོ་ཚུལ་ལ་རེ་བ་སྒོ་ནས་ཕུག་བར་གཤིབས་ཏེ་བཟོ་བ་དང་། ཁ་ཚབ་ནས་མཁལ་མའི་ཕྱོགས་སུ་གཤིབས་ཏེ་བཟོ་བའི་སྲོལ་ཡོད་པ། སྦྲའི་སྒོ་དང་ཟུར་ངོས་ལ་སྒོའི་མེ་ལོང་དང་ཕུག་གི་མེ་ལོང་དང་། ཟུར་ངོས་གཡས་གཡོན་ལ་སྦྲའི་མཁལ་ཟེར་བ། སྦྲ་ནག་ལ་རིགས་ཀྱང་ཁ་ཤས་ཡོད་ཚོད་དེ། དཔེར་ན། ཚུགས་གོང་མའི་ཆོན་ཆེན་མ་གཏོགས་འགབ་མའི་ཆོན་ཆུང་མེད་པ་གུར་ཞོལ་ཞེས་པ་དང་། ཚུགས་གོང་འོག་གཉིས་ལ་ཆོན་ཆེན་ཆོན་ཆུང་གཉིས་ཀ་ཡོད་པ་དབྱིབས་རུས་སྦལ་ལྟ་བུ་ཞོལ་ཚུགས་ཞེས་སུ་འབོད་པའི་ཁྱད་པར་ཡོད་པ་ལྟ་བུའོ། །
ཉི་མའི་ཚོ་བའི་ཁྱིམ་གཞིས་དྲོན་མོ་ཐང་སྨུག་སྦྲ་ནག འཆི་མེད་དབང་ཕྱུག་གིས་པར་བླངས།
སྦྲ་ནག་གི་སྒོ་ཤར་དུ་གཏད་དེ་བརྩིས་པའི་སྒོ་ཕྱར་ཁྲ་བོ་འཕེན་པ་ཤར་དུ་སྟག་སྐྱ་བོ་དང་། མཁལ་མའི་མོ་ཁྱིམ་གྱི་དཀྱིལ་དུ་ཆུས་བཀང་པའི་འབྲུག་ཟངས་འཇོག་པ་ལྷོ་གཡུ་འབྲུག་སྔོན་མོ། ཕུག་གི་ཡ་དོའི་དཀྱིལ་གྱི་སྟེགས་བུའི་སྟེང་དུ་མར་མེ་བསྒྲོན་པ་ནུབ་ཀྱི་བྱ་དམར་པོ། ཕོ་ཁྱིམ་གྱི་མཁལ་སྣེ་རུ་ལག་མཆིག་འཇོག་པ་བྱང་གི་རུས་སྦལ་སྔོན་པོ་སྟེ་ཁྱིམ་གྱི་སྲུང་བཞི་མཚོན་པའི་བཤད་སྲོལ་ཡང་སྡེ་བ་འགར་འདུག ཁ་ཚབ་ཀྱིས་གདུང་མས་ཕྱེད་དུ་བཅད་པའི་གཡོན་ཕྱོགས་ལ་ཕོ་ཁྱིམ་དང་གཡས་ཕྱོགས་ལ་མོ་ཁྱིམ་ཟེར་བ་སོགས་སྤྱི་ཙམ་ཞིག་གཞན་སྒྲོས་ལས་བཤུས་པ་སྟེ། བྱེ་བྲག་སྦྲ་ནག་གི་གྲུབ་ཆ་སོ་སོའི་མིང་དང་ཁྱད་པར་ཚོ་བ་དང་ཚོ་བའི་སྦྲ་ནག་གི་མི་མཚུངས་པའི་ཆ་རྣམས་ནི་བློ་མིག་གི་མཐོང་རྒྱ་དོག་དྲགས་པས་ཇི་བཞིན་འབྲི་བར་མ་སྤོབས་པས་བློ་དང་ལྡན་པ་གཞན་ལ་ཁ་སྐོང་གི་སྐལ་བར་འཇོག་དགོས་བྱུང་།
དེ་བཞིན་གུར་ནི་གཙོ་བོ་དབྱར་ཁ་གནམ་གཤིས་བཟང་དུས་དང་དགའ་སྟོན་སོགས་ལ་ཕུབ་ཅིང་གུར་ད་ཞེས་པའི་རས་ཀྱིས་བཟོས་ཤིང་གུར་དཀར་དང་གུར་ནག་ཅེས་རིགས་གཉིས་ཡོད་ལ། དང་པོ་གཞུང་ཀླད་གཉིས་ཀ་རས་ཀྱིས་བཟོས་པ་དང་། གཉིས་པ་གཞུང་རས་དང་ཀླད་པ་རེ་བ། གུར་གྱི་སྟེང་དང་མཐའ་སོགས་སུ་བཀྲ་ཤིས་རྟགས་བརྒྱད་དང་རྒྱལ་སྲིད་སྣ་བདུན། རི་དྭགས་ཆོས་འཁོར་སོགས་སྲོལ་རྒྱུན་གྱི་རི་མོ་སྣ་ཚོགས་འབྲི་བའི་སྲོལ་ཡང་ཡོད། གུར་ལ་རུ་གུར་དང་བླ་གུར་དཔོན་གུར་ཚོགས་གུར་སོགས་ཀྱི་ཁྱད་པར་ཡོད་པ་དེ་བཞིན་དུ་གུར་སྟེང་ལ་རི་མོ་ཡོད་མེད་དང་། འབྲི་མོ་འབྲི་སྟངས། ཇུས་འགོད་བྱེད་སྟངས་ཀྱི་ཁྱད་པར་ཡང་ཡོད།
དབྱར་ཁར་རྫ་ཆུ་ཁ་ནི་མེ་ཏོག་དང་ནོར་ཁྱུའི་པང་ན་འཚོ་བའི་སྦྲ་གུར་གྱི་ཞིང་ཁམས་ཤིག་ཡིན་པས་ཧ་ཅང་མཛེས་སྡུག་ལྡན། དེ་བས་2016 ལོར་སེར་ཤུལ་རྫོང་ནས་ཁམས་པའི་སྒྱུ་རྩལ་དུས་ཆེན་གྱི་ཚོགས་རའི་ཡན་ལག་བརྗོད་དོན་ལ་རྫ་ཆུ་ཁའི་སྦྲ་གུར་དུས་སྟོན་ཞེས་པ་གཟབ་རྒྱས་དང་ཁྱད་ཆོས་ལྡན་པའི་ངང་ནས་འཚོགས། ད་དུང་། དབྱར་ཁར་རྫ་ཆུ་ཁའི་འབྲོག་པའི་བུད་མེད་རྣམས་ཀྱི་ལས་ཀ་གཙོ་བོ་ནི། བཞོན་མ་བཞོ་བ། ལྕི་བ་ལས་པ། འོ་མ་བསྐོལ་བ། རྐྱལ་བ་བཤིག་པ། ཕྱུར་བ་བརྡལ་བ། ད་ར་བསྐོལ་བ། ཞོ་བསྙལ་བ། ཐགས་འཐག་པ་སོགས་ཡིན་ལ། སྐྱེས་པ་དག་གི་ལས་ཀ་གཙོ་བོ་ནི། པགས་པ་མཉེད་པ། ཕྱིང་འཇོག་པ། དགུན་ཁར་བུད་མེད་དག་གིས་རྩིད་པ་དང་བལ། ཁུ་ལུ་སོགས་མཁལ་ནས་གྲུ་གུའམ་དོག་སྒྲིལ་བཟོ་བ་སོགས་དང་། སྐྱེས་པ་དག་ཕྱུགས་རྫིར་འགྲོ་བ་སོགས་དུས་བཞིའི་འཁོར་འགྲོས་དང་འགྲོགས་ཏེ་ཞི་བདེ་བག་ཕེབས་དང་སོས་དལ་གཏན་འཇགས་ཀྱི་འཚོ་བའི་དཔལ་ལ་ལོངས་སུ་སྤྱོད་བཞིན་ཡོད། ད་བར་དཔྱིད་ཀར་སྐྱེས་ཕོ་མོ་གཉིས་ཀ་དབྱར་རྩྭ་དགུན་འབུ་རྐོ་བར་འགྲོ་བ་དང་། ལ་ཤས་ཀྱིས་འབྲོག་ལས་བསྐྱུར་ཏེ་གྲོང་ཁྱེར་གྱི་འདུ་ཟིང་ལ་གཡེང་པ་སོགས་གནའ་སྔ་མོ་དང་བསྡུར་ན་འཕེལ་རྒྱས་སམ་འགྱུར་ལྡོག་ཆེན་པོ་བྱུང་ཡོད་པའང་ཞོར་དུ་གླེང་ཙམ་བྱས་པ་ལགས་སོ། །
རྒྱན་གོས་རིག་གནས།
རྫ་ཆུ་ཁའི་བུད་མེད་ཀྱི་མཛེས་པའི་རྒྱན་གོས།
རྫ་ཆུ་ཁའི་དམངས་ཁྲོད་ཀྱི་རྒྱན་གོས་ལའང་ས་གནས་རང་གི་ཐུན་མོང་མ་ཡིན་པའི་ཁྱད་ཆོས་དང་གྱོན་ཆས་ཇུས་འགོད་ཀྱི་སྒྱུ་རྩལ་འབུར་དུ་ཐོན་ཡོད་པ་ཞིག་ཡིན་པར་མ་ཟད། རྫ་ཆུ་ཁའི་གོན་པའི་བཟོ་རྩལ་ནི་ཕལ་ཆེར་བོད་ཁམས་བྱིངས་ནས་ཆེས་རྩེར་སོན་གྱི་གྲས་ཡིན་ལ། ད་སྐབས་ཀྱང་རྫ་ཆུ་ཁའི་སེར་ཤུལ་སྡེ་བ་སོགས་ཀྱི་གྱོན་པའི་ཇུས་འགོད་སྟེ་བཟོ་སྟངས་འགྱུར་ལྡོག་དང་གསར་གཏོད་ཇི་ལྟར་བྱུང་བ་དེས་བོད་ཀྱི་གྲགས་སྐར་རྣམས་ཀྱི་གྱོན་ཆས་ལ་ཤུགས་རྐྱེན་བཟོ་བཞིན་པའང་དངོས་མཐོང་གི་གནས་ཚུལ་ཞིག་ཡིན་པ་ལྟ་བུའོ། །
ཡུལ་འདིའི་གྱོན་པ་གཙོ་བོ་ནི་པགས་རྩག་དང་། ཚ་རུ། གོས་ཆེན་དང་ཕྲུག ཐོག་སྣམ་སོགས་ཀྱིས་བཟོས་པའི་ལྭ་བ་སྣ་ཚོགས་ཤིག་ཡོད་པ་དང་། ཡུལ་གཞན་དུ་རྫ་ཆུ་ཁའི་སྦྲིས་(ཁྲིས་སྐུད) ནི་ཁྱད་ཆོས་ཅན་དུ་བརྩི། དེ་ནི་རྒྱུ་གོས་ཆེན་སོགས་རྒྱུ་སྤུས་བཟང་གྲས་ཀྱིས་བཟོས་པ་ཡིན་པས། བོད་དུ་སྟག་གཟིག་སྲམ་སོགས་གཅན་གཟན་གྱི་པགས་པས་གོས་མཐའ་བརྒྱན་པའི་བསྟན་པ་དེ་ཉམས་པ་དང་ལྷན་དུ་དེ་དག་གི་ཚབ་ཏུ་གོས་མཐའ་བརྒྱན་ཆོག་ལ། ཚར་སྟོད་སོགས་སྟོད་ཐུང་རིགས་ཀྱི་གོང་བ་དང་གོས་མཐའ་སོགས་བརྒྱན་ཆོག་པས་བལྟས་ན་མིག་ལ་མཛེས་ཤིང་རིན་ཐང་ཆེ་བའང་ངང་གིས་དོད་ནས་འདུག་པ་ཞིག་ཡིན་ནོ།
གནའ་སྔ་མོར་མགོ་རུ་ཚར་ཞྭ་དང་ཝ་ཞྭ་སོགས་གྱོན་པ་དང་དེ་མིན་བོད་རང་གི་ཁྱད་ཆོས་ལྡན་པའི་ཞྭ་རིགས་སྣ་ཚོགས་ཤིག་ཡོད་ཅིང་དེ་དག་ལས་ཞྭ་མོ་ཁ་སྡེར་ནི་ཐོག་མར་རྫ་ཆུ་ཁའི་སེར་ཤུལ་སྡེ་བ་ནས་གསར་དུ་བཟོས་ཤིང་ཕྱིས་སུ་རྫ་ཆུ་ཁ་དང་ད་ལྟ་བོད་ཀྱི་གོས་རྒྱན་ཞིག་ཏུ་གྱུར་པའི་ཞྭ་མོ་དེའི་རྒྱུ་ནི་གོས་ཆེན་སོགས་རས་རྒྱུ་བཟང་པོའི་གྲས་དང་། ལུ་གུ་ཆུང་ཆུང་གི་ཚ་རུ་བཅས་ཀྱིས་བཟོ་དྲུབ་བྱས་པ་ཡིན་པས། ཞྭ་མོ་འདི་བུད་མེད་ལོ་ཚོད་དར་གཞོན་སུ་ཞིག་གིས་གོན་ནའང་དེར་ཐུན་མིན་གྱི་མཛེས་ཆོས་ཤིག་ལྡན་ལ་ལང་ཚོའི་མཛེས་སྡུག་ཀྱང་ལྷག་ཏུ་བཀྲ་བར་བྱེད་པ་ཞིག་དང་བབ་ཆགས་ཀྱི་རྣམ་པའང་ངང་གིས་རྫོགས་པ་ཞིག་ཡིན། དེ་བཞིན་རྫ་ཆུ་ཁའི་བུད་མེད་དག་གི་ལུས་ལ་གསེར་དངུལ་བཀྲ་མའི་གའུ་དང་། གྲི་ཁྲ་སྤ་རྒྱབ། བཞོན་མཁས། གློ་བཟུང་ཆ་འགྲིག་སོགས་འདོགས་ལ། སྐྱེས་པ་དག་གིས་མེ་ཆ་དང་། གསེར་དངུལ་སོགས་རྒྱུ་ལྕགས་རིགས་ཁྱད་པར་བ་སོགས་ཀྱིས་བཟོས་ཤིང་མིང་དང་ཁྱད་ཆོས་མི་འདྲ་བའི་གློ་གྲི་དང་། མཁལ་གྲི་སོགས་གྲི་རིགས་དགའ་གྲས། གནའ་སྔ་མོའི་བོའུ་རིང་དང་བོའུ་ཐུང་སོགས་རྩ་ཆེའི་མེ་མདའ་ཁག་ལུས་ཀྱི་རྒྱན་ཆ་བྱེད་དོ། །
འཚོ་བའི་རིག་གནས་དང་ཁྲ་སྐྱ་སྡེ་པ།
རྫ་ཆུ་ཁ་ནི་ཚོ་ཆེན་བཅོ་བརྒྱད་སོགས་ཀྱིས་གྲུབ་པའི་འབྲོག་སྡེ་ཆེན་པོ་ཞིག་ཡིན་པ་ལྟར། ཚོ་པ་རང་རང་གི་ཞྭ་ལུགས་གོས་སྲོལ། འཚོ་བའི་གོམས་གཤིས། གྲུབ་མཐའི་དད་མོས། ཡུལ་གོམས་གཤིས་ལུགས། དུས་ཆེན་བརྩི་སྲུང་སོགས་ཀྱི་ཁྱད་པར་ནི་སྣ་ཁ་མང་ཞིང་སྣེ་མོ་འཛིང་པ་ཞིག་ཡིན་ན་རེ་རེ་བཞིན་བྲིས་ན་པོ་ཏི་ཆེན་པོ་ཞིག་གི་གཟུགས་སུ་འགྲུབ་ངེས་མོད།
ད་ལྟ་ཀྲུང་གོའི་སྟེང་གི་ཆེས་གདོད་མའི་འབྲོག་སྡེ་རུ་ངོས་འཛིན་བྱས་ཤིང་། མཐོང་བ་ཙམ་གྱིས་ཆེས་གདོད་མའི་ཚོ་པ་ཡིད་ལ་ལྷང་ངེར་འཆར་དུ་འཇུག་པའི་ཁྲ་སྐྱ་སྡེ་པ་(ཚ་རྒྱབ་ཚོ་པ)ནི་སེར་ཤུལ་རྫོང་ནས་སྤྱི་ལེ་100ལྷག་ཡོད་པའི་ཁྲོ་ཤུལ་འགབ་མ་དང་ཡུལ་ཚོ་གཅིག་ཏུ་ཡོད་པའི་དུད་ཁྱིམ་དྲུག་ཅུ་ལྷག་གིས་གྲུབ་པའི་ཚོ་པ་ཆུང་ཆུང་ཞིག་ཡིན། སྔོན་ཆད་ཡུལ་དེར་རྟ་གོང་ནས་སོང་ན་མ་གཏོགས་འགྲིམ་འགྲུལ་གྱི་ལམ་སོགས་རྩ་བ་ནས་མེད། ཚོ་པ་དེར་ཡོད་པའི་མི་དག་རང་གི་ས་ཆ་ལས་གཞན་དུ་འགྲོ་མྱོང་མཁན་ཆེར་མེད་པ་དང་། དེང་རབས་ཀྱི་ཁྲ་ཁྲ་ཟིང་ཟིང་མིག་གིས་མཐོང་མ་མྱོང་ཞིང་རྣ་བས་ཀྱང་ཕལ་ཆེར་ཐོས་མྱོང་མེད་པ། མཐའ་ན་ཁ་ལག་བཀྲུ་བ་སོགས་ཀྱི་གོམས་སྲོལ་ཡང་དེ་ཙམ་མེད་པ། ལྷག་ཏུ་ཚོ་བའི་ནང་ནས་མི་གཅིག་ཤི་བ་ཡིན་ན་བུད་མེད་ཚང་མས་ལོ་གཅིག་ལ་མགོ་སྐྲ་བཀྲུ་མི་ཆོག་པ། རྒན་གཞོན་ཚང་མས་ཆང་དང་དུ་བ་མི་འཐེན་པ། སྡེ་པ་གཞན་དང་གཉེན་དུའང་དེ་ཙམ་བསྡེབས་སྲོལ་མེད་པ། ཁྱོ་ག་གཅིག་ལ་ཆུང་མ་མང་པོ་ཡོད་པ་དང་། ཆུང་མ་གཅིག་ལ་ཁྱོ་ག་མང་པོ་ཡོད་པ། མི་དམངས་ཀྱིས་དད་པ་བྱེད་སའི་སྦྲ་གུར་དགོན་པ་ཞིག་ཡོད་ཅིང་དེ་ཡང་ཚོ་པའི་རུ་སྤོ་སྣུར་ལྟར་སྤོར་བཞིན་ཡོད་པ། ཚོ་པའི་མི་ཚང་མས་དཔོན་པོའི་བཀའ་ལ་ཧ་ཅང་བརྩི་བ། རང་དང་ཐག་ཉེའི་སྡེ་པ་གཞན་པར་འབྲེལ་བཅད་ཀྱི་ངོ་བོར་གནས་པ། སྐྱེས་པ་རྣམས་ལ་དམུ་རྒོད་ཀྱི་གཤིས་ཆེ་བས་འཁྲུག་རྩོད་ལ་དགའ་བ་སོགས་མདོར་ན་གདོད་མའི་ཡུལ་སྲོལ་གོམས་གཤིས་མང་པོ་ཞིག་ལ་འགྱུར་བ་མ་ཐེབས་པར་རང་སོར་གནས་ཡོད་པས་ཞིབ་འཇུག་པ་དག་གིས་ཀྱང་ཁྲ་སྐྱ་སྡེ་པ་(ཚ་རྒྱབ་ཚོ་པ།)ནི་རྩྭ་ཐང་གི་སྟེང་དུ་གཞིས་ཆགས་པ་སྔ་བའི་ཆེས་གནའ་བོའི་ཚོ་པ་ཞིག་ཡིན་པ་དང་། ཡང་ན། གནའ་བོའི་འབྲོག་སྡེ་དང་ཚོ་པའི་མཚན་གཞི་ལྟ་བུའམ་དེ་ཉིད་ལ་ཞིབ་འཇུག་བྱེད་པའི་རྒྱུ་ཆ་གལ་ཆེན་ཞིག་ཡིན་པའི་གདེང་འཇོག་གནང་ཡོད། དུས་རབས་དང་དེང་རབས་ཀྱིས་དྲི་མས་མ་གོས་པའི་ཚོ་པ་འདིས་མིའི་རིགས་ཀྱི་རིག་གནས་དང་། གདོད་མའི་འཚོ་བ། རང་མི་རིགས་ཀྱི་ལོ་རྒྱུས་སོགས་ལ་འཚོལ་རྟོག་བྱེད་པར་ཤིན་ཏུ་ཉག་པའི་མེ་ལོང་རྙིང་པ་ཞིག་ཡིན་པས་ཕྱོགས་ཀྱི་ཞིབ་འཇུག་པ་དག་གནས་དེར་ཕེབས་ཏེ་གདེང་འཇོག་དང་རྟོག་ཞིབ་ཟབ་མོ་རེ་བྱེད་པའི་རེ་བ་ཅི་འདྲའི་ཆེ་ཨང་། རྒྱུ་མཚན་ནི། ནམ་ཉི་མ་ཞིག་ལ་ཚོ་པ་འདིའང་ངག་རྒྱུན་ཁྲོད་ཀྱི་ལྷ་སྒྲུང་ཞིག་ཏུ་མི་འགྱུར་བའི་ངེས་པ་ག་ལ་ཡོད་དེ་གཏན་ནས་མེད་དོ། །


text:
ལྰོ་སི་ཨྰན་ཇི་ལེས་དཔེ་དེབ་བསྐྱར་ཞིབ་ཁང་ནས་སྤེལ། (Los Angeles Review of Books: China Channel)
བློ་བཟང་ཡེ་ཤེས་ཀྱིས་བསྒྱུར།
བཅར་འདྲི་བའི་མཆན། པདྨ་ཚེ་བརྟན་ལགས་ནི་མིང་གྲགས་ཡོད་པའི་བོད་ཀྱི་གློག་བརྙན་འཁྲབ་ཁྲིད་པ་ཞིག་ཡིན་པ་དང་། ཁོང་ནི་སྐད་གྲགས་ཅན་གྱི་པེ་ཅིང་གློག་བརྙན་སློབ་གླིང་ནས་མཐར་ཕྱིན་བོད་རིགས་སློབ་མ་ཐོག་མ་དེ་ཡང་ཡིན་པ་རེད། ཁོང་གི་གློག་བརྙན་༼ཁྱི་རྒན་༽དང་༼ཐར་ལོ་༽སོགས་ལ་རྒྱལ་སྤྱིའི་ཐོག་གདེང་འཇོག་ཆེན་པོ་ཐོབ་ཡོད་ཅིང་། ད་ལྟའི་ཆར་ཁོང་ནི་རྒྱལ་སྤྱིའི་ཐོག་རྒྱུས་མངའ་ཆེ་ཤོས་ཀྱི་བོད་རིགས་གློག་བརྙན་འཁྲབ་ཁྲིད་པར་གྱུར་ཟིན་ཡོད། པདྨ་ཚེ་བརྟན་ནི་ཨམ་མདོ་ཁྲི་ཀ་ནས་ཡིན་པ་དང་། ས་གནས་དེ་ནི་ལོ་རབས་བརྒྱད་ཅུ་ནས་བཟུང་སྟེ་བོད་ཀྱི་རྩོམ་རིག་བསྐྱར་དར་བྱུང་ས་ཞིག་ཡིན་པ་རེད། ངས་ཁོང་དང་བཅར་འདྲི་འདི་དང་ཐོག་ཨ་མདོའི་སྐད་ནང་བྱས་པ་དང་གཞུག་ནས་དབྱིན་ཡིག་ཐོག་སྒྱུར་བ་ཞིག་ཡིན། དྲི་བ། ཁྱེད་རང་གློག་བརྙན་གྱི་བྱ་གཞག་ནང་མ་སླེབས་གོང་བརྩམས་སྒྲུང་འབྲི་མཁན་ཞིག་རེད། དེས་ན་ཁྱེད་ནས་རང་ཉིད་ཀྱི་སྒྱུ་རྩལ་དང་བརྗེ་བཞིན་པའི་ངོ་བོ་དང་དུང་རང་ཉིད་ཀྱི་འཇིག་རྟེན་ལྟ་ཕྱོགས་སོགས་ཀྱི་ཐད་ནས་བསམ་ཚུལ་གང་འདྲ་འཆང་བཞིན་ཡོད་དམ།
ལན། རང་ཉིད་ནར་སོན་གྱི་བརྒྱུད་རིམ་ཁྲོད་དགའ་མོས་ཆེ་ཤོས་ནི་གློག་བརྙན་དང་རྩོམ་རིག་གི་ཐོག་བཏང་ཡོད། ང་རང་བྱིས་པ་ཡིན་དུས་བརྩམས་སྒྲུང་དུ་མ་བཀླགས་པ་དང་གློག་བརྙན་ཡང་མང་པོ་བལྟས་པ་ཡིན། ཡིན་ཡང་ངའི་ཕ་ཡུལ་ལ་ཆ་མཚོན་ན་གློག་བརྙན་ལས་རིགས་ཐོག་སློབ་སྦྱོང་བྱེད་སའི་གོ་སྐབས་ཡེ་ནས་མེད་པ་རེད། དེས་ན་ངས་བོད་ཡིག་དང་རྒྱ་ཡིག་སྒང་སློབ་གཉེར་ཁོ་ན་བྱས་པ་ཡིན། སློབ་ཆེན་དང་གཙུག་ལག་སློབ་གྲྭའི་ལོ་དག་ལ་ངས་དོ་སྣང་བྱེད་ས་གཙོ་བོ་ནི་བོད་ཀྱི་རྩོམ་རིག་ཐོག་རེད། དེ་ལྟར་ཡིན་ཡང་བྱིས་དུས་དང་རྗེས་སུ་སློབ་ཆེན་ནང་ཞུགས་སྐབས་ཀྱང་ངས་རང་ཉིད་ཀྱི་གློག་བརྙན་ལ་བཅང་པའི་དགའ་མོས་དེ་ཡེ་ནས་དོར་མ་མྱོང་། ཕྱི་ལོ་ ༢༠༠༠ ལོར་ང་ནུབ་བྱང་མི་རིགས་སློབ་གྲྭ་ཆེན་མོའི་ནང་རྩོམ་རིག་ཡིག་སྒྱུར་ཐོག་གཙུག་ལག་རབ་འབྱམས་པའི་སློབ་གཉེར་བྱས་པ་ཡིན། སྐབས་དེར་ང་ལ་གློག་བརྙན་སྐོར་སློབ་སྦྱོང་བྱེད་འདོད་ཆེན་པོ་ཞིག་བྱུང་། ཕལ་ཆེར་ཁྱེད་རང་གིས་རྒྱུས་མངའ་ཡོད་ངེས་རེད། ཀུན་ཕན་ཐེབས་རྩ་ཚོགས་པ་དང་ཕྲད་པ་རེད། ཚོགས་པ་དེས་བོད་ནང་གི་བོད་མི་མང་པོར་རོགས་སྐྱོར་བྱེད་ཀྱི་ཡོད་ཙང་ངས་ཀྱང་རང་ཉིད་ཀྱི་གློག་བརྙན་ལས་རིགས་ལ་འཇུག་འདོད་ཀྱི་འདུན་པ་དང་རྨི་ལམ་ཅི་ཡོད་འཁོད་པའི་སྙན་ཞུ་ཞིག་བྲིས་པ་དེར་དང་ལེན་བྱས་སོང་། དེ་ལྟར་ང་པེ་ཅིང་གློག་བརྙན་སློབ་གླིང་ལ་བཞུགས་སྐལ་བྱུང་བ་རེད།
དྲི་བ། གཅིག་བྱས་ན་ཁྱེད་རང་རྒྱ་ནག་ནང་གི་བཅར་འདྲི་མང་ཤོས་བྱེད་སའི་གློག་བརྙན་འཁྲབ་ཁྲིད་པ་དེ་ཡིན་སྲིད་པ་རེད། ཁྱེད་རང་སྒེར་གྱི་མི་ཚེའི་སྐོར་ང་ཚོས་མ་ཤེས་པ་དམིགས་བསལ་དེ་འདྲ་ག་རེ་ཡོད་དམ།
ལན། རེད། ངས་བཅར་འདྲི་ཅུང་མི་ཉུང་བ་ཞིག་བྱས་ཟིན་པ་དང་མི་འདྲ་མིན་དང་གཏམ་གླེང་ཡང་གང་འཚམ་ཞིག་བྱས་ཟིན་ཡོད་པས། ང་རང་སྒེར་གྱི་ལོ་རྒྱུས་མང་ཆེ་བ་ཞིག་ཕལ་ཆེར་བཀོད་ཟིན་ཡོད་སྲིད་པ་རེད། ཡིན་ཡང་མི་མང་པོ་ཞིག་ལ་དེ་འདྲ་རྒྱུས་མངའ་མེད་ས་ཞིག་ནི་ངའི་སློབ་སྦྱོང་གི་བརྒྱུད་རིམ་རེད་འདུག ང་ཉེ་བའི་གཙུག་ལག་རབ་འབྱམས་ནས་གཙུག་ལག་རབ་འབྱམས་པ་དང་དེ་ནས་རྒྱུན་ལྡན་ལྟར་སློབ་མཐར་ཕྱིན་པ་དེ་འདྲ་མ་རེད། ངས་གཙུག་ལག་སློབ་གྲྭ་མ་འགྲིམས་གོང་ཕ་ཡུལ་གྱི་རྨང་གཞི་སློབ་གྲྭའི་དགེ་རྒན་བྱས་ཏེ་ལོ་བཞི་བསྡད་པ་ཡིན། དེ་ནས་ཕྱི་ལོ་ ༡༩༩༡ ལོར་ལྰན་ཛའོ་ལ་བོད་ཀྱི་རྩོམ་རིག་སྐོར་སློབ་སྦྱོང་བྱས་པ་དང་། ཕྱི་ལོ་ ༡༩༩༥ ལོར་སློབ་མཐར་ཕྱིན་རྗེས་བསྟུད་མར་གཙུག་ལག་རབ་འབྱམས་པའི་སློབ་གཉེར་གྱི་འཕྲོ་མཐུད་མེད་དེ། ལོ་བཞི་ལྔ་ཙམ་གྱི་རིང་གཞུང་ལས་བྱས་ནས་བསྡད་པ་རེད། སྲིད་གཞུང་ལ་ལས་ཀ་བྱེད་སྐབས་ངས་རང་ཉིད་དེ་ལྟ་བུའི་ལས་རིགས་ལ་དགའ་མོས་དེ་འདྲ་མེད་པ་ཤེས་བྱུང་བས། ང་ལྰན་ཛའོ་ལ་ཕྱིར་བསྐྱོད་ནས་གཙུག་ལག་རབ་འབྱམས་པ་མཐའ་སྐྱེལ་བ་ཡིན།
དྲི་བ། དགེ་རྒན་གྱི་ལས་རིགས་གཉེར་རྗེས་ཁྱེད་རང་སྒྱུ་རྩལ་པ་ཞིག་ལ་འཆར་སྒོ་སྐྱེན་པོ་ཡོང་བར་ཕན་ཐོགས་བྱུང་ངམ་ཡང་ན་དེ་ལས་ལྡོག་ཕྱོགས་སུ་གྱུར་སོང་ངམ།
ལན། ལོ་དེ་དག་གི་རིང་ང་ཚོ་ལ་གོ་སྐབས་བཟང་པོ་དང་མཐུན་རྐྱེན་འཛོམས་པོ་དེ་འདྲ་ཡོད་མ་རེད། དེ་འདྲ་སོང་ཙང་ང་གཙུག་ལག་སློབ་གྲྭ་བསྟུད་མར་སྐྱོད་མ་ཐུབ་པ་རེད། ཡིན་ཡང་དེས་རང་ཉིད་ལ་ཤུགས་རྐྱེན་ངན་པ་བྱུང་མ་སོང་རློམ་གྱི་ཡོད། རེད། ཁྱེད་ཀྱིས་ངའི་མི་ཚེའི་ལོ་བཞི་དེ་ལྟར་འཕྲོ་བརླག་ཏུ་ཕྱིན་པ་རེད་ཅེས་བརྗོད་ཆོག་པ་རེད་མོད། འོན་ཀྱང་ཕྱོགས་གཞན་ཞིག་ལ་ལོ་དེ་དག་གིས་རང་ཉིད་ཀྱི་གློག་བརྙན་བཟོ་སྐྲུན་དང་རྩོམ་འབྲིའི་ཕྱོགས་ནས་རམ་འདེགས་ཚད་མེད་བྱས་སོང་སྙམ་གྱི་ཡོད། མི་ཚེའི་མྱོང་བ་དང་དཔེ་དེབ་བཀླགས་པ་དག ད་དུང་བལྟས་ཟིན་པའི་གློག་བརྙན་དག་གིས་ངའི་གློག་བརྙན་དང་བརྩམས་སྒྲུང་གསར་པའི་ཐད་ཀྱི་སློབ་སྦྱོང་ཐོག་ཕན་ཐོགས་ཆེན་པོ་བྱུང་སོང་།
དྲི་བ། བོད་མིའི་འཚོ་བའི་ཁྲོད་ནང་ཆོས་ཀྱི་ཤུགས་རྐྱེན་ཇི་ཡོད་སྐོར་མ་བཤད་ཀྱང་ཤེས་གསལ་རེད། ཁྱེད་རང་གི་ལས་ཀའི་ཐོག་ནང་ཆོས་ཀྱི་ཤུགས་རྐྱེན་གང་འདྲ་ཐོན་ཡོད་ན།
ལན། འདི་ནི་ཚང་མས་འདྲི་ས་ཞིག་རེད། ཤུགས་རྐྱེན་ཆེན་པོ་ཞིག་ཡོད་པ་མངོན་སུམ་རེད། སྤྱིར་བོད་དང་བོད་མིའི་འཚོ་བ་དང་འབྲེལ་བའི་བྱ་དངོས་ཡོད་དོ་ཅོག་ལ་ནང་ཆོས་ཀྱི་ཤུགས་རྐྱེན་ངེས་ཅན་ཡོད་པ་རེད། རིག་གཞུང་དང་སྤྱི་ཚོགས་ཀྱི་གྲུབ་ཆ་ཆུང་ངུ་ཡན་ཆད་ནས་དེ་ལྟར་རེད། ནང་ཆོས་ཀྱི་ཤུགས་རྐྱེན་མེད་ས་ཞིག་ཕལ་ཆེར་མེད་པ་ལྟ་བུ་རེད། དེ་ནི་ངའི་སྒྲུང་དང་གློག་བརྙན་དག་གི་ནང་ལ་ཡང་གཅིག་མཚུངས་རེད། བོད་མི་ཚོའི་རྒྱུན་ལྡན་གྱི་གོམས་གཤིས་དག་ལ་ནང་ཆོས་ཀྱི་ཤུགས་རྐྱེན་ཆེན་པོ་དེ་འདྲ་ཡོད་པས་ན། ངའི་གློག་བརྙན་དག་ཀྱང་ནང་ཆོས་དང་འབྲེལ་བ་དམ་ཟབ་ལྡན་ཡོད། ངའི་གློག་བརྙན་༼ལྷིང་འཇགས་ཀྱི་མ་ཎི་རྡོ་འབུམ་༽ནི་དེའི་དཔེ་མཚོན་ཡག་པོ་ཞིག་རེད། ཁྱེད་རང་གིས་བོད་མིའི་འཚོ་བའམ་ཡང་ན་བོད་མིའི་འཇིག་རྟེན་དང་འབྲེལ་བའི་སྒྲུང་འབྲི་བ་དང་གློག་བརྙན་བཟོ་བ་གང་འདྲ་ཞིག་ཡིན་ཡང་ནང་ཆོས་ལས་གཡོལ་ཐབས་མེད་པ་ལྟ་བུ་རེད།
ཕྱི་ལོ་ ༢༠༡༨ ལོའི་ངའི་གློག་བརྙན་༼ཐར་ལོ་༽ལོ་རྒྱུས་ཀྱི་རྒྱབ་ལྗོངས་རྐྱེན་པས་༼ལྷིང་འཇགས་ཀྱི་མ་ཎི་རྡོ་འབུམ་༽ ལྟར་ནང་ཆོས་དང་ཐད་ཀར་འབྲེལ་བ་དེ་འདྲ་མེད་པ་རེད། ༼ཐར་ལོ་༽ནི་རིག་གནས་གསར་བརྗེའི་དུས་སྐབས་ལ་གཞི་བྱས་རྐྱེན་མི་སྣ་གཙོ་བོ་ཐར་ལོའི་བྱ་སྤྱོད་དང་མཐོང་སྣང་སོགས་དུས་སྐབས་དེ་དང་ཆེད་དངགས་འབྲེལ་བ་ལྡན་ཡོད། དེ་འདྲ་སོང་ཙང་ནང་ཆོས་ཀྱི་ཤུགས་རྐྱེན་ཅུང་ཉུང་བ་རེད། ཡིན་ཡང་ཐར་ལོ་ནི་མ་གཞི་བོད་པ་ཞིག་ཡིན་པས་ནང་ཆོས་དང་ཁ་ཐག་རིང་པོ་དེ་འདྲ་མེད་པ་རེད། ཁོང་གི་ཉེ་འཁོར་གྱི་ཁོར་ཡུག་ཁྲོད་ནང་ཆོས་ཀྱི་གྲུབ་ཆ་ཞིག་མངོན་ལྐོག་གང་རུང་ནས་ཕྱིར་ཐོོན་ཡོད་པ་རེད། ཁོང་གི་འདོན་པ་དང་ཁང་པའི་གྲུ་ཟུར་གྱི་ཐང་ག ཕྱིར་འགྲེང་ཡོད་པའི་མ་ཎི་དར་ཅོག་ཡོད་ཚད་དཔེ་མཚོན་དུ་རུང་བ་རེད། མདོར་བསྡུས་ན། བོད་ཀྱི་རྩོམ་རིག་དང་གློག་བརྙན་སོགས་གང་ཡིན་ཡང་སྐབས་བབ་ཀྱི་རྒྱབ་ལྗོངས་ལ་གཞིག་སྟེ་རིམ་པ་འདྲ་མིན་ཙམ་མ་གཏོགས་ནང་ཆོས་ཀྱི་ཤུགས་རྐྱེན་ལྡན་ངེས་རེད།
དྲི་བ། ཁྱེད་ཀྱིས་བོད་རང་གི་གློག་བརྙན་འཁྲབ་སྟོན་པ་བཙལ་འཚོལ་བྱེད་སྐབས་དཀའ་ཁག་ཆེན་པོ་བྱུང་ངམ། བོད་ཀྱི་གློག་བརྙན་བཟོ་གྲྭ་ཆུང་ཆུང་དང་གསར་པ་ཡིན་ཁར་འཁྲབ་སྟོན་པའི་གྲངས་འབོར་ནི་དེ་བས་ཉུང་བ་ཡོད་ངེས་རེད། ད་དུང་ཁྱེད་ཀྱིས་ཆེད་ལས་མིན་པའི་གློག་བརྙན་འཁྲབ་སྟོན་པ་ཡང་བེད་སྤྱད་ཡོད་འདུག
ལན། འདི་ལ་རིམ་པས་འགྱུར་ལྡོག་འགྲོ་བཞིན་འདུག ངའི་གློག་བརྙན་ཐོག་མ་༼ལྷིང་འཇགས་ཀྱི་མ་ཎི་རྡོ་འབུམ་༽བཟོ་སྐྲུན་སྐབས་འཁྲབ་སྟོན་པ་བཙལ་འཚོལ་གྱི་དུས་ལ་དཀའ་ཚེགས་ཆེན་པོ་བྱུང་། སྐབས་དེར་འཁྲབ་སྟོན་པ་གསར་པ་དག་དང་ལས་ཀ་བྱས་པ་ཡིན་པས་གྲུབ་འབྲས་ཡག་པོ་བྱུང་སོང་། གང་ཡིན་ཟེར་ན་འཁྲབ་སྟོན་པ་དག་སྲོལ་རྒྱུན་གྱི་འཚོ་བའི་ཁྲོད་ཀྱི་མི་སྣ་དག་ལ་རྒྱུས་མངའ་ཡག་པོ་ཡོད་པ་དང་རྒྱང་ཐག་མེད་པས་རེད། སྤྱིར་བཏང་ནས་ང་ཆེད་ལས་འཁྲབ་སྟོན་པ་དང་འཁྲབ་སྟོན་པ་གསར་པ་གཉིས་ཀ་དང་ལས་ཀ་བྱེད་འདོད་ཡོད་དེ། ངས་འཁྲབ་སྟོན་པ་ཚོའི་དམིགས་བསལ་གྱི་ཁྱད་ཆོས་གང་ཡིན་ཤེས་རྟོགས་ཐུབ་པ་བྱེད་ཀྱི་ཡོད། བོད་ནང་སྤྱིར་དང་སྒོས་སུ་ཨ་མདོའི་ཕྱོགས་ལ་གློག་བརྙན་འཁྲབ་སྟོན་ཐོག་བྱ་གཞག་གཉེར་མཁན་ཧ་ཅང་དཀོན་པོ་རེད། བོད་ཀྱི་དགོད་བྲོ་གཏམ་གླེང་བ་དང་ཞབས་བྲོ་འཁྲབ་མཁན། གཞས་པ་སོགས་ཀྱིས་གློག་བརྙན་འཁྲབ་སྟོན་དེ་ཟུར་ལས་ལྟ་བུ་བྱེད་མཁན་ཡོད་ཀྱང་ཆེད་ལས་འཁྲབ་སྟོན་མཁན་མ་རེད། འདས་པའི་ལོ་ཤས་རིང་འགྱུར་ལྡོག་ཅུང་ཡོང་གི་འདུག ནུས་རྩལ་ལྡན་པའི་འཁྲབ་སྟོན་པ་ཉུང་ཤས་ཤིག་འབུར་དུ་ཐོན་གྱི་འདུག ཁོང་ཚོས་སློབ་གྲྭའི་སྐབས་འཁྲབ་སྟོན་སྐོར་སྦྱངས་པ་བྱས་མྱོང་བ་དང་ལོ་འགའི་འཁྲབ་སྟོན་གྱི་ཉམས་མྱོང་ཡང་ཡོད་པ་རེད། གློག་བརྙན་༼ཐར་ལོའི་༽ནང་ཆེད་ལས་འཁྲབ་སྟོན་པ་འགའ་དང་ལས་དང་པོ་བ་ཡང་འགའ་ཡོད།
དྲི་བ། ངས་བལྟས་ན་བོད་ཀྱི་ས་ཕྱོགས་གཞན་པའི་ལྟད་མོ་བ་དག་གིས་ཁྱེད་རང་གི་གློག་བརྙན་དག་གོ་ཐུབ་དཀའ་ཚོད་འདུག མང་པོ་ཞིག་གིས་རྒྱ་ཡིག་གི་གཤམ་འོག་བརྙན་ཡིག་ལ་བསྟེན་དགོས་ཀྱི་ཡོད་འདུག
ལན། ང་ལ་མཚོན་ན་འདི་ནི་གནད་དོན་ཆེན་པོ་ཞིག་རེད། བོད་སྤྱི་ལ་ཡང་དེ་ལྟར་རེད། བོད་ཡོངས་ལ་ཁྱབ་ཐུབ་པའི་སྤྱི་སྐད་ཅིག་མེད་རྐྱེན་བོད་མི་ཡོངས་ཀྱིས་གོ་ཐུབ་པའི་བོད་ཀྱི་གློག་བརྙན་ཞིག་ཕལ་ཆེར་བཟོ་ཐབས་མེད་པ་ལྟ་བུ་ཆགས་ཡོད། ངའི་གློག་བརྙན་ཡོད་ཚད་ཀྱི་སྐད་དེ་ང་རང་ཡོང་སའི་ཨམ་སྐད་ནང་ཡིན་དོན་གཙོ་བོ་ནི་སྒྲུང་གི་རྒྱབ་ལྗོངས་དང་ས་གནས། མི་སྣ་དང་རིག་གནས་ཀྱི་ཁོར་ཡུག་སོགས་ཆ་ཚང་ཨ་མདོའི་ས་ཆ་ལ་གཞི་བཅོལ་ཡོད་ཙང་རེད། གནས་སྐབས་རིང་དཀའ་གནད་འདི་ལས་འགྲོལ་ཐབས་གཙོ་བོ་དེ་ནི་གློག་བརྙན་དེ་ས་གནས་གཞན་གྱི་སྐད་ཐོག་སྒྲ་སྒྱུར་བྱེད་རྒྱུ་དེ་རེད། དཔེར་ན། ཨ་མདོའི་སྐད་ནང་བཟོས་པའི་གློག་བརྙན་ཞིག་རྗེས་སུ་དབུས་སྐད་དང་ཁམས་སྐད་ནང་སྒྲ་སྒྱུར་བྱེད་ཆོག་པ་རེད། ང་ལ་ངེས་གཏན་དེ་འདྲ་མེད་ཀྱང་ཐབས་ཤེས་དེ་མི་འགྲིག་པ་མི་འདུག་སྙམ་གྱི་འདུག
དྲི་བ། ཁྱེད་རང་གི་གློག་བརྙན་དག་བོད་ཀྱི་ས་ཁོངས་འདྲ་མིན་ནང་བཟོས་འདུག ཨ་མདོའི་ས་ཁོངས་འདྲ་མིན་ནས་རེད་འདུག ང་ཚོས་གོ་ཐོས་ལྟར་ན་ཁྱེད་རང་གི་གློག་བརྙན་གསར་པ་དེ་ཁམས་ཀྱི་ས་ཆར་བཟོ་བརྩི་ཡོད་ཚོད་འདུག ཁྱེད་རང་ནས་བོད་ཀྱི་ས་ཐོག་མ་ཡིན་པའི་ཕྱི་རྒྱལ་ནང་གློག་བརྙན་བཟོ་འཆར་ཡོད་དམ།
ལན། ང་ལ་ཁམས་ཕྱོགས་སུ་གློག་བརྙན་ཞིག་བཟོ་རྒྱུའི་འཆར་གཞི་ན་ནིང་ནས་ཡོད། གློག་བརྙན་གྱི་སྐད་དང་རྣམ་འགྱུར་ཡོད་ཚད་ཁམས་སྐད་ཐོག་རེད། འཁྲབ་སྟོན་པ་དག་ཀྱང་ཁམས་པ་རང་རེད། དེ་བཞིན་འཁྲབ་སྟོན་བྱེད་སའི་ས་གནས་དང་ས་གནས་ཀྱི་གོམས་སྲོལ་དག་ཀྱང་ཁམས་པ་རང་གི་རེད། ངས་ད་དུང་དབུས་སྐད་གློག་བརྙན་ཞིག་དབུས་ཕྱོགས་ལ་བཟོ་འདོད་ཡོད། དོན་དངོས་ཐོག་ངས་བོད་ཀྱི་ས་ཕྱོགས་གང་སར་གློག་བརྙན་བཟོ་འདོད་ཡོད། དམིགས་བསལ་སླེབས་དཀའ་བའི་བྱང་ཐང་ཁུལ་ལ་ཡང་བཟོ་འདོད་ཆེན་པོ་ཡོད། ངའི་རེ་བར་ཉིན་ཞིག་ཕྱི་རྒྱལ་ཡང་ན་རྒྱ་ནག་སྐམ་ས་ཆེན་པོར་གློག་བརྙན་ཞིག་བཟོ་ཐུབ་པ་ཤོག
དྲི་བ། ཁྱེད་རང་ནས་དེ་སྔ་བཟོས་མ་ཐུབ་པའི་ནང་དོན་དེ་འདྲ་ད་དུང་གློག་བརྙན་ལམ་ནས་འཚོལ་སྙེག་བྱ་འདོད་ཡོད་དམ། དཔེར་ན། ཁྱེད་རང་གིས་གློག་བརྙན་༼ཐར་ལོ་༽བཟོས་དོན་ནི་གློག་བརྙན་གཞན་པ་ཞིག་གི་འཁྲབ་གཞུང་མ་ཡིག་ལ་ཞིབ་བཤེར་ལྷན་ཁང་ནས་ཆོག་མཆན་མ་སྤྲད་ཙང་རེད་ཅེས་ངས་བཀླགས་རྒྱུ་བྱུང་།
ལན། དེ་བཤད་ཁག་པོ་རེད། དེ་ནི་ཕལ་ཆེར་ད་ལྟའི་རྒྱ་ནག་གི་གནས་སྟངས་ཁྱོན་ཡོངས་དང་འབྲེལ་བ་ཡོད་ངེས་རེད། ངས་བཟོ་འདོད་པའི་གློག་བརྙན་མང་པོ་ཡོད་དེ། དངོས་སུ་བཟོ་སྐྲུན་ཐུབ་པའི་གློག་བརྙན་ཉུང་ཤས་ལས་མེད་པ་རེད། དང་པོ་གློག་བརྙན་འཁྲབ་གཞུང་འབྲི་དགོས་པ་རེད། དེ་ནས་འཁྲབ་གཞུང་དེ་ཞིབ་བཤེར་ལྷན་ཁང་ལ་བརྩི་སྤྲོད་བྱེད་དགོས་པ་རེད། ཁོང་ཚོས་གློག་བརྙན་བཟོ་ཆོག་མིན་གྱི་ཐག་གཅོད་དང་ཆོག་མཆན་ལ་རག་ལས་ཡོད་པ་རེད། འཁྲབ་གཞུང་ཁ་ཤས་ལ་ཆོག་མཆན་ཐོབ་ཀྱི་ཡོད་པ་དང་གཞན་དག་ལ་ཐོབ་ཀྱི་མེད་པ་རེད། ཆོག་མཆན་མེད་པར་ཁྱེད་ཀྱིས་རང་འདོད་ལྟར་གློག་བརྙན་བཟོ་ཆོག་གི་མེད་པ་རེད། མ་འོངས་པར་ངས་སྙིང་ཐག་པ་ནས་བཟོ་འདོད་པའི་གློག་བརྙན་དག་ནི་ང་རང་ཉིད་ཀྱི་སྙིང་ལ་ཉེ་ཤོས་དག་ཡིན། དེ་སྔོན་ནས་རང་ཉིད་ཀྱི་ནང་རོལ་ན་སྦས་སྐུང་བྱས་པ་དག་ཡིན། གཅིག་བྱས་ན་ངས་བྲིས་པའི་སྒྲུང་ཐུང་དག་དང་འདྲ་པོ་ཡོད་སྲིད་པ་རེད། ཡིན་ཡང་དེ་ནི་དེ་འདྲའི་སྟབས་བདེ་ཞིག་གཏན་ནས་མ་རེད་དེ། ད་ལྟའི་ཁོར་ཡུག་འདི་ནི་ང་ཚོ་རྩོམ་པ་པོ་དང་གློག་བརྙན་བཟོ་མཁན་ཚོར་ཡག་པོ་མེད་པ་རེད། དེ་ནི་དོན་དངོས་རེད།
དྲི་བ། ཁྱེད་ཀྱི་གློག་བརྙན་༼ཐར་ལོ་༽ལ་ལྟད་མོ་བ་ཚོས་མཐོང་ཚུལ་གང་འདྲ་འདུག་གམ། ངས་གོ་ཐོས་ལྟར་ན་བོད་མི་མང་པོས་གློག་བརྙན་དེར་ཡི་རང་ཆ་ཚང་བྱས་ཡོད་མི་འདུག
ལན། རེད། གློག་བརྙན་༼ཐར་ལོ་༽ཐོག་མ་རྒྱ་ནག་གི་གྲོང་ཁྱེར་ཆེ་ཁག་གི་ནང་བསྟན་པ་དང་རྗེས་སུ་གཞི་ནས་བོད་ཀྱི་ས་ཁུལ་དག་ཏུ་བསྟན་པ་རེད། སྐབས་དེར་བོད་མི་མང་པོ་ལྟད་མོར་བསླེབས་སོང་། མི་ཚོས་གནས་ཚུལ་འདྲ་མིན་སྣ་ཚོགས་རྗོད་ཀྱི་འདུག ཁག་ཅིག་གིས་༼ཐར་ལོའི་༽གོ་བ་ཡག་པོ་ལེན་ཐུབ་པ་དང་ཡང་ཁག་ཅིག་གིས་གློག་བརྙན་དེ་ཅི་ཞིག་ཡིན་པ་གོ་ཚོར་ཅི་ཡང་བྱུང་མི་འདུག ཁག་ཅིག་གིས་དེ་ནི་གློག་བརྙན་ལེགས་པོ་ཞིག་རེད་ཅེས་དང་ཡང་གཞན་ཚོས་དོན་སྙིང་ཡེ་ནས་མེད་པ་ཞིག་རེད་ཅེས་རྗོད་ཀྱི་འདུག ངས་བལྟས་ན་འདི་ནི་ས་ཆ་མི་འདྲ་བས་རྐྱེན་གྱིས་རེད་འདུག ངའི་གློག་བརྙན་དེ་དག་ནི་མི་སྒེར་གྱི་རང་མོས་སྒྱུ་རྩལ་ལས་ཀ་ཤ་སྟག་ཡིན་པས་ན་བསམ་ཚུལ་མི་འདྲ་བ་གང་མང་ཡོང་སྲིད་པ་ནི་དོན་དངོས་རེད། དེས་ན་བོད་མི་ཚོས་གློག་བརྙན་དེའི་སྐོར་བསམ་ཚུལ་འདྲ་མིན་བརྗོད་པ་དེ་ཡང་སྔོན་དཔག་ཐུབ་པ་ཞིག་རེད་དྲན་གྱི་ཡོད།
དྲི་བ། ཁྱེད་རང་ནས་འཁྲབ་གཞུང་རྩོམ་སྐབས་དང་གློག་བརྙན་བཟོ་སྐབས་སུ་ལྟད་མོ་བ་གང་འདྲ་ཞིག་ལ་དམིགས་ཀྱི་ཡོད་དམ། བོད་ཀྱི་ལྟད་མོ་བ་གཅིག་པུ་ལ་དམིགས་ཀྱི་ཡོད་དམ་ཡང་ན་རྒྱལ་སྤྱིའི་ལྟད་མོ་བ་ལ་དམིགས་ཀྱི་ཡོད།
ལན། ངས་གློག་བརྙན་བཟོ་བའི་རྒྱུ་མཚན་གཙོ་བོ་དེ་ནི་གློག་བརྙན་རང་གི་གནས་བབ་ཐོག་ལ་འཁེལ་ཡོད་པ་རེད། སྐབས་དེར་བོད་རིགས་བོད་སྐད་ཀྱི་གློག་བརྙན་བཟོ་སྐྲུན་པ་ཕལ་ཆེར་མེད་པ་ལྟ་བུ་རེད། བོད་དང་བོད་མིའི་འབྲེལ་ཡོད་གློག་བརྙན་ཡོད་ཚད་མི་རིགས་གཞན་པ་ཚོས་བཟོས་པས་དེ་དག་གི་ནང་དོན་དང་འགྲོ་སྟངས་ཐད་མི་འགྲིག་སའི་ཆ་མང་པོ་ཞིག་རང་བཞིན་གྱིས་མཐོང་རྒྱུ་ཡོད་པ་རེད། ངས་སྐབས་དེར་བོད་རིགས་གློག་བརྙན་བཟོ་སྐྲུན་པ་ཞིག་ཡོད་ན་ཅི་མ་རུང་སྙམ་བྱུང་། དེ་ལྟར་ངས་གློག་བརྙན་བཟོ་འགོ་བཙུགས་པ་ཡིན། ངའི་དང་ཐོག་གི་དམིགས་ཡུལ་དང་རེ་བ་ནི་བོད་མི་གཅིག་པུ་མ་ཡིན་པར་བོད་རིགས་མ་ཡིན་པའི་ལྟད་མོ་བ་དག་ལ་ཡང་དམིགས་ཏེ་གློག་བརྙན་བཟོ་དགོས་སྙམ་བྱུང་། ངའི་གློག་བརྙན་དང་པོ་༼ལྷིང་འཇགས་ཀྱི་མ་ཎི་རྡོ་འབུམ་༽ནང་བོད་ནང་གི་བོད་མི་ཚོས་གོ་མི་ཐུབ་པ་དེ་འདྲ་གང་ཡང་ཡོད་མ་རེད། ཡིན་ཡང་བོད་དང་བོད་མིའི་རིག་གཞུང་ལ་རྒྱུས་མངའ་མེད་པའི་མི་དག་ལ་མཚོན་ན་གློག་བརྙན་དེ་དམིགས་བསལ་ཞིག་ཆགས་ཡོད་པ་རེད། དེ་ལྟར་ངའི་དམིགས་ཡུལ་ནི་གློག་བརྙན་གྱི་བརྗོད་དོན་དེས་བོད་མི་ལྟད་མོ་བར་གོ་བ་སྦྱིན་ཐུབ་པ་ཙམ་མ་ཟད་ད་དུང་བོད་རིགས་མ་ཡིན་པའི་ལྟད་མོ་བ་ཚོས་ཀྱང་གོ་ཐུབ་པ་ཞིག་བཟོ་རྒྱུ་དེ་རེད།
དྲི་བ། ཁག་ཅིག་གིས་ཁྱེད་རང་གི་གློག་བརྙན་༼གཡང་མདའ་༽ཞེས་པ་དེས་རྒྱ་རིགས་ཀྱི་བོད་ཐོག་འཆང་བའི་འཁྲུལ་སྣང་ལ་གཞི་བཅོལ་བྱས་འདུག་ཅེས་སྐྱོན་བརྗོད་བྱེད་མཁན་འདུག
ལན། དེ་ལ་ངས་ངོས་ལེན་རྩ་བ་ནས་བྱེད་ཀྱི་མེད། གློག་བརྙན་དེས་རྒྱ་ཧན་མི་རིགས་ཀྱི་མྱོང་ཚོར་སྐོང་ཐབས་བྱས་པ་རེད་ཅེས་དང་། ཡང་བོད་ཀྱི་ས་ཆ་དང་རིག་གཞུང་། རྒྱབ་ལྗོངས་དག་གིས་རྟོག་བཟོའི་ནང་གི་ཤམ་བྷ་ལ་མཚོན་ཐབས་བྱེད་ཀྱི་འདུག་ཅེས་པ་དེར་དང་ལེན་བྱེད་ཐུབ་ཀྱི་མི་འདུག གློག་བརྙན་དེ་སྔ་མ་དག་དང་བརྙན་པར་མི་འདྲ་བ་དངོས་ཡོད་རེད། ཡིན་ཡང་ནང་དོན་གྱི་ཆ་ནས། དེང་རབས་དང་སྲོལ་རྒྱུན་གྱི་བར་ལུས་པའི་བོད་ཀྱི་གནས་སྟངས་ནི་ངའི་དེ་སྔའི་གློག་བརྙན་དག་དང་ཁྱད་གང་ཡང་མེད་པ་རེད། འདི་ནི་གློག་བརྙན་ནང་གི་མདའ་རྩལ་དང་འབྲེལ་བའི་རིག་གཞུང་ལས་ཤེས་ཐུབ་སྟེ། སྲོལ་རྒྱུན་གྱི་ཤིང་བཟོས་མདའ་གཞུ་དང་དེང་དུས་ཀྱི་མདའ་གཞུའི་ཁྱད་པར་ལྟ་བུ་རེད། ངས་༼ལྷིང་འཇགས་ཀྱི་མ་ཎི་རྡོ་འབུམ་༽དང་དེ་སྔའི་གློག་བརྙན་གཞན་པ་དག་གི་ནང་དོན་དག་ལ་རྒྱབ་འགལ་མེད་པར་བྱས་ཡོད། ངས་གློག་བརྙན་༼གཡང་མདའ་༽བཟོས་དོན་གཙོ་བོ་དེ་ཡང་གློག་བརྙན་གཞན་པ་དག་གི་ནང་དོན་རྒྱ་ཆེ་བོད་རིགས་མི་དམངས་མང་པོར་གོ་དཀའ་བ་བྱུང་རྐྱེན། ངས་ཆེད་མངགས་སྒྲུང་དང་བརྗོད་དོན་སྟབས་བདེའི་གློག་བརྙན་དེ་བཟོས་པ་ཡིན། སྐྱོན་རྗོད་མཁན་ཚོས་ཅི་བཤད་ཀྱང་ངས་གློག་བརྙན་དེ་བོད་རིགས་ལྟད་མོ་བ་ཡོངས་རྫོགས་ལ་དམིགས་ཏེ་བཟོས་པ་ཞིག་ཡིན། གློག་བརྙན་དེ་ནི་བོད་མདོ་དབུས་ཁམས་གསུམ་གྱི་འཚོ་བ་དངོས་ཀྱི་རིག་གཞུང་དང་སྦྱར་ཡོད། གློག་བརྙན་གྱི་འཁྲབ་སྟོན་པ་དག་ནི་བོད་མཐོ་སྒང་གི་ས་ཕྱོགས་གང་ས་ནས་ཡིན་པ་རེད། ཡིན་ཡང་གློག་བརྙན་གྱི་སྐད་དེ་ཨམ་སྐད་ཡིན་པ་དང་གཅན་ཚའི་ཡུལ་སྐད་ཤུགས་ཆེ་བར་འདྲེས་ཡོད་རེད། ས་གནས་དེར་གློག་བརྙན་དེ་ཐོག་མ་དབུ་འབྱེད་ཀྱང་བྱས་པ་རེད། ངའི་གློག་བརྙན་སྔ་མ་དག་དང་བསྡུར་ན་གློག་བརྙན་དེར་ལྟད་མོ་བའི་གྲངས་འབོར་མང་ཤོས་འདུག ཉིན་ཐོག་མ་སྟོན་སྐབས་དེ་རང་ལ་ལྟད་མོ་བ་ཕལ་ཆེར་སྟོང་ཕྲག་ཉི་ཤུ་སུམ་ཅུ་ཙམ་ཞིག་བསླེབས་སོང་།
མཆན། རྩོམ་པ་པོ་ལྰོ་ཝེལ་ཁུའུ་ཀི་ (Lowell Cook) ཡིས་བལ་ཡུལ་རྒྱལ་ས་ཀཐ་མན་ཌུ་ནས་བོད་ཡིག་སྦྱངས་གནང་བ་དང་། ད་ལྟའི་ཆར་ཁྲིན་ཏུར་བསྡད་ཡོད་འདུག ཁོང་གིས་དུས་རྒྱུན་དུ་བོད་ཀྱི་རྩོམ་རིག་སྒང་ཡིག་སྒྱུར་བྱེད་ཀྱི་ཡོད་འདུག
མ་རྩོམ་གྱི་འབྲེལ་ཐག https://chinachannel.org/2018/07/24/pema-tseden/


text:
བློ་གྲོས་རབ་བརྟན།
ད་ནི་བསྡད་ཀྱིན་བསྡད་ཀྱིན་བློ་བཟང་སེང་གེ་ཇེ་བཙོག་ནས་ཇེ་བཙོག་རེད། བློ་སེང་སྲིད་སྐྱོང་གིས་ཁྲི་ལ་བསྡད་ནས་བཟུང་བོད་པའི་སྤྱི་ཚོགས་དཀྲུགས་སོང་། ད་དུང་བློ་སེང་རྒྱག་མི་འདུག་ཅིང་། མུ་མཐུད་དེ་དཀྲུགས་ཀྱིན་འདུག དེ་རིང་དང་ཁ་སང་ཡུ་རོབ་ནས་སྟོན་པའི་བོད་པའི་ངོ་གདོང་ལ་ཅིག་ལྟོས་དང་། ག་འདྲ་འདུག བློ་སེང་ཡུ་ཡོབ་ལ་བོད་པའི་སྤྱི་ཚོགས་དཀྲུགས་པར་བསླེབས་པ་རེད། ཡག་ཐག་ཆོད་དཀྲུགས་འདུག ང་ཚོ་ལ་དགོས་པ་དེ་རེད་དམ། བློ་སེང་གི་ལས་ཀ་དེ་རེད་དམ། བློ་སེང་གིས་ང་ཚོ་ཆོལ་ཁ་གསུམ་པོ་སྐྱིད་མཉམ་སྡུག་མཉམ་གྱི་མི་འཇོག་ཁོ་ཐག་རེད།
ང་ཚོ་བོད་ཆོལ་ཁ་གསུམ་པོ་གནས་སྟངས་སྐྱོ་བོ་ཞིག་གི་འོག་ནས། ༧གོང་ས་མཆོག་གི་ཐུགས་བརྩེ་བའི་བྱམས་སྐྱོང་འོག་ནས་གནས་ལུགས་ཤིག་ངོ་སྤྲད་ཅིང་། དགོས་པ་ཞིག་མིག་ལ་བསྟར་ཏེ་གཅིག་ཏུ་བསྒྲིལ་ཐུབ་ཡོད།གཅིག་སྒྲིལ་དེས་ང་ཚོ་བཙན་བྱོལ་བའི་ལོ་ངོ་དྲུག་ཅུ་ལ་ཉེ་བའི་ལོ་རྒྱུས་སྐྲུན་བཞིན་མདུན་དུ་སྐྱོད་མུས་རེད། ང་ཚོ་ད་དུང་ཡང་གཅིག་སྒྲིལ་དེའི་འོག་ནས་བྱུང་ན་གཞིས་བྱེས་མཉམ་འཛོམས་དང་། མ་བྱུང་ན་འང་ནམ་ཡང་བོད་ཆོལ་ཁ་གསུམ་པོ་ཁ་བྲལ་མི་སྲིད་པའི་དམ་བཅའ་རྡོ་ལ་བརྐོས་ཡོད། དམ་བཅའ་དེ་དང་ཆོད་སེམས་དེ་སྙིང་ལ་ཉར་ནས་གངས་ཅན་པ་མདུན་དུ་སྐྱོད་མུས་ཡིན། འོན་ཏེ་བློ་སེང་གིས་དེར་གཏོར་བཤིག་དང་བར་ཆད་གཏོང་གིན་འདུག་ཀྱང་། ང་ཚོས་མཐའ་གཅིག་ཏུ་ངོ་རྒོལ་གྱིས་ཁོའི་ལས་དོན་དེ་བསྒྲུབ་མི་འཇུག་ཁོ་ཐག་ཡིན། དེ་ནི་བློ་སེང་གིས་ངེས་པར་དུ་ཤེས་དགོས་པ་ཡིན། ཁྱོད་ཀྱིས་ནམ་ཡང་དེ་མངོན་འགྱུར་ཡོང་བའི་རེ་བ་དེ་མ་བྱེད། རྒྱ་དམར་གྱི་དྲག་སྤྱོད་དང་གཡོ་སྒྱུ། བསླུ་བྲིན་འོག་ནས་གངས་ཅན་པ་ཐར་ཐུབ་ཡོད་ན། བློ་སེང་ཁྱོད་ལྟ་བུས་ཅི་ཡང་བྱ་མི་ཐུབ་པ་ཤེས་པར་གྱིས།
མུ་མཐུད་དུ་བློ་སེང་ལམ་ཁ་དེར་ཞུགས་ནས་མཐུན་སྒྲིལ་ལ་གཏོར་བཤིག་གཏོང་བར་ཁོའི་རྒྱབ་སྐྱོར་བ་ཚོས་ངར་ཤུགས་བླུད་ཀྱིན་འདུག་སྟེ། བློ་སེང་ལ་ཕེབས་བསུ་དང་རྒྱབ་སྐྱོར་ཟེར་ནས་རྒྱལ་སྤྱིའི་གནམ་ཐང་ཁག་ནས་མི་རིགས་ཤིག་གི་ངོ་གདོང་ཆུ་ལ་གཡུགས་མཁན་ཚོས། ཀི་ལྡིར་དང་མཉམ་གཞས་བཏང་སྟེ། “ང་ཚོ་ཁམས་པའི་མི་ལ། སྲིད་སྐྱོང་མེད་པ་མ་རེད། སྲིད་སྐྱོང་བློ་བཟང་སེང་གེ། སྲིད་སྐྱོང་མིན་ན་གང་རེད། “ཅེས་གནམ་ཐང་འུར་གྱིས་བཀང་། གནམ་ཐང་གི་འགྲུལ་བ་ཚོས་བོད་མི་དེ་དག་གི་བྱ་སྤྱོད་ལ་ཧང་སང་སྟེ་གནམ་ཐང་དོ་དམ་པ་དང་ཉེན་རྟོག་པར་སྟངས་འཛིན་དགོས་པའི་ཡར་ཞུ་ཕུལ་ཅིང་། བློ་སེང་གི་འདོད་བློ་ད་དུང་ཚིམ་མེད་པ་འདྲ་སྟེ། ཧྥ་རན་སི་ནས་ཁོ་ལ་རྒྱབ་སྐྱོར་གནང་མཁན་ཚོར་” སྙིང་ཐག་པ་ནས་ཐུགས་རྗེ་ཆེ་ཞུ་”ཞེས་མུ་མཐུད་དེ་ལྟར་བྱེད་དགོས་པའི་སྐུལ་ལྕག་གཏོང་བ་ལས། ནམ་རྒྱུན་ཁོས་ཡུལ་ཁྲིམས་དང་མཐུན་པ། ཆེ་མཐོང་ཡོད་པ་དགོས་སྐོར་ཤོད་བསྡད་པའི་སྐད་ཆ་ཟུར་ཙམ་ཡང་གླེང་མ་སོང་།
གནས་སྐབས་རིང་བློ་སེང་གང་ལའང་མ་སོང་ན་ཡག་པོ་འདུག ཟླ་ཁ་ཤས་ལ་གངས་སྐྱིད་དུ་མཚམས་ལ་སྡོད་རོགས། ཁྱོད་གང་དུ་སོང་ན་དེར་བོད་པའི་སྤྱི་ཚོགས་དཀྲུགས་ཏེ་བརྡབ་གསིག་ཐེབས་ཀྱིན་འདུག ཐེངས་འདིའི་ཡུ་ཡོབ་ནས་བསྟན་པའི་བོད་པའི་ངོ་གདོང་དེ་བློ་སེང་གིས་རྒྱལ་སྤྱིར་སྟོན་བཅུག་པའི་བོད་པའི་ངོ་གདོང་རེད།ཡུ་རོབ་ལ་བློ་སེང་དོན་ཆེན་ཞིག་མེད་པ་གསལ་བོ་ཆགས་སོང་། གྲོས་ཚོགས་འཐུས་མི་འགའ་ཐུག་རྒྱུར་མི་མང་དཀྱུས་མ་ཞིག་ཡིན་ནའང་དཀའ་ངལ་མེད། མི་མང་དང་ཐུག་དགོས་པ་དེ་ཁོང་ཚོའི་ལས་འགན་རེད། བློ་སེང་ཡིན་པ་ནང་མི་དང་མཉམ་དུ་སྤྲོ་སེང་གཏོང་བར་སུད་སི་ལན་ཌིར་བསླེབས་པ་རེད། སྤྱི་ཟླ་༢ པའི་ཚེས་འགོ་བར་དུ་སུད་སི་ལན་ཌིར་འདུག་རྒྱུ་རེད་འདུག
2018 Jan 30,
in
བསམ་ཚུལ། |


text:
- མདུན་ངོས་སུ། »
- གསར་འཕྲིན། »
- ཨ་རིའི་ཨེ་མོ་རི་གཙུག་ལག་སློབ་གཉེར་ཁང་གིས་ྋགོང་ས་མཆོག་ལ་ཁྱད་འཕགས་སློབ་དཔོན་ཆེན་མོའི་མཚན་གནས་ཕུལ་བ།
བཙན་བྱོལ་དུ་བཞུགས་པའི་བོད་ཀྱི་དབུ་འཁྲིད་དང་ཕྱི་ལོ་ ༡༩༨༩ ལོར་ནོ་བྷེལ་ཞི་བདེའི་གཟེངས་རྟགས་བཞེས་པའི་ྋགོང་ས་ཏཱ་ལའི་བླ་མ་མཆོག་གིས་ཨ་རི་ཨེ་མོ་རི་གཙུག་ལག་སློབ་གཉེར་ཁང་གིས་ཕུལ་བའི་ཁྱད་འཕགས་སློབ་དཔོན་ཆེན་མོའི་མཚན་གནས་བཞེས་རྒྱུའི་ཞལ་བཞེས་ཐོབ་འདུག འདི་ལོའི་ཟླ་བ་བཅུ་པའི་ཚེས་ཉི་ཤུ་ནས་ཉེར་གཉིས་བར་དུ་ྋགོང་ས་མཆོག་ཨེ་མོ་རི་མཐོ་སློབ་ཏུ་དངོས་སུ་ཕེབས་པ་དང་ཞལ་བཞེས་བཀའ་སློབ་གནང་རྒྱུ་ཡིན་འདུག ཆིབས་སྒྱུར་འདིའི་སྐབས་ྋགོང་ས་མཆོག་གིས་ད་དུང་ཆོས་ལུགས་དང་ཚན་རིག་དབར་གྱི་བགྲོ་གླེང་ཚོགས་འདུ་ཞིག་ལ་འཛུལ་ཞུགས་གནང་རྒྱུ་མ་ཟད། ཇི་ལྟར་ཆོས་ལུགས་དེ་རྩོད་རྙོག་གི་འབྱུང་ཁུངས་ཞིག་ཏུ་འགྱུར་དང་ཞི་བདེ་སྐྲུན་བྱེད་ཀྱི་རྨང་གཞི་འགྱུར་ཅེས་པའི་ཆོས་ལུགས་ནང་ཁུལ་གྱི་བགྲོ་གླེང་ཞིག་ལ་ཡང་འཛུལ་ཞུགས་གནང་རྒྱུ་རེད་འདུག ཟླ་བ་བཅུ་པའི་ཚེས་ཉེར་གཉིས་ཉིན་ཨེ་མོ་རི་མཐོ་སློབ་ཀྱི་གོ་སྒྲིག་འོག་ནས་མི་མང་ཚོར་སེམས་དང་སྙིང་གི་སློབ་སྦྱོང་། འགྲོ་བ་མིའིསྤྱི་སེམས་སྤེལ་བའི་ཐབས་ལམ། ཞེས་པའི་བརྗོད་གཞིའི་ཐོག་གསུང་བཤད་ཀྱང་གནང་རྒྱུ་རེད། ང་ཚོའི་སྤྱི་ཚོགས་འདིར་ྋགོང་ས་ཏཱ་ལའི་བླ་མ་མཆོག་གི་བླ་མེད་ཕྱག་རོགས་ཡོད་པ་དེ། ང་ཚོའི་ཚོགས་སྡེ་འདི་དང་། ལས་བྱེད། དེ་བཞིན་སློབ་ཕྲུག་ཚོ་བཅས་ཀྱིས་སྙིང་དང་སེམས་གཉིས་ཆར་བློ་སྐྱེད་བྱ་རྒྱུ་དེ་སྔར་ལས་ལྷག་པའི་འགྲོ་བ་མི་ཞིག་བསྐྲུན་པའི་ཐབས་ལམ་དེ་ཡིན་པའི་ལྟ་བར་ངེས་ཤེས་རྙེད་ཐབས་ལ་སེམས་ཤུགས་དང་སྙིང་སྟོབས་ཟམ་མི་ཆད་པར་འབྱུང་སའི་ཁུངས་ལྟ་བུར་འགྱུར་ངེས་ཡིན། ཨེ་མོ་རི་མཐོ་སློབ་ཀྱི་གཙོ་འཛིན་རྗེམས྄་ལྭེགྷནེར་(James Wagner) གྱིས་མུ་མཐུད་ནས་གསུངས་དོན། ྋགོང་ས་ཏཱ་ལའི་བླ་མ་མཆོག་གི་ཆིབས་སྒྱུར་འདིས། ཕྱོགས་མཐའི་མཁས་དབང་ཁག་གདན་དྲངས་ནས་འགྲོ་བ་མིའི་གནས་སྟངས་ཐད་དགོས་མཁོ་ཆེ་ཞིང་ནུས་ཤུགས་ལྡན་པའི་ཚོགས་སྡེ་ཞིག་བསྐྲུན་རྒྱུས་མཚོན་པའི་མཐོ་སློབ་འདིའི་དམིགས་འདུན་འགྲུབ་པ་ལ་ཆེས་མངོན་གསལ་དོད་པའི་གཞོགས་འདེག་གི་ནུས་པ་ཐོན་ངེས་རེད་ ཅེས་གསུངས། ངར་ནམ་ཡང་རང་ཉིད་ཀྱི་ནུས་ཤུགས་ཡོད་ཚད་ཀྱིས་ཨེ་མོ་རིའི་ཚོགས་སྡེ་དང་སློབ་ཕྲུག་ཚོར་ཞབས་འདེགས་ཞུ་འདོད་ཡོད། ཤེས་ཡོན་ནི་སྔར་ལས་འགྲོ་བ་མིའི་གནས་སྟངས་དང་། དྲང་བདེན་དང་ཞི་བདེ་བཅས་བསྐྲུན་པ་ལ་མེད་དུ་མི་རུང་བའི་ལག་ཆ་ཞིག་ཡིན་པར་ངས་སེམས་གཏིང་ནས་ཡིད་ཆེས་བྱེད་ཀྱིན་ཡོད། དེར་བརྟེན། ངས་ཐེངས་འདིའི་གོ་སྐབས་འདི་བརྒྱུད་ནས་ཞབས་ཞུ་ཕྲན་ཙམ་ཞུ་ཐུབ་པར་སེམས་གཏིང་ནས་དགའ་བོ་བྱུང་། ྋགོང་ས་མཆོག་གིས་མུ་མཐུད་ནས་གསུང་དོན། ཆོས་ཚན་གཉིས་ཀ་ནི་འགྲོ་བ་མིའི་འཚོ་གནས་ཆུ་ཚད་གོང་མཐོར་གཏོང་ཆེད་དང་། མི་སྒེར་དང་འཛམ་གླིང་གི་རང་བཞིན་དཀའ་ངལ་སེལ་ཐབས་སུ་ཆེས་མེད་དུ་མི་རུང་བ་ཞིག་ཡིན་པས། ངས་དུས་ཡུན་རིང་པོ་ཞིག་གི་སྔོན་ནས་ཆོས་ཚན་གཉིས་དབར་ཕན་ཚུན་གོ་རྟོགས་སྤེལ་རེས་དང་བགྲོ་གླེང་ཐུབ་པར་ཡིད་ཆེས་བྱེད་ཀྱིན་ཡོད། ཐེངས་འདིར་ྋགོང་ས་མཆོག་ལ་ཕུལ་བའི་མཚན་གནས་འདི་ནི་སྤྱི་ལོ་ ༡༩༩༨ ལོར་དབུ་བརྙེས་པའི་བོད་དང་ཨེ་མོ་རི་དང་བོད་ཀྱི་ཐུན་ཚོགས་ཐད་བྱུང་བའི་ཡར་རྒྱས་ཀྱི་རྣམ་པ་གསར་ཤོས་ཤིག་ཡིན་པ་རེད། ཨེ་མོ་རི་མཐོ་སློབ་དང་རྒྱ་གར་ནང་རྟེན་གཞི་བྱས་པའི་བཙན་བྱོལ་བོད་གཞུང་གི་ནང་བསྟན་ཆོས་ལུགས་སློབ་གཉེར་ཁང་གདན་ས་ཆེན་པོ་འབྲས་སྤུངས་དང་། རྡ་ས་རིགས་ལམ་སློབ་གཉེར་ཁང་སོགས་དང་འབྲེལ་བ་དམ་ཟབ་ཡོད་པ་ལ་བརྟེན་ནས། ནུབ་ཕྱོགས་སུ་ཨི་མོ་རི་མཐོ་སློབ་ནི་བོད་ཀྱི་མཚན་ཉིད་རིག་པ་དང་ཆོས་ལུགས་ལ་སློབ་གཉེར་བྱེད་སའི་བསྟི་གནས་ཤིག་ཡིན་པར་ངོས་འཛིན་བྱེད་པ་རེད། མཛའ་འབྲེལ་འདིའི་ཆེས་ཡིད་སེམས་འགུལ་བའི་ལས་གཞི་གལ་འགངས་ཆེ་ཤོས་གཅིག་ནི། བོད་ཀྱི་གདན་ས་དང་དགོན་སྡེ་ཁག་ཏུ་ཚན་རིག་སློབ་ཚན་སློབ་རྒྱུ་ལས་འཆར་ཞིག་བོད་ཀྱི་དཔེ་མཛོད་ཁང་ནས་སྲི་ཞུ་གྲུབ་བཞིན་པ་དེར་ཨེ་མོ་རི་གཙོ་འཛིན་ནས་ལྷག་པར་རོགས་རམ་བྱ་རྒྱུའི་ཁས་ལེན་བྱུང་བ་ནི་ལོ་རྒྱུས་རང་བཞིན་ཅན་གྱི་གོམ་སྤོས་གསར་པ་ཞིག་ཡིན་པ་རེད།